Dhiraagu Road Race, igthimaaee rongun vidhaalaifi | Mihaaru\nދިރާގު ރޯޑު ރޭހުގައި ހާއްސަ އެހީއަށް ބޭނުންވާ ގިނަ އަދަދެއްގެ ބަޔަކު ބައިވެރިވޭ--ފޮޓޯ: އަހުމަދު ނިޝާތު/މިހާރު\n06 މާޗް 2019 - 13:45\nމިއީ ރާއްޖޭގެ ރޭހެއް ބައިނަލްއަގުވާމީ އެވޯޑެއްގައި ހިމެނުނު ފުރަތަމަ ފަހަރެވެ.\nއެއިމްސް އިން މި އެވޯޑް ދެނީ ކޮންމެ އަހަރަކު ވެސް އިޖުތިމާއީ ހަރަކާތްތައް އެންމެ ފުރިހަމައަށް ގެންދާ ރޭސްތަކުގެ ތެރެއިން ރޭހަކަށެވެ. މިދިޔަ އަހަރުގެ އެވޯޑް ލިބުނީ ބެލްގްރޭޑް މެރެތަން އަށެވެ.\nދިރާގު ރޯޑް ރޭހުގެ އިތުރުން ގަދަ ތިނެއްގައި ދެން ހިމެނުނީ ސޮލްވޭކިޔާގެ ކޮސީޗޭ ޕީސް މެރެތަނެވެ.\nއެއިމްސްގެ މި ހާއްސަ އެވޯޑް މީގެ ކުރިން ވަނީ ދުނިޔޭގެ މަޝްހޫރު ބޮޑެތި ރޭސްތަކަށް ވެސް ލިބިފަ އެވެ. އެގޮތުން ދުނިޔޭގެ އެންމެ މަޝްހޫރު އެއް މެރެތަން ރޭސް އަދި އެންމެ ގިނައިން މަރެތަންގެ ދުނިޔޭގެ ރެކޯޑް ހަދާފައިވާ، ޖަރުމަނުގެ މިޔުނިކް މެރެތަންގެ އިތުރުން ޓޯކިއޯ މެރެތަން ފަދަ މަޝްހޫރު ދުވުންތަކަށް ވެސް އިޖުތިމާއީ އެވޯޑް ދީފައިވެ އެވެ.\nދިރާގު ރޯޑު ރޭހަކީ ރާއްޖޭގައި އެންމެ ގިނަ ބަޔަކު ބައިވެރިވާ، ހުރިހާ އުމުރަކަށް ހުޅުވާލައިގެން ބާއްވާ އަދި ބައިނަލްއަގްވާމީ ގޮތުން ރާއްޖޭގައި އެކްރެޑިޓް ކޮށްފައިވާ ދުވުމުގެ ހަމައެކަނި ހަރަކާތެވެ. އެގޮތުން ދިރާގު ރޯޑް ރޭހުގެ ރޫޓް ވެސް ވަނީ އިންޓަނޭޝަނަލް އެސޯސިއޭޝަން އޮފް އެތްލެޓިކްސް (އައިއޭއޭއެފް) އިން ސެޓިފައިޑް ކޮށްފަ އެވެ.\nދިރާގު ރޯޑް ރޭހުގައި ބައިވެރިވި ހާއްސަ އެހީއަށް ބޭނުންވާ ކުއްޖަކަށް މުވައްޒަފަކު އެހީ ތެރިވަނީ --ފޮޓޯ: އަހުމަދު ނިޝާތު/މިހާރު\nއެންމެ 150 ދުވުންތެރިންނާ އެކު މީގެ 13 އަހަރު ކުރިން ދިރާގުން ފެށި ދިރާގު މޯލްޑިވްސް ރޯޑް ރޭސް މިހާރު ވެފައިވަނީ ރާއްޖޭގެ އެންމެ ބޮޑު އަދި އެންމެ ގިނަ ބަޔަކު އިންތިޒާރު ކުރާ އެއް އިވެންޓަށެވެ. މީގެ އެއް ހެއްކަކީ މިދިއަ އަހަރުގެ ރޭހުގައި ބައިވެރި ވުމުގެ ފުރުސަތު ހުޅުވާލިތާ 48 ގަޑިއިރު ތެރޭ 4،000 ދުވުންތެރިން ރެޖިސްޓަރީ ކުރުމެވެ. ދިވެހިންގެ އިތުރުން ބޭރު މީހުން ވެސް މި ރޭހުގައި ބައިވެރިވެ އެވެ. އެގޮތުން މިދިޔަ އަހަރު ތަފާތު 28 ގައުމެއްގެ މީހުން ދުވެފައިވެ އެވެ. ދިރާގުގެ އިޖުތިމާއީ ޒިންމާގެ ދަށުން ބާއްވާ މި ހަރަކާތުގައި ފާއިތުވެދިޔަ ހަތް އަހަރު ހާއްސަކުރީ ކުޑަކުދިން ހިމާޔަތްކޮށް ރާއްކާތެރި ކުރުމަށެވެ. މިއީ ހިލޭސާބަހަށް މަސައްކަތްކުރާ ޖަމިއްޔާތަކަށް، ދުވުމުގެ ހަރަކާތެއްގެ ތެރެއިން އެހީތެރިކަން ހޯދައިދޭން ރާއްޖޭގައި ތައާރަފުކުރި ފުރަތަމަ ރޭހެވެ. ކުޑަކުދިންގެ ހައްގުގައި މަސައްކަތް ކުރާ އެންޖީއޯތަކަށް އެ ރޭހުގެ ސަބަބުން ދެމެހެއްޓެނިވި ގޮތެއްގައި އެހީތެރިކަން ފޯރުކޮށްދެވެ އެވެ.\nދިރާގު ރޯޑު ރޭހަކީ ރާއްޖޭގައި އެންމެ ގިނަ ބަޔަކު ބައިވެރިވާ ދުވުން --ފޮޓޯ: އަހުމަދު ނިޝާތު/މިހާރު\nމިދިޔަ އަހަރު އެކަނި ވެސް ދިރާގު މޯލްޑިވްސް ރޯޑް ރޭހުން ޖުމްލަ 600،000 ރުފިޔާ، ރޭހުގައި ހިމެނުނު ފަސް އެންޖީއޯއަށް ލިބުނެވެ. އެއީ ރޭހުގެ ބައިވެރިންނަށް ޓީޝާޓް ވިއްކައިގެން ލިބުނު ފައިސާގެ އިތުރުން އެ ފަސް ޖަމިއްޔާއަށް ދިރާގުން ހަދިޔާކުރި 200،000 ރުފިޔާގެ ފައިސާގެ އިނާމާ އެއްކޮށެވެ.\nރާއްޖޭގައި އެންމެ ފުރަތަމަ ޕްލާސްޓިކް ފްރީ އިވެންޓަކީ ވެސް ދިރާގު މޯލްޑިވްސް ރޯޑް ރޭހެވެ. އެއް ފަހަރު ބޭނުންކޮށް އުކާލާ ޕްލާސްޓިކް މި ރޭހުގެ ހަރަކާތް ކުރިއަށް ދާ ސަރަހައްދުގައި ބޭނުމެއް ނުކުރެ އެވެ. އޭގެ އިތުރުން ވެސް ދިރާގުން އަންނަނީ އެކި އަހަރު ހާއްސަ އެކި ކަންކަން ރޭހުގައި ހިމަނަމުންނެވެ.\nމިދިއަ އަހަރުގެ ރޭހުގެ 10 ކިލޯމީޓަރު ދުވުން، އަހުމަދު ރިޒާ ނިންމަނީ --ފޮޓޯ:އަހުމަދު ނިޝާތު/މިހާރު\nއެގޮތުން 2016 ވަނަ އަހަރު ވަނީ މި އިވެންޓަށް ހާއްސަ އެޕެއް ވެސް ތައާރަފްކޮށްފަ އެވެ. މި އެޕްލިކޭޝަން މެދުވެރިކޮށް ދުވުންތެރިންނަށް އެމީހަކު ދުވާ ސްޕީޑާއި ދުވުންތެރިޔާގެ ސްޓޭޓަސް ބަލައިލެވޭނެ އެވެ. ޖީޕީއެސް ޓެކްނޮލޮޖީ ބޭނުންކޮށްގެން ދުވުންތެރިޔާ ލައިވްކޮށް ޓްރެކް ކުރެވޭ އިރު މިއީ ބައިނަލްއަގްވާމީ މަގްބޫލު އެހެން ރޭސްތަކުގައި ވެސް ބޭނުން ކުރާ ފީޗާތައް އެކުލެވިގެންވާ އެޕްކެވެ.\nދިރާގުން ބުނީ ކުރިއަށް އޮތް ތަނުގައި ވެސް ދިރާގުން މި ރޭސް ކުރިއަށްގެންދާނެ ކަމަށެވެ. ބައިނަލްއަގްވާމީ މައިދާނުގައި ދުވުމުގެ ހަރަކާތެއްގެ ގޮތުގައި ދިރާގު ރޯޑް ރޭސް ފާހަގަކުރެވި، ހާއްސަ އެވޯޑެއްގެ ގަދަ ތިނެއްގައި ހިމެނުމަކީ ރޭސް އިތުރަށް ފުރިހަމަކޮށް، އިޖްތިމާއީ ގޮތުން ގިނަ ބަޔަކަށް ފައިދާވާނެ ގޮތަކަށް ކުރިއަށް ގެންދަން ދިރާގަށް ލިބުނު އިތުރު ހިތްވަރެކެވެ.\nއިތުރު ލިޔުންތައް ދިރާގު އެޑްވަޓޯރިއަލް ދިރާގު މޯލްޑިވްސް ރޯޑް ރޭސް\nބައެއް މީހުން ކުލި ކުޑަކޮށްދީފި، އުފަލުން ގޮތެއްނެތް!\nފަހު ޓޫރިސްޓަށް އަލްވަދާއު، މުޅިން ތަފާތު ގޮތަކަށް\nރިސޯޓުތަކުން ފޭބުން މަނާކުރުމުގެ އެންގުން ބަދަލުކޮށްފި


Fithunathah faalhuvaahindhu dheenugai saabithuvaasheve.\nދުޢާކުރުން: އަޅުމަކުގައި އެންމެ މުހިއްމު އެއް ކަންތައް\nފިތުނަތައް ފާޅުވާހިނދު ދީނުގައި ސާބިތުވާށެވެ.\nﷲ އަށް ތަޤުވާވެރިވާށެވެ. ފަހެ، ތަޤުވާއަކީ ޢިއްޒަތެކެވެ. އަދި ރައްކާތެރިކަމެކެވެ. އަދި ފާފައަކީ ސުންޕާކަމެކެވެ. އަދި ހަލާކުރަނިވި އެއްޗެކެވެ.\nﷲ ތަޢާލާ ވަޙީކުރައްވާފައިވެއެވެ. ﴿يَا أَيُّهَا الَّذِينَ آمَنُوا اتَّقُوا اللَّهَ حَقَّ تُقَاتِهِ وَلَا تَمُوتُنَّ إِلَّا وَأَنْتُمْ مُسْلِمُونَ﴾ [آل عمران: 102] މާނައީ: “އޭ އީމާންވެއްޖެ މީސްތަކުންނޭވެ! އެއިލާހަށް ތަޤުވާވެރިވުން ޙައްޤުވެގެންވާ ގޮތުގައި ތިޔަބައިމީހުން ﷲ އަށް ތަޤުވާވެރިވާށެވެ! އަދި، މުސްލިމުން ކަމުގައިވާ ޙާލުގައި މެނުވީ، ތިޔަބައިމީހުން މަރުނުވާހުށިކަމެވެ!”\nދުނިޔޭގައި އެއްވެސް މީހަކު އަބަދަކު ދެމި ނުހުންނާނެއެވެ. މީސްތަކުންނަކީ ދަތުރުވެރިންނެވެ. ޒަމާނަކީ ރޭދުވާ ބަދަލުވަމުންދާ ދިޔުމެވެ. މަރަކީ އަންނާނެ އެއްޗެކެވެ. އަދި އެވަނީ ނުހަނު ގާތުގައެވެ.\nދުވަސްތައް ވަރަށް ބާރަށް ދެއެވެ. އަހަރެމެންނާއިގެން މާޒީވެދެއެވެ. ކޮންމެ ދުވަހަކުމެ އުންމީދުތަކެއް ނިމުމަކަށް އާދެއެވެ.\nއޭ ޣާފިލުވެފައިވާ މީހާއެވެ! އަހަރެމެންނަކީ އިންސާނުންކަން ހަނދާން ނެތުނީ ހެއްޔެވެ؟! އަހަރެމެން މިވަނީ ދަތުރެއްގެ މަތީގައެވެ. ދާން އޮތް މަންޒިލަކީ ޤަބުރެވެ. މަރު އައިސް އަހަރެމެން ވަށާލާނެއެވެ. އަދި އަލުން ދިރުއްވުމުން އަހަރެމެން އެއްތަންކުރުވާނެއެވެ. އަދިވެސް ބިރުވެތިވާންވީ ވަޤުތު ނުޖެހެނީ ހެއްޔެވެ. ރޭ އަޅުކަން އެބަ ކުރެވޭ ހެއްޔެވެ؟!\nﷲ ތަޢާލާ ވަޙީކުރައްވާފައިވެއެވެ. ﴿وَمَا جَعَلْنَا لِبَشَرٍ مِنْ قَبْلِكَ الْخُلْدَ أَفَإِنْ مِتَّ فَهُمُ الْخَالِدُونَ (34) كُلُّ نَفْسٍ ذَائِقَةُ الْمَوْتِ وَنَبْلُوكُمْ بِالشَّرِّ وَالْخَيْرِ فِتْنَةً وَإِلَيْنَا تُرْجَعُونَ (35)﴾ [الأنبياء: 34، 35] މާނައީ: “ތިމަންއިލާހު، ކަލޭގެފާނުގެ ކުރިޔަކުންވެސް އާދަމުގެދަރިޔަކަށް (މަރުނުވެ) ދެމިހުރުމެއް ނުލައްވަމެވެ. ފަހެ، ކަލޭގެފާނު އަވަހާރަވެއްޖެނަމަ، އެއުރެންނީ ފަހެ، ދެމިތިބޭނޭ ބަޔެއް ހެއްޔެވެ؟  ކޮންމެ ނަފްސަކީވެސް މަރުގެރަހަ ލިބިގަންނާނޭ އެއްޗެކެވެ. އަދި ނުބައިގޮތާއި ހެޔޮގޮތް މެދުވެރިކުރައްވައި، ތިމަންއިލާހު ތިޔަބައިމީހުން އިމްތިޙާނުކުރައްވައި ގޮތްބައްލަވަމެވެ. އަދި ތިޔަބައިމީހުން ރުޖޫޢަކުރައްވާހުށީ، ތިމަންއިލާހުގެ ޙަޟްރަތަށެވެ. ”\nމިއަދު ތިބާ ކުރުމަށް އެދޭކަމެއް ކުރެވިދާނެއެވެ. އަދި މާދަމާ ތިބާ މަރުވުމުން ގަލަންތައް އުފުލޭނެއެވެ.\nﷲ ތަޢާލާ ވަޙީކުރައްވާފައިވެއެވެ. ﴿وَتُوبُوا إِلَى اللَّهِ جَمِيعًا أَيُّهَ الْمُؤْمِنُونَ لَعَلَّكُمْ تُفْلِحُونَ﴾ [النور: 31] މާނައީ: “ތިޔަބައިމީހުން އެންމެން ﷲ އަށް ތައުބާވާށެވެ! (އެއީ) ތިޔަބައިމީހުން ދިންނަވައި، ނަޞީބު ލިބުމަށްޓަކައެވެ.”\nއަބޫ މޫސާ رضي الله عنه ގެ އަރިހުން ރިވާވެގެން އައިސްފައިވެއެވެ. ނަބިއްޔާ صلى الله عليه وسلم ޙަދީޘްކުރެއްވިއެވެ. «إِنَّ اللهَ عَزَّ وَجَلَّ يَبْسُطُ يَدَهُ بِاللَّيْلِ لِيَتُوبَ مُسِيءُ النَّهَارِ، وَيَبْسُطُ يَدَهُ بِالنَّهَارِ لِيَتُوبَ مُسِيءُ اللَّيْلِ، حَتَّى تَطْلُعَ الشَّمْسُ مِنْ مَغْرِبِهَا» [أخرجه مسلم] މާނައީ: “ދުވާލު ފާފަކުރާ މީހުންނަށް ތައުބާ ލެއްވުމަށްޓަކައި ރޭގަނޑު، ﷲ ތަޢާލާ އެއިލާހުގެ އަތްޕުޅު ހުޅުވާލައްވައެވެ. އަދި ރޭގަނޑު ފާފަކުރާ މީހުންނަށް ތައުބާ ލެއްވުމަށްޓަކައި ދުވާލު، ﷲ ތަޢާލާ އެއިލާހުގެ އަތްޕުޅު ހުޅުވާލައްވައެވެ. އަދި ހުޅަނގު ފަރާތުން އިރު އަރައްޖައުމަށް ދާންދެން، މިގޮތަށް މިކަން ކުރިއަށް ދެއެވެ.”\nﷲ ތަޢާލާ ވަޙީކުރައްވާފައިވެއެވެ. ﴿قُلْ يَاعِبَادِيَ الَّذِينَ أَسْرَفُوا عَلَى أَنْفُسِهِمْ لَا تَقْنَطُوا مِنْ رَحْمَةِ اللَّهِ إِنَّ اللَّهَ يَغْفِرُ الذُّنُوبَ جَمِيعًا إِنَّهُ هُوَ الْغَفُورُ الرَّحِيمُ﴾ [الزمر: 53] މާނައީ: “ކަލޭގެފާނު ވިދާޅުވާށެވެ! އެއުރެންގެ އަމިއްލަ ނަފްސުތަކުގެ މައްޗަށް ފާފައިން އިސްރާފު ކޮށްފައިވާ، ތިމަންއިލާހުގެ އަޅުތަކުންނޭވެ! ތިޔަބައިމީހުން ﷲގެ ރަޙުމަތުން އުންމީދު ކަނޑައިނުލާށެވެ! ހަމަކަށަވަރުން، ﷲއީ، އެންމެހާ ފާފަތައްފުއްސަވާ އިލާހެވެ. ހަމަކަށަވަރުން އެއިލާހީ ގިނަގިނައިން ފާފަފުއްސަވާ، ރަޙީމްވަންތަ އިލާހެވެ.”\nﷲ އަށް ތަޤުވާވެރިވާށެވެ. އަދި އެއިލާހަށް ކިޔަމަންތެރިކަން އަދާކުރާށެވެ. އަދި އެއިލާހަށް ނުކިޔަމަންތެރި ނުވާށެވެ.\nﷲ ތަޢާލާ ވަޙީކުރައްވާފައިވެއެވެ. ﴿يَا أَيُّهَا الَّذِينَ آمَنُوا اتَّقُوا اللَّهَ وَكُونُوا مَعَ الصَّادِقِينَ﴾ [التوبة: 119] މާނައީ: “އޭ އީމާންވެއްޖެ މީސްތަކުންނޭވެ! ތިޔަބައިމީހުން ﷲ އަށް ތަޤުވާވެރި ވާށެވެ! އަދި ތެދުވެރިންނާ އެކުގައި، ތިޔަބައިމީހުން ވާށެވެ!”\nއަޅުގަނޑުމެންނަށް ލިބިފައިވާ އެންމެ އަގުހުރި އެއްޗަކީ އަޅުގަނޑުމެންގެ ދީނެވެ. އެއީ ދެދުނިޔޭގައިވެސް އަޅުގަނޑުމެންނަށް ލިބިފައިވާ ޝަރަފެވެ.\nފިތުނައިގެ ކޯރުތައް ދައުރުކުރަން ފަށައިފިއެވެ. އަދި އެކަމުން ގެއްލުންތައް ކުރިމަތިވާން ފަށައިފިއެވެ. އަދި ހަރުފަތައް އުސްތަންތަނުގައި ހޮރުހަދައިފިއެވެ. އަދި ބިމުއަޑީގައި އޮވެގެންވެސް ވިހަލާންފަށައިފިއެވެ. ނަގުލަންދާށިތައް ސިއްރިއްޔާތުގައި ކަންފަތްތަކަށް ވަންނަންފަށައިފިއެވެ. އަދި ވިހަލާ ސޫފިތައް ހިލަތައް ދޮށުގައި ބިސްއަޅަން ފަށައިފިއެވެ. (މިޖުމުލަތަކުގައި ޝައިޚު މިޘާލު ޖައްސަވާފައި އެވަނީ ނުބައިކަމުގެ އަހުލުވެރިން ޢާންމުވެފައިވާ މިންވަރަށެވެ.)\nމިދުނިޔޭގައި ހިނގާ ކަންތައްތައްވަނީ މުޞީބާތްތަކާއި ފިތުނަތަކާ ދެމެދުއެވެ. މުޞީބާތްތަކަށް ކެތްތެރިކަން ތައްޔާރުވާށެވެ.\nޙުޛައިފާ رضي الله عنه ވިދާޅުވިއެވެ. “ފަހެ، ހަމަކަށަވަރުން ތިބާގެ ދީން ތިބާއަށް އެނގިއްޖެނަމަ، އޭގެ ސަބަބުން ތިބާއަށް ގެއްލުމެއް ނެތެވެ. ފިތުނަވެރިކަމަކީ ޙައްޤާއި ބާޠިލު ވަކިކުރަން ނޭނގުމެވެ. އަދި އެއިން ތަބާވާންވީ ކޮން އެއްޗަކަށްކަން ނޭނގުން އެއީ ފިތުނަވެރިވުމެވެ.” [أخرجه ابن أبي شيبة]\nއަދިވެސް އެކަލޭގެފާނު ވިދާޅުވިއެވެ. “ތިބާ ތިޔަހުރީ ފިތުނަވެރިވެފައިތޯ ދެނެގަންނަށް އެދޭނަމަ ދަންނާށެވެ. ފަހެ މީގެ ކުރިން ޙަރާމް ކަމެއްކަމުގައި ދެކުނު ކަމެއް އެއީ ޙަލާލުކަމެއްކަމުގައި މިހާރު ދެކޭތޯ ބަލާށެވެ. އެފަދައިން ދެކޭނަމަ އެވަނީ ފިތުނައިގައި ޖެހިފައެވެ. އަދި ކުރިން ޙަރާމްކަމަށް ދެކުނުކަމެއް އެއީ ޙަލާލުކަމެއްކަމުގައި މިހާރު ދެކޭނަމަވެސް އެވަނީ ފިތުނައިގައި ޖެހިފައެވެ.” [أخرجه الحاكم] މީގެ މުރާދަކީ ހަވާނަފްސަށް ތަބާވެ އަދި އެދޭ އެދުންތަކާ އެއްގޮތަށް ދީނީ ރައުޔު ބަދަލުކުރުމެވެ. އެއީ އެއްވެސް ދަލީލެއް ނެތި ނުވަތަ ދިރާސާކުރުމެއް ނެތި ބަދަލުކުރާކުރުމެވެ.\nއަބޫ ބަކުރު رضي الله عنه ވިދާޅުވިއެވެ. “ﷲ ގެ ރަސޫލާ صلى الله عليه وسلم ޢަމަލުކުރެއްވި އެއްވެސް ކަމަކަށް ޢަމަލުނުކޮށް ތިމަންކަލޭގެފާނު ދޫނުކުރައްވަމެވެ. ހަމަކަށަވަރުން އެކަލޭގެފާނުގެ އަމުރުފުޅެއްދޫކޮށްލައިފިނަމަ ތިމަންކަލޭގެފާނު މަގުފުރެދިގެން ހިނގައިދާނެކަމަށް ބިރުފުޅުގަންނަމެވެ.”\nއަޅުތަކުންނޭވެ! ފަހެ، ﷲ ގެ ފޮތާއި ރަސޫލުﷲ صلى الله عليه وسلم ގެ ސުންނަތުގައި ތިޔަބައިމީހުން ޘާބިތުވާށެވެ. އަދި ދީނާއި ޝަރީޢަތުގެ އަސާސްތަކާއި އަޚްލާޤީ މިންގަނޑުގައި ހިފަހައްޓާށެވެ. އަދި މަގުފުރެދިފައިވާ ފިތުނަވެރިންނަށް ރައްކާތެރިވާށެވެ.\n﴿وَاحْذَرْهُمْ أَنْ يَفْتِنُوكَ عَنْ بَعْضِ مَا أَنْزَلَ اللَّهُ إِلَيْكَ﴾ [المائدة: 49] މާނައީ: ” އަދި ﷲ، ކަލޭގެފާނަށް ބާވައިލެއްވި ބައެއް އާޔަތުން އެއްކިބާކޮށްފާނެކަމަށް، އެއުރެންނާމެދު ކަލޭގެފާނު ރައްކާތެރިވެ ވަޑައިގަންނަވާށެވެ!”\nނޯޓް: މިއީ 25 ރަބީޢުލްއާޚިރު 1439 ވީ ހުކުރު ދުވަހު މަސްޖިދުއް ނަބަވީގައި ދެއްވި ޚުޠުބާގެ ޚުލާޞާ އެކެވެ.\nދީނީ އިސްލާމްދީން ރޯދަމަސް


SunOnline: Bangladesh ge kulhuntheriyaa balikoh Eashal thaareehuge thereah\nބަންގްލަދޭޝްގެ ކުޅުންތެރިޔާ ބަލިކޮށް އީޝަލް ތާރީހުގެ ތެރެއަށް\nޢަބްދުﷲ އައިމަން 05 Dec 2021, 17:08\nއޭޝިއަން ޔޫތު ޕެރަ ގޭމްސްގައި ރާއްޖެ ތަމްސީލް ކުރާ އީޝަލް --- ފޮޓޯ// އޭޝިއަން ޔޫތު ޕެރަ ގޭމްސް\nބަހްރޭނުގައި މިހާރު ކުރިއަށްދާ އޭޝިއަން ޔޫތު ޕެރަ ގޭމްސްގައި ބަންގްލަދޭޝްގެ ޝޯރމީ މޮޒުމްދާރ ބަލިކޮށް ރާއްޖޭގެ ހައްވާ އީޝަލް ރިޔާޒް ޕެރަ މުބާރާތެއްގެ ބެޑްމިންޓަން އިވެންޓަކުން ފުރަތަމަ ފަހަރަށް މޮޅެއް ހޯދުމުގެ ޝަރަފު ހޯދައިފިއެވެ.\nއޭޝިއަން ޔޫތު ޕެރަ ގޭމްސްގެ ހަތަރުވަނަ ގޭމްސް މި މަހުގެ ދެވަނަ ދުވަހު ފެށި އިރު، އެ ގޭމްސް ނިމޭނީ މާދަމާއެވެ. މި ގޭމްސްގައި 23 އަހަރުން ދަށުގެ 800 އަށް ވުރެން ގިނަ އެތުލީޓުން ބައިވެރިވެއެވެ.\nމި ގޭމްސްގައި ރާއްޖެ ތަމްސީލް ކުރާ އީޝަލް ކުޅުނު ތިންވަނަ ބެޑްމިންޓަން މެޗުން މިއަދު މޮޅުވެފައިވަނީ ބަންގްލަދޭޝްގެ ޝޯރމީ މޮޒުމްދާރ އާ ވާދަކޮށެވެ. މި މެޗުގެ ސެޓުތައް އީޝަލް ގެންދިޔައީ ސީދާ ދެ ސެޓުންނެވެ. ފުރަތަމަ ސެޓު 21-18 އިން އީޝަލް ކާމިޔާބުކުރި އިރު، ދެވަނަ ސެޓުން އޭނާ ކުރި ހޯދީ 21-13 އިންނެވެ.\nމިފަހަރުގެ މި މުބާރާތަކީ ބައިނަލް އަގުވާމީ ޕެރަ މުބާރާތެއްގައި ރާއްޖޭގެ އަންހެން އެތުލީޓަކު ބެޑްމިންޓަން އިވެންޓެއްގައި ވާދަ ކުރާ ފުރަތަމަ ފަހަރެވެ. މި ފުރުސަތަކީ ރާއްޖޭގެ ބެޑްމިންޓަން އެސޯސިއޭޝަނާއި، މޯލްޑިވްސް ޕެރަލިމްޕިކް ކޮމިޓީ ގުޅިގެން ކުރާ މަސައްކަތްތަކުގެ ތެރެއިން ހޯދި ފުރުސަތެކެވެ.\nތާޖުއްދީން ސްކޫލްގައި ތައުލީމް ހާސިލް ކުރަމުން އަންނަ އީޝަލްއަކީ ބެޑްމިންޓަންގެ ކުރިން ހޭންޑްބޯލްވެސް ކުޅުނު ކުއްޖެކެވެ. ދެ އަހަރު ދުވަސްވަންދެން ހޭންޑް ބޯލް ކުޅުމަށްފަހު، ބެޑްމިންޓަންގެ ތެރެއަށް ވަނީ 2019ވަނަ އަހަރު، ބެޑްމިންޓަން އެސޯސިއޭޝަންގެ ފަރާތުން ޚާއްސައެހީއަށް ބޭނުންވާ ކުދިންނަށް އަމާޒްކޮށްގެން ކުރިއަށްގެންދިޔަ ޝަޓަރ ޓައިމްގައި ބައިވެރިވެގެންނެވެ.\nއޭޝިއަން ޔޫތު ޕެރަ ގޭމްސް އެންމެ ފަހުން 2017 ވަނަ އަހަރު ބާއްވާފައި ވަނީ ދުބާއީގައެވެ. އެފަހަރުގެ ގޭމްސްގައި 30 ގައުމަކުން 800 އަށް ވުރެން ގިނަ އެތުލީޓުން ބައިވެރިވި އިރު، 43 ރަން މެޑައްޔާއެކު އެއްވަނަ ހޯދީ ޖަޕާނުންނެވެ. ޖަޕާނުން އެފަހަރުގެ ގޭމްސްގައި ޖުމުލަ 98 މެޑަލް ވަނީ ހޯދައިފައެވެ. ދެވަނަ ހޯދި ޗައިނާއިން ޖުމުލަ 39 މެޑަލް ހޯދި އިރު، އެ ގައުމުން ވަނީ 27 ރަން މެޑަލް ހޯދައިފައެވެ.\nބެޑްމިންޓަން އޭޝިއާ ޗެމްޕިއަންޝިޕްގައި ރާއްޖެ ވާދަކުރަނީ\nއީޝަލް ރާއްޖެ އައުމުން ހޫނު މަރުހަބާއެއް!\nބަންގްލަދޭޝް ކުޅުންތެރިޔާ ބަލިކޮށް އީޝަލް ތާރީހުގެ ތެރެއަށް


Hamas aa hedhi Israel viyafaariah 370 million ge gehlun\nޣައްޒާއިން ދިން ހަމަލާތަކުން އިޒްރޭލު ވިޔަފާރިވެރިންނަށް 370 މިލިއަން ޑޮލަރު ގެއްލުން\nޣައްޒާއިން ފޮނުވި ރޮކެޓެއް ވެއްޓި އިޒްރޭލު އިމާރާތެއްގެ ކޮންކްރީޓް ޝީޓެއް ފޫއަޅާފައި\nއިޒްރޭލުގެ "ދި މެނޫފެކްޗަރާސް އެސޯސިއޭޝަން އޮފް އިޒްރޭލް" އިން ނެރުނު ބަޔާނެއްގައި ބުނެފައިވާ ގޮތުން ޣައްޒާއިން އޮއްސި ރޮކެޓްތަކާ ހެދި ވިޔަފާރިވެރިންނަށް ބޮޑެތި ގެއްލުންތަކެއް ވަނީ ވެފަ އެވެ.\nމުދާ ރައްކަކޮށްފައި ހުރި ގުދަންތަކާއި ފިހާރަތައް ފޫއަޅުވައި ފޭބި ރޮކެޓްތަކުގެ ސަބަބުން ލިބުނު ގެއްލުން މިވަގުތަށް އަގުމަގުކުރެވެނީ 370 މިލިއަން ޑޮލަރުގަ އެވެ.\nދި މެނޫފެކްޗަރާސް އެސޯސިއޭޝަން އޮފް އިޒްރޭލުން ބުނީ ރޮކެޓްތައް ދެކެ މުވައްޒަފުން ގަތް ބިރާ ހެދި ދުވެ ފިލި ގޮތަށް އަދި ވެސް ދައްކައި ނުލާ ކަމަށެވެ. މުވައްޒަފުން މަދުކަމުން ނުހުޅުވިފައި ކިތަންމެ ފިހާރައެެއް އެބަހުރި ކަމަށާއި އެއީ ވެސް އަގުމަގުކުރަން ޖެހޭ ގެއްލުމެއް ކަމަށެވެ.\nއިޒްރޭލުގެ އަސްކަރިއްޔާއިން މެދުކެނޑުމެއް ނެތި 11 ދުވަސް ވަންދެން ޣައްޒާއަށް ދިން ހަމަލާތަކުން ވެސް ހާމާސްގެ ރޮކެޓްތައް ހުސްކުރެވޭ ގޮތެއް ނުވި އެވެ.\nއޭގެ ބަދަލުގައި އިޒްރޭލުގެ އަވަށްތަކަށް އޮހެމުން ދިޔަ ރޮކެޓްތައް ވީ ގިނަ އެވެ. އަދި މަދަނީ ގޮތުން ބޮޑެތި ގެއްލުންތަކެއް ވަނީ ލިބިފަ އެވެ. މިގެއްލުންތަކުގެ ތަފުސީލު އިޒްރޭލުން ހާމަނުކުރި ނަމަވެސް ވަކިވަކި ފަރުދުން ދަނީ ގެއްލުންތައް އަންދާޒާކުރަމުންނެވެ.\nއިޒްރޭލުން ޣައްޒާއަށް ދިން ހަމަލާތަކުގައި 279 އަށް ވުރެ ގިނަ މީހުން ވަނީ މަރުވެފަ އެވެ. އޭގެ ތެރޭގައި 69 ކުދިންނާއި 40 އަންހެނުން ފާހަގަކުރެވެ އެވެ. އަދި އެކިވަރުގެ ގެއްލުން 1،910 މީހުންނަށް ލިބިފައިވާ ކަމަށް ފަލަސްތީންގެ ހެލްތު މިނިސްޓްރީން ބުނެ އެވެ.\nޣައްޒާ އަލުން ބިނާކުރަން ގައުމުތަކުން މިހާރު ވަނީ މަޝްވަރާތައް ފަށާފަ އެވެ.


Riyasee inthihaabu gai Srisena ge thaaeedhu idhikolhu candidate ah\nސްރީލަންކާގެ ރައީސް މައިތިރިޕާލާ ސްރިސޭނާ- ސްރިސޭނާ ވަނީ އިދިކޮޅު ކެންޑިޑޭޓަށް ރިޔާސީ އިންތިހާބުގައި ތާއިދު ކުރަން ނިންމާފަ\nއަންނަ މަހު ސްރިލަންކާގައި ބާއްވާ ރިޔާސީ އިންތިހާބުގައި ވާދަނުކުރަން ރައީސް މައިތިރިޕާލާ ސްރިސޭނާ ނިންމައިފި އެވެ. އަންނަ ރިޔާސީ އިންތިހާބުގައި ސިރިސޭނާ ތާއިދުކުރަން ނިންމާފައިވަނީ އެގައުމުގެ އިދިކޮޅު ޕާޓީ ޕޮޑުޖާނަ ޕެރަމުނަ (އެސްއެލްޕީޕީ)ގެ ކެންޑިޑޭޓު ގޯޓާބަޔަ ރާޖަޕަކްސަ އަށެވެ.\nގޯޓަބަޔާގެ ބޭބޭފުޅު މަހިންދަ ރާޖްޕަކްސާ އާ ބައްދަލުކުރައްވާ ސިރިސޭނާ ވިދާޅުވީ، ގޯޓްބަޔާއަށް ތާއިދު ކުރަން ނިންމީ، އެއްވެސް ޝަރުތަކާ ނުލާ ކަމަށެވެ. ނަމަވެސް ސިރިސޭނާ ވިދާޅުވީ ދެ ޕާޓީގެ މެދުގައި މަޝްވަރާކޮށް ދެ އެމްއޯޔޫ އެއްގައި ސޮއިކުރަން ޖެހޭނެ ކަމަށެވެ. އެއީ އެސްއެލްއެފްޕީ އާއި ކެންޑިޑޭޓު ރާޖަޕަކްސައާ ދެމެދުގަ އާއި އެސްއެލްއެފްޕީން އެސްއެލްޕީޕީގެ އެލަޔަންސްއާ ގުޅުމަށް ހަދާ ދެ އެމްއޯޔޫ އެވެ.\nލަންކާގެ ނޫސްތަކުން ރިޕޯޓް ކޮށްފައިވާ ގޮތުގައި، ސްރިސޭނާ ރިޔާސީ އިންތިހާބުގައި ވާދަ ނުކުރަން ނިންމީ، އިންތިހާބު ކާމިޔާބު ކުރެވޭނެ ވަރަށް ވޯޓު ލިބޭނެ ކަމުގެ އުއްމީދު ނެތުމުންނެވެ. ލަންކާގައި މަރުގެ ހުކުމް ތަންފީޒު ކުރަން އުޅޭތީ ސްރިސޭނާއަށް ވަނީ ވަރަށް ބޮޑަށް ފާޑު ކިޔުން އަމާޒުވެފަ އެވެ. ސިރިސޭނާ ނިސްބަތްވާ ސިރިސޭނާގެ ސްރީ ލަންކާ ފްރީޑަމް ޕާޓީ (އެސްއެލްއެފްޕީ) ޕާޓީގެ ގިނަ މެމްބަރުން ވެސް ތިބީ ރިޔާސީ ކެންޑިޑޭޓުކަން ސިރިސޭނާއަށް ދޭ ގޮތަށެވެ.\nނޮވެމްބަރު 16 ވަނަ ދުވަހު އޮންނަ އިންތިހާބުގައި ވާދަކުރަން ޑިޕޮސިޓް ބެހެއްޓި 41 ކެންޑިޑޭޓުގެ ތެރޭގައި ސިރިސޭނާގެ ނަމެއް ނެތެވެ. އެހެންކަމުން އިންތިހާބު ބާއްވާ ދުވަހުގެ އެއް ދުވަސް ފަހުން ސިރިސޭނާ މަގާމު ދޫކޮށްލަން ޖެހޭނެ އެވެ.\nދެކުނު އޭޝިއާގެ އެންމެ އުސް ޓަވަރު ކޮލަމްބޯގައި


ހުޅަނގު އައްސޭރި އިސްތިޢުމާރުކުރުމަށް އިސްރާއީލުގެ ޢާންމުންގެ ބޮޑު ތާޢީދެއް ހުޅަނގު އައްސޭރި އިސްތިޢުމާރުކުރުމަށް އިސްރާއީލުގެ ޢާންމުންގެ ބޮޑު ތާޢީދެއް\nހުޅަނގު އައްސޭރި އިސްތިޢުމާރުކުރުމަށް އިސްރާއީލުގެ ޢާންމުންގެ ބޮޑު ތާޢީދެއް\nހުޅަނގު އައްސޭރީގައި އިސްރާއީލުގެ އިސްތިޢުމާރީ ސިފައިން ޙަރަކާތްތެރިވަނީ - ފޮޓޯ: ރޮއިޓަރސް\nއިސްރާއީލުން އިސްތިޢުމާރުކޮށްފައިވާ ފަލަސްޠީނުގެ ހުޅަނގު އައްސޭރީގެ ބިންތަކަކީ އިސްރާއީލުގެ ބައެއްކަމަށް ކަނޑައެޅުމަށް އެ ޤައުމުގެ ރައްޔިތުންގެ ދެބައި ކުޅަ އެއްބައި މީހުން ތާޢީދުކުރާކަމަށް ދިރާސާއަކުން ދައްކައިފިއެވެ.\nމިދިޔަ ޖެނުއަރީ މަހު އެމެރިކާގެ ރައީސް ޑޮނަލްޑް ޓްރަންޕުވަނީ އިސްރާއީލަށް ފައިދާވާގޮތަށް ޞުލްޙައިގެ މަޝްރޫޢެއް އިޢުލާނުކުރައްވާ އިސްރާއީލުން އިސްތިޢުމާރުކޮށްފައިވާ ފަލަސްޠީނުގެ ބިންތަކަކީ އިސްރާއީލުގެ ބައެއްކަމަށް ކަނޑައަޅުއްވާފައެވެ. އެ މަޝްރޫޢުގެ ދަށުން 1949ވަނަ އަހަރާއި 1967ވަނަ އަހަރު ޢަރަބިންނާ ދެކޮޅަށް ހަނގުރާމަކޮށްގެން އިސްރާއީލުގެ ބާރުގެ ދަށަށް ގެނެސްފައިވާ ހުރިހާ ބިމަކާއި ފަލަސްޠީނުގެ ހުޅަނގު އައްސޭރީގެ ވަރަށް ބޮޑު ބައެއް ލިބެނީ އިސްރާއީލަށެވެ. ފަލަސްޠީނުގެ އަމިއްލަ މިނިވަން ދަޢުލަތެއް އުފެއްދުމަށް ދޭން ނިންމަވާފައިވަނީ އެކި ސަރަޙައްދުތަކަށް ބެހިފައިވާ ވަރަށް ކުޑަ ބިންކޮޅެކެވެ.\nއިސްރާއީލް ޑިމޮކްރަޓިކް އިންސްޓިޓިއުޓުން ކުރި ދިރާސާގައި ބައިވެރިވި 771 މީހުންގެ ތެރެއިން 50 އިންސައްތަ މީހުން ހުޅަނގު އައްސޭރީގެ ބިންތަކަކީ އިސްރާއީލުގެ ބައެއްކަމުގައި ކަނޑައެޅުމަށް ތާޢީދުކުރެއެވެ. އޭގެ ތެރެއިން 25 އިންސައްތަ މީހުން ބޭނުންވަނީ އެމެރިކާގެ އެހީތެރިކަމަކާ ނުލައި އެކަން ޙާޞިލްކުރާށެވެ. ބާކީ 25 އިންސައްތަ މީހުން ދެކެނީ އެމެރިކާގެ އެހީތެރިކަމާއެކު އެ މަސައްކަތްކުރުން މާ ރަނގަޅުވާނެކަމަށެވެ. ނަމަވެސް ދިރާސާގައި ބައިވެރިވި 30 އިންސައްތަ މީހުން ދެކޭ ގޮތުގައި ފަލަސްޠީނުގެ ބިންތައް އިސްރާއީލުގެ ބާރުގެ ދަށަށް ގެނައުމަކީ ގޯހެކެވެ. ބާކީ 20 އިންސައްތަ މީހުން ވަކިކޮޅަކަށް ނުޖެހެއެވެ.\nހުޅަނގު އައްސޭރީގެ ބިންތަކަކީ އިސްރާއީލުގެ ބައެއްކަމަށް ކަނޑައެޅުމާ ގުޅޭގޮތުން ޖުލައި މަހުގެ 1ވަނަ ދުވަހު ވަޒީރުންގެ މަޖިލީހާއެކު މަޝްވަރާތައް ފައްޓަވާނެކަމަށް އިސްރާއީލުގެ ބޮޑުވަޒީރު ބެންޔަމިން ނަތަންޔާހޫވަނީ ވިދާޅުވެފައެވެ. އިސްރާއީލުގެ ދިފާޢީ ވަޒީރު ބެނީ ގެންޓްޒްވަނީ އިސްރާއީލުގެ ބައެއްކަމުގައި ފަލަސްޠީނުގެ ބިންތައް ކަނޑައެޅުމުން ހިނގައިފާނެ ހަމަނުޖެހުންތަކަކަށް ތައްޔާރުވުމަށް އެ ޤައުމުގެ އަސްކަރިއްޔާއަށް އަންގަވައިފައެވެ.


Honihiru dhuvahu qaumee team ekulavaalai, practice fashanee | Mihaaru\nގައުމީ ޓީމުގެ ކުޅުންތެރިން ޕްރެކްޓިހުގައި. --ފޮޓޯ: ނިޝާން އަލީ/ މިހާރު\nތިން މެޗަށް ގައުމީ ޓީމު ހޮނިހިރު ދުވަހު ތައްޔާރުވާން ފަށަނީ\n23 އޯގަސްޓް 2016 - 13:27\nއެފްއޭއެމުން ބުނީ އާ ކޯޗު އޮސްޓްރޭލިއާގެ ޑަރެން ސްޓެވާޓުގެ ބެލުމުގެ ދަށުން ގައުމީ ޓީމު ފުރަތަމަ ފަހަރަށް އެކުލަވާލުމަށް އެ ދުވަހު ސްކޮޑް ވެސް އިއުލާންކުރާނެ ކަމަށެވެ. ގައުމީ ކޯޗު ނިންމާފައިވަނީ އަންނަ ބުރާސްފަތި އަދި ހުކުރު ދުވަހު ކުޅޭ އުރީދޫ ދިވެހި ޕްރިމިއާ ލީގުގެ ތިން ވަނަ ބުރުގެ ފުރަތަމަ ހަތަރު މެޗަށް ފަހު ސްކޮޑް ފައިނަލް ކުރާށެވެ.\nހޮނިހިރު ދުވަހު ޕްރެކްޓިސް ފެށުމަށް ފަހު ގައުމީ ޓީމު ކުޅޭ ފުރަތަމަ މެޗުގައި އަންނަ ހޯމަ ދުވަހު ނުކުންނާނީ 2008 ވަނަ އަހަރުގެ ސާފް ޗެމްޕިއަންޝިޕް ކާމިޔާބުކުރި ގައުމީ ޓީމާ ދެކޮޅަށެވެ. ދައްކާލުމުގެ މެޗެއްގެ ގޮތުގައި ކުޅޭ، މި މެޗުގައި ގައުމީ ޓީމުގައި މިހާރު ހިމެނޭ ކުޅުންތެރިންގެ ތެރެއިން އެ ފަހަރު ސާފް ޗެމްޕިއަންޝިޕުގައި ކުޅުނު ކުޅުންތެރިން ކުޅޭނީ އެ ޓީމަށެވެ.\nގައުމީ ޓީމުގެ ރަސްމީ ފުރަތަމަ މެޗަކަށް ވާނީ އަންނަ މަހުގެ 1 ވަނަ ދުވަހުގެރޭ ބަންގްލަދޭޝްއާ ދެކޮޅަށް ކުޅޭ އެކުވެރިކަމުގެ މެޗެވެ. މިއީ ފީފާ ލިސްޓެޑް، ބައިނަލްއަގްވާމީ އެކުވެރިކަމުގެ މެޗެކެވެ. މި މެޗަށް ފަހު އަންނަ މަހުގެ7ވަނަ ދުވަހު ނުކުންނާނީ، އޭޝިއަން ކަޕް ކޮލިފައިންގެ ޕްރިލިމިނަރީ ބުރުގައި ލާއޯސްއާ ދެކޮޅަށެވެ.\nއެފްއޭއެމުން ބުނީ ސާފް ޗެމްޕިއަންޝިޕް ކާމިޔާބުކުރި ޓީމުގެ ޕްރެކްޓިސް ވެސް އަންނަ ހޮނިހިރު އަދި އާދީއްތަ ދުވަހު އޮންނާނެ ކަމަށެވެ. އަދި އެ މެޗުގައި އެ ޓީމަށް އިރުޝާދު ދޭން އޭރުގެ ކޯޗު ސްލޮވާކިއާގެ ޖޯސެފް ޔަންކޭޒް އާދީއްތަ ދުވަހު ރާއްޖެ އަންނާނެ އެވެ. މީގެ އިތުރުން އެ މެޗުގައި، އާޖެންޓީނާގެ ކުރީގެ ޑިފެންޑަރު ރޮބާޓޯ ފަބިއަން އަޔާލާ ވެސް ކުޅޭނެ އެވެ.\nއިތުރު ލިޔުންތައް ގައުމީ ފުޓްބޯޅަ ޓީމް ފުޓްބޯޅަ އެފްއޭއެމް\nއޭޝިއަން ކަޕް އަތްފޯރާ ފަށަށް، އަތުކުރި އޮޅާލާ!


4 City ge mayor kan MDP in bodu thanun nagaane: Nasheed\nހަތަރު ސިޓީގެ މޭޔަރުކަން ބޮޑުތަނުން އެމްޑީޕީ ނަގާނެ: ނަޝީދު\nމިއަދު ހެނދުނު، ރަސްދޫ ދަތުރަށް ފުރާވަޑައިގަތުމުގެ ކުރީން ރައީސް މުހައްމަދު ނަޝީދު ވާހަކަފުޅު ދައްކަވަނީ\nއަންނަ ހޮނިހިރު ދުވަހު ބާއްވާ ލޯކަލް ކައުންސިލް އިންތިހާބުގައި ހަތަރު ސިޓީގެ މޭޔަރުކަން ވެރިކަން ކުރާ އެމްޑީޕީ ކެންޑިޑޭޓުން ކާމިޔާބު ކުރާނެ ކަމަށް މަޖިލީހުގެ ރައީސް މުހައްމަދު ނަޝީދު ވިދާޅުވެއްޖެ އެވެ.\nރައީސް ނަޝީދު އެފަދައިން ވިދާޅުވީ ކައުންސިލް އިންތިހާބަށް ކެމްޕޭން ކުރުމުގެ ގޮތުން އއ. ރަސްދޫއަށް ފުރުމުގެ ގޮތުން ހުޅުމާލޭ ބަނދަރުގައި މިއަދު ހެނދުނު ބޭއްވި ރަށްވެހި ފަތިސް ޖަލްސާގައި ވާހަކަފުޅު ދައްކަވަމުން ނެވެ. އަދި ވިދާޅުވީ އެމްޑީޕީއަށް އިންތިހާބުތައް ކާމިޔާބު ކުރެވެނީ އެ ޕާޓީން އަބަދުވެސް ވަރަށް ފުޅާ ވިސްނުމެއްގައި މަސައްކަތް ކުރާތީ ކަމަށެވެ. އަދި ރާއްޖޭގެ ހުރިހާ ރައްޔިތުންނަށް ވެސް އެމްޑީޕީގެ ވިސްނުން ސާފުވާ ކަމަށް ވެސް ރައީސް ނަޝީދު ފާހަގަކުރެއްވި އެވެ.\nކައުންސިލް އިންތިހާބުގައި މޭޔަރުން ހޮވަނީ މާލެ، ކުޅުދުއްފުށި، އައްޑޫ އަދި ފުވައްމުލަކު ސިޓީނެވެ. އޭގެ ތެރެއިން ކުޅުދުއްފުށި ސިޓީ ފިޔަވައި ދެން ހުރިހާ ސިޓީއެއްގައި މިހާރު ވެސް މޭޔަރުންނަށް ތިއްބަވަނީ އެމްޑީޕީގެ ކެންޑިޑޭޓުން ނެވެ. ކުޅުދުއްފުއްޓަށް ސިޓީއެއްގެ ދަރަޖަ ލިބުނީ މީގެ ދެ އަހަރު ކުރިންކަމަށްވާތީ އެ ސިޓީގައި އަދި މޭޔަރަކު ނުހުންނަވަ އެވެ.\nމިފަހަރުގެ އިންތިހާބުގައި މާލޭގެ މޭޔަރު ކަަމަށް އެމްޑީޕީގެ ފަރާތުން ވާދަ ކުރައްވަނީ އެޕާޓީގެ ކުރީގެ ސެކެޓްރީ ޖެނެރަލް އަނަސް އަބްދުއް ސައްތާރެވެ. އައްޑޫ ސިޓީގެ މޭޔަރު ކަމަށް އެމްޑީޕީގެ ފަރާތުން ހިތަދޫ ދެކުނު ދާއިރާގެ ކުރީގެ މެމްބަރު އަލީ ނިޒާރު ވާދަ ކުރައްވާއިރު ކުޅުދުއްފުށީ ސިޓީގެ މޭޔަރުކަމަށް އެމްޑީޕީގެ ފަރާތުން ވާދަ ކުރައްވަނީ މުހައްމަދު އާތިފެވެ. އަދި ފުވައްމުލަކު ސިޓީގެ މޭޔަރު ކަމަށް އެމްޑީޕީއިން ވާދަ ކުރައްވަނީ އިސްމާއިލް ރަފީގެވެ.\nރައީސް މުހައްމަދު ނަޝީދު ލޯކަލް ކައުންސިލްތަކުގެ އިންތިހާބު\nވޯޓް މަރުކަޒަށް ދާން ޖެހުނު ސަބަބު ވިދާޅުވެ ދެއްވައިފި\nއިންތިހާބީ މަރުކަޒަށް ނަޝީދު ވަޑައިގަތުމުން އާންމުން ރަތަށް


ފިންލެންޑް ބަލިކޮށް ރަޝިއާ އަަށް އުއްމީދެއް\n16 ޖޫން 2021 - 19:58 0\nލަނޑު ޖެހުމަށް ފަހު ރަޝިއާގެ މިރަންޗުކް އުފާފާޅުކުރަނީ.-- ފޮޓޯ: އޭއެފްޕީ\nޕީޓާސްބާގް (ޖޫން 16) - ޔޫރޯ ފުޓްބޯޅަ މުބާރާތުގައި މިރޭ 1-0 އިން ފިންލެންޑް އަތުން މޮޅުވެ، ރަޝިއާ އިން މުބާރާތުގެ ދެ ވަނަ ބުރުން ފުރުސަތު ހޯދުމުގެ އުއްމީދު އާކޮށްފި އެވެ.\nމިއީ ޔޫރޯގައި އެންމެ ފަހުން ރަޝިއާ ކުޅުނު ހަތް މެޗުގެ ތެރެއިން ލިބުނު ފުރަަތަަމަ މޮޅެވެ. އެންމެ ފަހުން އެ ޓީމު ކުޅުނު ތިން މެޗުން ވަނީ ބަލިވެފަ އެވެ. އެ މެޗުތަކުގެ ތެރޭގައި މި ފަހަރުގެ މުބާރާތުގައި ރަޝިއާ ކުޅުނު ފުރަތަމަ މެޗުގައި ބެލްޖިއަމް އަތުންވި ބަލި ހިމެެނެ އެވެ.\nގްރޫޕް ބީގެ އެއް ވަަނައިގައި އޮތް ބެލްޖިއަމާއި ދެ ވަނައިގައި އޮތް ރަޝިއާ އަދި ތިން ވަނައިގައި އޮތް ފިންލެންޑްގެ އޮތީ ތިން ޕޮއިންޓެވެ. ގަދަ ތިން ޓީމުގެ ތެރެއިން ބެލްޖިއަމް އެއްް މެޗު ކުޅެފައިވާއިރު، ރަޝިއާ އާއި ފިންލެންޑް ވަނީ ދެ މެޗު ކުޅެފަ އެވެ. އެންމެ ފުލުގައި ޕޮއިންޓެއް ނުލިބި އޮތް ޑެންމާކް އަދި ކުޅުނީ އެންމެ މެޗެކެވެ. މި ގްރޫޕްގެ ދެން އޮތް މެޗުގައި މާދަމާރޭ ބެލްޖިއަމުން ޑެންމާކާ ބައްދަލު ކުރާނެ އެވެ.\nރަޝިއާގެ ކްރެސްޓޯވްސްކީ ސްޓޭޑިއަމްގައި މިރޭ 26،000 އެއްހާ މީހުން ކުރިމަތީގައި ކުޅުނު މިރޭގެ މެޗުގައި ފުރަަތަމަ ގޯލެއް ޖެހީ ފިންލެންޑުންނެވެ. ހަތަރު ވަނަ މިނިޓްގައި ފިންލެންޑްގެ ޔޮއެލް ޕޮޔަންޕާލޯ ބޮލުން ޖެހި ބޯޅަ އަމާޒުވީ ގޯލުގެ ކަނަށެވެ. އޭނާ އަކީ ޑެންމާކު އަތުން ފިންލެންޑް މޮޅުކޮށްދިން ގޯލު ޖެހި ކުޅުންތެރިޔާ އެެވެ. އެކަމަކު މިރޭ ރަޝިއާ ކޮޅަށް އޭނާ ޖެހި ގޯލު ރެފްރީ ނިންމީ އޮފްސައިޑް ކަމަށެވެ. އެއީ ވީޑިއޯ އެސިސްޓަންޓް ރެފްރީ (ވީއޭއާރް) އިން ބެލުމަށް ފަހު އެވެ.\nއޭގެ ފަހުން ރަޝިއާ އިން ކުރިއަށް ޖެހިގެން ގިނަ އެޓޭކްތަކެއް ކުރި އެވެ. ރަޝިއާގެ ކެޕްޓަން އާޓެމް ޒޫބާ ޖެހި ބޯޅައެއް ވަނީ ދަނޑިއަށް އަމާޒުވެފަ އެެވެ. ފަހުން މެޗުގެ 30 ވަަނަ މިނިޓްގައި ފިންލެންޑް އޭރިއާ ތެރެއިން ޒޫބާ އަށް ލިބުނު ބޯޅައެއް ރަނގަޅަށް ބޭނުމެއް ނުކުރެވުނެވެ.\nފުރަތަމަ ހާފުގެ އިތުރު ވަގުތުގައި ރަޝިއާ އަށް މެޗުގައި ޖަހައިދިން ހަމައެކަނި ގޯލު ކާމިޔާބުކޮށްދިނީ އަލެކްސޭ މިރަންޗުކް އެވެ. ފުރަތަަމަ ހާފުގެ އިތުރު ވަގުތުގެ ދެ ވަނަ މިނިޓްގައި ޒުބާ އާއި ވަން-ޓޫ އެއް ޖެހުމަށް ފަހު މިރަންޗުކް ވަނީ ގޯލުގެ މަތީ ކަނަށް ބޯޅަ އަމާޒުކޮށްލައިފަ އެެވެ.\nދެ ވަނަ ހާފްގެ ކުޅުން ފެށިގެން ފަސް މިނިޓް ތެރޭ ފިންލެންޑްގެ ޓީމޫ ޕޫކީ އަށް ލަނޑެއް ޖަަހަން ރަނގަޅު ފުރުސަތެއް ލިބުނެވެ. އޭނާ ފޮނުވާލި ބޯޅަ ރަަޝިއާގެ ޑިފެންޑަރު އީގޯ ޑިވިއޭވް ވަނީ ބްލޮކްކޮށްފަ އެވެ. އޭގެ ފަހުން ޕޫކީ ޖެހި ޝޮޓް އަމާޒުވީ ރަަޝިއާގެ ކީޕަރު މަޓްވޭ ސަފޯނޯވް އަތަށެވެ.\nމި މެޗުގައި ރަނގަޅަށް ކުޅުނު ރަޝިއާގެ އަލެކްސަންޑާ ގޮލޮވީން ޖެހި ދެ ޝޮޓެއް ދިޔައީ ގޯލާ ސީދާނުވެ އެވެ.\nމެޗުގެ 71 ވަަނަ މިނިޓްގައި ރަޝިއާގެ ޑެލާ ކުޒްޔާޔޭވް އޭރިއާ ތެރެއިން ފޮނުވާލި ބޯޅަ ފިންލެންޑްގެ ގޯލްކީޕަރު ލޫކަސް ރަޑޭޗީ ވަނީ މަތަކޮށްފަ އެވެ. އޭގެ ފަހުން ވެސް ނަތީޖާ ހަމަހަމަ ކުރަން ފިންލެންޑުން ފޮނުވާލި ހަމަލާތައް ގޯލަކަށް ހަދައިނުލެވުނެވެ.\nމިހާތަނަށް ރަޝިއާއާ ދެކޮޅަށް ކުޅުނު ފަސް މެޗުން ވެސް ފިންލެންޑަށް މޮޅެއް ލިބިފައި ނުވެ އެވެ. މިރޭގެ މެޗުން މޮޅުވެގެން ފިންލެންޑަށް ނޮކައުޓް ބުރުގެ ޖާގަ ހޯދުމުގެ ފުރުސަތު އޮތެވެ. އެކަމަކު ބަލިވުމުން ޖެހުނީ އިތުރު އިންތިޒާރެއް ކުރާށެވެ. ފިންލެންޑް ފަހު މެޗުގައި ކުޅޭނީ ބެލްޖިއަމްއާ އެވެ.\nފިންލެންޑް ފުޓްބޯޅަ ޓީމު\nރަޝިއާ ފުޓްބޯޅަ ޓީމު\nޔޫރޯ ފައިނަލް ފަސްކުރަން ނުޖެހުނީ ފުލުހުންގެ ހުށިޔާރު ކަމުން\nދެ ބައްރުގެ ޗެމްޕިިއަނުންގެ މެޗު މަރަޑޯނާ އަށް ހާއްސަކުރަނީ\nފައިނަލަށް ފަހު މާރާމާރީ ހިންގި ސަޕޯޓަރުންގެ މައްސަލަ ބަލަނީ


ފުވައްމުލައް ސިޓީގެ އާރބަން ޑިވެލޮޕްމެންޓް ޕްލޭން އާއި ގުޅޭ ބައްދަލުވުމެއް މާލޭއި ބާއްވަނީ – Mikal News\nތަރައްގީއަށް ފުވައްމުލަކުން ބިން ލިބެން އޮތީ ކިހާވަރަކަށް ބާ؟\nފުވައްމުލައް ސިޓީގެ އާރބަން ޑިވެލޮޕްމެންޓް ޕްލޭނިން އާއި ގުޅޭ ބައްދަލުވުމެއް މާލޭއި ބޭއްވުމަށް ހަމަޖެހިއްޖެއެވެ. ފުވައްމުލައް ސިޓީގެ “ލޭންޑް ޔޫޒް ޕްލޭން އޮފް އާރބަން ޑިވެލޮޕްމެންޓް މާސްޓަރ ޕްލޭން” ގެ މަސައްކަތް ކުރަމުން އަންނަނީ ސީޑީއީ ކޮންސަލްޓިން ފާމަކުންނެވެ.\nމާދަމާ، 12 ނޮވެމްބަރު 2019 ގައި ބޭއްވުމަށް ހަމަޖެހިފައިވާ ޕަބްލިކް ކޮންސަލްޓޭޝަން ބައްދަލުވުން އޮންނާނީ މާލެ ސިޓީ ޖަޒީ ބިލްޑިންގ ގެ 8 ވަނަ ފަންގިފިލާގައި ރޭގަނޑު 7:45 ގައެވެ. މިއީ މާލެއާއި މާލެ ކައިރީރަށްރަށުގައި ތިބި ފުވައްމުލައް ސިޓީގެ މީހުންނަށް އަމާޒުކޮށްގެން ބާއްވާ ޚިޔާލު ހޯދުމުގެ ބައްދަލުވުމެކެވެ.\nޚިޔާލު ހޯދުމުގެ ބައްދަލުވުން\nމިބައްދަލުވުމުގައި ބައިވެރިވާން އެދޭ ފުވައްމުލަކުގެ ރައްޔިތުން ފުވައްމުލައް ސިޓީ ކައުންސިލް އިދާރާގެ ހޮޓް ލައިން 7315001 އަށ ގުޅައިގެންނާއި ސަިޓީކައުނސިލްގެ ފޭސްބުކް ޕޭޖުން އަދި ޓްވިޓަރ އެކައުންޓް މެދުވެރިކޮށް ނަން ނޯޓުކުރުމުގެ ފުރުސަތު ވަނީ ހުޅުވާލާފައެވެ.\nފާއިތުވި 46 އަހރުތެރޭގައި (1969-2015) ފުވައްމުލައް ސިޓީގައި ގެތައް އިތުރު ވެފައިވާ ގޮތްސީޑީއީ ކޮންސްލްޓިން ފާމުން ވަނީ ފުވައްލައް ސިޓީގެ ބިންތަކާއި މީހުނާއިބެހޭ މައުލޫމާތާއި އެކު ސާވެއެއް ކުރިޔަށްގެންދަން ފަށާފައެވެ.\nމިހާރު ފުވައްމުލައް ސިޓީގެ ބިން ބޭނުން ކުރެވެމުންދާ ގޮތް، މުސަތަގުބަލަށް އޮތީ %23.2 ބިން.


Posted by dharmabuddhi @ 1:04 PM6comments Links to this post\nސޫދީއަރަބިޔާގައި އުޅޭ ތުނބުޅިލީއަންހެނުން\nތަންދޮރުނޭނގޭ މީހުންގެ ސަމާލުކަމަށްޓަކާ ދަންނަވާލަން. މިއީ އަސްލު ހަބަރެއްނޫން. އެކަމު ސައުދީއަރަބިޔާއިން އިސްލާމީ ޝަރީއަތް ގާއިމުކުރަންވެގެން ކުރާ ގަޅި ކަންތައްތަކާ ދާދި އެއްގޮތް ޖޯކެއްމީ.\nއިބުރާހިމްގެފާނު އަމިއްލަ ދަރިއާދިމާއަށް ވަޅިދިއްކުރިދުވަހުގެ ހެޔޮ އެދުންތައް އެއްމެހާ މުސްލިމުންނަށް އަރިސްކުރަން.ޔަހޫދީން ބުނަނީ އެއީ އިސްހާގު(ޔަހޫދީނަސްލުގެ) ގެފާނޭ، މުސްލިމުން ބުނަނީ އެއީ އިސްމާއީލް (އަރަބިންނާގުޅުންހުރިކަމަށް އަދި މުހަންމަދުގެފާނުގެ ގަބީލާއާގުޅިފައިވާކަމަށް ބުނެވޭ) ގެފާނޭ. ދެންނޭގެ. ނަސްލީކަމެއްބާމީ؟ ކޮންމެ އަކަސް އެސޮރު އެދުވަހު ވަރަށް ބިރުގަންނާނެ ކަމަށް ބެލެވެނީ. ހުރިހާއެންމެންވެސް މީނަމޫނާއަކަށްބަލައިގެން އުޅޭތި. އޭރުން ސުވަރުގެޔާ އެހުރިހާ ހޫރައްލީނުންތަކާމޮށެން ލިބޭނީ.\nPosted by dharmabuddhi @ 12:32 PM 1 comments Links to this post\nPosted by dharmabuddhi @ 6:21 AM 13 comments Links to this post\nPosted by dharmabuddhi @ 7:33 AM 16 comments Links to this post\nދިވެހި ޒަމާނީ ކަރާމާތް\nއެކި ޒާތްޒާތުގެ ކަރާމާތްތައް ފެންނަކަމަށް ދައުވާކުރުމަކީ ދީންތަކުގެ އާދައެކެވެ. މިހިނގާ 2008 ވަނައަހަރުގެ "ކަރާމާތް ސީޒަން" ފެށިފައިވަނީ މާޗްމަހުގެ ތެރޭގައި ހިކިފަތުން ﷲ ގެ އިސްމުފުޅު އެޅިގެންނެވެ. މާލޭގައި ތާޖުއްދީން ކައިރީ ހިނގި މި "ކުޅަދުންވަންތަކަމުގެ ހެކި" ބަލާލަން އެތައްބައިވަރު ބަޔަކު އެތަނަށް އެއްވިއެވެ. އޭގެ ފަންސަވީހަކަށް ދުވަސްފަހުން އަނެއްކާވެސް އެފަދަ ކަމެއް އަނެއްކާވެސް މިވަނީ ހިނގާފައެވެ. މިފަހަރު ވީގޮތަކީ މަޖީދީމަގުގައި ހުރި ފޯނު ވިއްކާ ފިހާރައެއްގައި އަލިފާން ރޯވެ އެތަނުގައި ހުރި ގިނައަދަދެއްގެ މުދަލާއި ފައިސާ އަނދާހުލިވި އިރުވެސް އެތަނުގައި އޮތް ގުރުއާން ހަތީމަކަށް ހަމައެއްވެސް ގޮތެއް ނުވީޔޯލައެވެ. އޭގެ އަޑިގާ ހުރި ޕުލާސްޓިކުވެސް އަނދާހުލިވެފައިވާކަމަށް އަދާލަތުޕާޓީން ބުނެއެވެ. މިއީ ސުނާމީގައި މިސްކިތްތައް ހަލާކުނުވެ ހުރުން ފަދަކަމެއްކަމަށް އެމީހުން ދެކެއެވެ.\nދެން މިވާހަކަ ދެކެވުނީމާ ހަނދާންވަނީ މިސްކިތްތަކަކީ ރަށްރަށުގައި އެއްމެ ބޮޑު ހަރަދުކޮށް އެއްމެ ވަރުގަދަޔަށް އަޅާ އިމާރާތްތައްކަމެވެ. އަދި ސުނާމީ އަރާފައި ފައިބައިގެން ދިޔައިރު ގެއެއްގެ ބަދިގޭގައި ތަތްކޮށްފާހުރި މައުމޫނު ގެ ފޮޓޯގަނޑަކާ އެގޭ ކޮޓަރިއެއްގެ މޭޒުމަތީ އޮތް މިލްސްއެންޑްބޫންސް ވާހަކަފޮތެއްނޫން އެހެން އެއްޗެހި ރާޅާއެކު ގެއިން އަދި މުޅި އެ ސަރަހައްދުންވެސް ބޭރަށް ދަމާގެންގޮސް ގޭގެ ފުރާޅުވެއްޓިފައިވާތީ ގިނައަދަދެއްގެ ބަޔަކަށް ފެނިފައިވެއެވެ. އަނެއްކާ މިލްސްއެންޑްބޫންސް އަކީ މުގައްދަސް ފޮތެއްބާއެވެ؟ މައުމޫނަކީ ރަސޫލެއްބާއެވެ؟\nމީގެކުރިންވެސް މިކަހަލަ ކިތައްމެ ކަމެއް ރާއްޖޭންފެނިފައިވެއެވެ. މިސާލަކަށް ސައިހޮޓަލެއްގެ ދުފާތަބަކުން ފޯއްފޮއްޗެއްގައި ﷲ އެޅިފައިވުން،ގެއެއްގެ ފާރުގައި އަދި ބޭނި މަހެއްގެ ބަނޑުދަށުގައި ﷲ ގެ އިސްމުފުޅު އެޅިފައިވުން ފާހަގަކޮށްލެވެއެވެ. އަދި މުޅި ދުނިޔެއަށްބަލާއިރު އަދަދު ނުކުރެވޭހާގިނައިން މިކަހަލަ ވާހަކަތައް ދެކެވެއެވެ. މިތަނުގައި މިހިރީ މީގެ ބައެއް ފޮޓޯއެވެ.\nމިހާހިސާބުން އުފެދޭ ސުވާލުތަކެއް އެބަހުއްޓެވެ. ﷲ ގެ 99 އިސްމުފުޅު ހުންނައިރުގައިވެސް އެއިން އެހެން އިސްމުފުޅެއް އަޅާނުލަނީ ކީއްވެބާއެވެ؟ މިސާލަކަށް ރާއްޖޭގެ މީހުންނަށް ބިރުދައްކަން ބޭނުމިއްޔާ އަލްމުމީތު ނުވަތަ އަލްޞައްރު ފަދަ އިސްމެއް ބޭނުންކުރީމާ މެސެޖު ސާފުވާނެ ކަމަށް ބެލެވެއެވެ. ދެން އަނެއްކަމަކީ ﷲ ގެ ބަހަކީ އަރަބިބަސްބާއެވެ؟ ދިވެހިރާއްޖޭގައި ނަމަ ދެން ތާނައިން ﷲ ގެ އިސްމު ނުލިޔެވެއެވެ. އެކަމު އިނގިރޭސިވިލާތުގައި ވެސް ހަމަ ކަރާމާތްފެންނަނީ އަރަބި އަކުރުން އެޅިފައި ހުއްޓާއެވެ. މީގެ ހިކުމަތަކީ ކޮބައިބާއެވެ؟ ދެން އޮތީ އެއްމެ މުހިއްމު އެއްސުވާލެވެ. މިސާލަކަށް މި އިސްމުފުޅު ނުބައި ތަނެއްގައި އެޅިއްޖެނަމަ ހަދާނީ ކިހިނަކުންބާއެވެ؟ މިސާލަކަށް ފާހާނާ ތަށިތެރޭގައި (ނަޖިހުން) ނުވަތަ މީހެއްގެ ކުރިމަތީފަރާތުގައި އެޅިއްޖެނަމަޔޯ؟ މިހެން އަހަން މިޖެހެނީ އެއްމެފަހުން ގެއެއްގެފާރުން މި އިސްމު ފާޅުވީ ފަހަރު ސޭހުރަޝީދު (މަތީމަޖިލީހުގެ ރައީސް) ވަނީ އެއީ ކަރާމާތެއް ނޫންކަމަށް ބުނެފައެވެ. ގެއެއްގެ ފާރުވީމާ ކަމުނުދިޔައީވެސް ތޯއްޗެކެވެ.\nމީގައި ފާހަގަ ކުރަންޖެހޭ އަނެއްކަމަކީ މިކަހަލަ "ކަރާމާތް" ހުރިހާދީންތަކެއްގެ މީހުންނަށްވެސް ފެނެއެވެ. އެހެންކަމަށްވާނަމަ އެއީ އެމީހުންގެ ދީން ތެދުކަމުގެ މައްޗަށް ދަލީލަކަށް ނުވާނެބާއެވެ؟ މިގޮތުން ކުރިސްޓިއަން ކެތަލިކުންނަށް މަރިޔަމްގެފާނުގެ އެކި ސިފަސިފައިގާ އެކިފަހަރުމަތިން ފެންނަނީކީ ލާހިކު އަދަދަކަށް ނޫނެވެ. އެތައް ސަތޭކަ ބަޔަކަށް އެއްފަހަރާވެސް ފެނިފައި އެބަހުއްޓެވެ. މަރިޔަމްގެފާނުގެ ސިފަފުޅު ވިލާގަނޑުގެ ތެރޭންނާއި ގަސްގަހާގެހިން ފެނިފައިވާކަމަށް އެމީހުން ދައުވާކުރެއެވެ. އަދި ހަމައެހެން ހިންދޫއިންގެ "އެތްކަލާނގެ"، ގަނޭޝާގެ ބުދެއް ކިރުބުއިވާހަކަ އެތައްބައިވަރު ބަޔަކު ރިވާކޮށްފައިއެބަހުއްޓެވެ. އެސޮރު އެއްމެފަހުން މިކަން ކުރިކަމަށްވަނީ 2006 ވަނައަހަރުގެ ތެރޭގައެވެ. ވީމާ ﷲ ތަނެއްގައި އެޅިފައުވުން އެއީ އިސްލާމްދީނުގެ ތެދުކަން ހާމަކުރާކަމަކަށް ނުބެލެވެއެވެ. އެހެންވީޔާ މިހުރިހާދީނެއްވެސް ތެދުކަން އެހާމަވަނީއެވެ. ފަހަރެއްގައި "ﷲ" މި އިސްމު ލިޔެފައި އޮންނައިރު އެހުންނަ ބައްޓަމަށް ދުނިޔޭގެ އެހެން ބަހެއްގައި އެހެން މާނައެއްވެސް ދެވިފައިވެދާނެއެވެ. މިބައްޓަމައް އެއްޗެއް ހުރެއްޖެ ނަމަ އެއީ ކަރާމާތަކަށް ވާންވީ ސަބަބެއްނެތެވެ. ދެން އަލިފާން ރޯވެ ތަނެއް ހުލިވި އިރު ގުރުއާން ނާނދާ އޮތުންވެސް ހަމަ މިފަދައެވެ. ކުރިން މި ބުނި މިލްސް އެނޑްބޫންސް ފޮތާއި މި ގުރުއާން ސަލާމަތް ވުމުގައި ތަފާތަކީ ކޮބާތޯއެވެ؟ ވަނީ އެއްމެ ތަފާތެކެވެ، އެއީ ގުރުއާން އެއީ ބަޔަކުމީހުންނަށް މުގައްދަސް ފޮތަކަށް ވުމެވެ.\nމިއާއި ދާދި އެއް ކަހަލަ "ކުރިސްޓިއަން ކަރާމާތެއް" ދާދިފަހުން ވަނީ ހިނގާފައެވެ. ބޮޑުގެއެއް އަނދާ ހުލިވި އިރު ބައިބަލް އެއް ނުއަނދާ ސަލާމަތުން އޮތީއެވެ. ދެން އޭގެ ބޭރު ކަވަރު ގެ ރަބަރު ގަނޑުވެސް އެނދީއެވެ، އެކަމަކު އެތެރޭގައި އޮތް އީސާގެފާނުގެ ފޮޓޯއަކާ ހަމައިން އަލިފާން ހުއްޓުނީޔޯލައެވެ. އަދި ބައިބަލް ގެ އެންމެ ތަންފުކެއްވެސް އަކުރެއްވެސް ނާނދައެވެ. އީސާގެފާނުގެ ފޮޓޯއެއް ހަމަ ދެލި ކޮޅެއްވެސް ޖެހިނުލާ އޮތީޔޯލައެވެ. އީސާގެފާނުގެ ފޮޓޯ އޮތީ މާލޭން ފެނުނު ގުރުއާން ފަދައިން ގެދަބުޅިން ކަޅިވެފައެއްނޫނެވެ. އަނެއްކާ މިކަމާއި އަދާލަތުގެ ދައުވާޔާ ވައްތަރުކަން ދެކިބަލާށެވެ. ދެފަހަރުވެސް ބޭރުކަވަރުގެ ޕްލާސްޓިކް ބައި އެނދީއެވެ. ހޯހޯއެވެ. މުސްލިމުން ބުނާނެހެން ހީވަނީ އެއީ ބައިބަލްގައި ބަދަލުނުވެ ﷲ ގެ ބަސްފުޅުތައް ހުރީމާ ވީގޮތެއް ކަމަށެވެ. އެކަމު ބަދަލުކޮށްފައި ހުރިބައިތައް އަނދާ ތެދުކޮށް ހުރިބައިތައް ބެހެއްޓިނަމަ ހާދަހާވާ ގިނަބަޔަކު އިސްލާންވާނެއެވެ. ﷲ އެދިވޮޑިގަންނަވަނީ އެގޮތެއްނޫންދޯއެވެ. ނަރަކައަށް ލާނެ މީހުން ގިނަކުރުން މުހިއްމީތޯއްޗެކެވެ.\nދެން މިތަނުން ތެދު ކަރާމާތެއް ނޭނގުނެވެ. ހުރިހާ ކަލާނގެތައްވެސް ކަރާމާތާ ޖެހުނީމާ ފިސާރި ގަދައެވެ. ދެން ބާއްވަންވީ އެއްމެ މޮޅު ކަރާމާތް ދައްކާ ކަލާނގެ ހޮވަން މުބާރާތެކެވެ.ރާއްޖޭގައި މިއުޅޭ އުސޫލީ މުސްލިމުން މިކަހަލަ ކޮންމެ ކަމެއް މިބޭނުންކުރަނީ ދިވެހިން ވާވައްދާ ދީނީ ހަރުކަށިކަމުގެ މަޅީގައި ރަނގަޅަށް ބައްދާލުމަށެވެ.\nއިސްމަތުﷲ އަލާކުއްލިމަކާން! ފީ ޒަކަރުއް ރިޖާލި ވަލް ފަރުޖުއްނިސާއި!\nPosted by dharmabuddhi @ 12:19 PM9comments Links to this post\nރިފޯމްކުރަންވީ ދީނެއްނޫން، މީހުންގެ ވިސްނުން\nބުލޮގެއްޖަހައި ނުލެވޭތާ ލައްކަދުވަސްވެއްޖެދޯ. ދެން މިފަހަރު މި ލިޔެލަނީ އިސްލާމިކް ރީފޯމް އާބެހޭގޮތުން. ސަބަބަކީ އިސްލާމް ދީނާ، ޔަހޫދީ ދީނާ،ނަސޯރާ ދީނާ، ހިންދޫދީނާ، މަޖޫސީ ދީނާ، ޔަޒީދީ ދީނާ، އުދުހޭ ސްޕެގެޓީފުރޭތައިގެ ދީނާ، ސައިންޓޮލޮޖީއާ، ދެން މިހެންގޮސް ހުރިހާ ދީންތަކަކީވެސް ވަކި ސަބަބެއް ނެތަސް އިންސާނުން ކުރެ ގިނަ އަދަދެއްގެ ބަޔަކަށް ހަމަ ސައްތައިން ގަބޫލުކުރެވިގެން އެޔަކާހެދި ޖާނުދީ، މަރުހިފާ ދަރަޖައަށް ގޮސްފައިވާ ކަންތައްތަކަށްވާތީ؛ މިޒާތުގެ- އެއްވެސް މަސްދަރެއްނެތް - ޤަބޫލުކުރުންތައް އެއީ މާފަސޭހައިން ދޫކޮށްލެވެން އޮތް އެއްޗަކަށްނުވެއެވެ. ވީމާދެން އަހަރެމެން ދިވެހިންނަށް ޖެހިފައިވާ ކަންތައް (އިސްލާމްދީން) ވެސް ހަރުކަށި ނޫން މިންގަނޑެއްގައި ގެންގުޅެވޭނަމަ ކުޑައިކޮށް ރަނގަޅުވާނެހެން ހީވަނީ. މިކަމަކީ މާކަ ފަސޭހަ ކަމެއްނޫން، ނަމަވެސް މިހާރު މިނިސްޓަރު ކުއްޓި ނަޝީދު ދަނީ މިކަމާ ވަރަށް ގަދައަށް ހަނގުރާމަ ކުރައްވަމުން. އޭނާ އަފްރާޝީމް ޓީވީއަށް އަރުވައިގެން އުޅޭތީ އެކަމާ ދެން ދިވެހި މީޑިޔާގައި ނުބަވާކަށް ނޫހެއް ނެތޭބުނެވޭނީ. އަދާލަތުޕާޓީން އެބުނަނީ މިޔުޒިކަކީ ހަރާން އެއްޗެކޭ، ނަމަވެސް އަފްރާޝީމް އެބުނަނީ އެއީ ހުއްދަ އެއްޗެކޭ. މިދަރަޖާގައި ބަހުސްތައް އަދި މިދަނީ؛ އެކަމަކު އެކަންވެސް ޓޮލެރޭޓް ނުކުރެވި ، ހިތައްވާ ތަދަކުން އޭނާ ހިފާ ހައްޔަރު ކުރަން އެއަންގަނީ. މިހާރު ދެން ވައްހާބީ އިސްލާމް ވަރެއް ދިވެހިންނަށް ނެތް ހެން ހީވަނީ. އަފްރާޝީމް ފަހާ ތުނބުޅިމީހުން ދުވީ އޭނާ އާ އެކު އެނާގެ ކުޑަ ދަރިއެއްވެސް ހުއްޓާ، އެމީހުން ފާހާނާ ތެރޭބެދިފައި ތިބީ، އެކުޑަ ސޮރަށް ނަފްސާނީ ގޮތުން ކުރާނެ އަސަރަކަށްވެސް މިއާލާތުން ބަލާލުމެއްނެތް.\nއަނެއްކާކޮބާ؟ މިއުޅޭ މުއްލާ މައުމޫނުވެސް އަދާލަތާ ދެކޮޅަށް އެބުނަނީއޭ މިއުޒިކު ހުއްދަވާނެއޭ.ބަހުސަކަށް ދަނީޔޯލަ ދެބައިމީހުން. ހައެރާމް! ބަހުސް ކުރާނެ ކަންތައް ރާއްޖޭގައި މަދީ ތޯއްޗެ.\nމިމައްސަލައަށް އަލި އަޅުވާލާ އެއްޗެއް ލިޔެވޭތޯ ބަލާނަން ފަހުން. އެކަމު ދެން މިވަގުތައް އެކަން ފަސްކޮށްލާފައި މިބަލާލަނީ އިސްލާމްދީނުގައި މޮޑެރޭޓްވުން ނުވަތަ މެދުމިން ވުމާމެދު އަވަސް ނަޒަރަކުން.\nއެއްމެ ފުރަތަމަ ސުވާލަކީ އިސްލާމްދީނަކީ އޭގެ މަސްދަރުތަކަށް (ދީނީ ލިޔުންތަކަށް) ބަލާއިރު އޭގެ ޒާތުގައިވެސް ހައްދުފަހަނައަޅާ ގާދޫކޮލުން ކީއްކުރަން ސިދުރަތުލް މުންތަހާއިންވެސް ބޭރަށް ގޮސް ނިމިފައިވާ ދީނެއް. މީހުން މެރުމާ، އަނިޔާވެރި ވުމާ، އަންހެނުންނަށް އިހާނެތިކޮށް ހިތުމާ މިހެން ގޮސް ކިތައްމެ ކިތައްމެ ކަމެއް. އެކަމު ހަމަ މިދީނުގައި "ލަކުމް ދީނުކުމް ވަލިޔަދީން"އާއި މިނޫންވެސް ވަރަށް ކީރިތި މޫރިތި ބަސްތައް އެބަހުރޭ. މީހުންނަށް އޯގާވެރި ވުމާ، ލޯޑު ބުއްދާގެ ފަލްސަފާގައިވާ ޒާތުގެ ސުލްހަވެރި އެތައްކަމެއް މިދީނުގައިވެސް ވޭ. ދެނޯ؟ ދެން މިވަނީ ކިހިނެއްބާ؟\nއާނ، މިވާގޮތަކީ އިސްލާމްދީން އުފެދުމުގައި މައިގަނޑު ދެދައުރެއް އެބަވޭ. އެއީ މައްކީ އަދި މަދަނީ ދައުރު. މިކަމާމެދު (ސަރ ވިލިއަމް މުއިރ އާއި ޢަލީ ދަޝްތީ ފަދަ) ވަރަށް ގިނަ އޮރިއެންޓަލިސްޓުން، އަދި މިނިވަން މުފައްކިރުން ތަފާތުއެތައް ފަހަރަކު އެތަކެއް ވާހަކައެއް ބަޔާންކޮށްފައިވޭ.\nމީލާދީން 619 ވަނައަހަރު ލޯބިވާ އަނބިކަނބަލުން ހަދީޖަތުގެފާނާއި ބޮޑުބޭބެ އަބޫ ތޯލިބު މަރުވުމުން މުހައްމަދުގެފާނަށް ނަފްސާނީ ގޮތުން ވަރަށް ބޮޑަށް ގެއްލުން ވިއެވެ. ހަދީޖަތުގެފާނު ނުވީނަމަ އިސްލާމްދީން ނުވީސްކަން ޔަގީނެވެ، އަދި އަބޫތޯލިބަކީ މުހައްމަދުގެފާނުގެ ދިފާއު ކަމުގައިވިއެވެ. ދެން މިއަށްފަހު މައްކާގެ މީހުން (އެމީހުންގެ ބޯދާ ކަމާއިވެސްއެކު) ސުލްހައިގެ ދީނެއް އަދި މުޅި ހުރިހާ އިންސާނުން އެއްބައިވަންތަކުރަން އުޅޭ، އަރަބިންގެ ބޯދާބައެއްކަންތައް (އަންހެންދަރިން ވަޅުލުންފަދަ) ރިފޯމްކުރަން އުޅޭ ދީނެއްފަތުރަން އުޅޭތީ މުހައްމަދުގެފާނު މަރާލާ ހިސާބަށް ކަންތައްތައް ގެންދިޔަ. އެހިސާބުން (ހަބުޝްކަރައަށް ހިޖުރަކުރުމާއި ހާޝިމީން ބޮއިކަޓްކުރުންފަދަ) އެތައް އެތައް ކަންތައްތަކަކަށްފަހު އެއްމެފަހުން ހިޖުރަކުރީ މަދީނާއަށް. އާދަޔާޚިލާފު ސަޕޯޓެއް ނެތި ދެކޮޅުވެރިކަމެއް (ޚާއްސަކޮށް ޔަހޫދީންގެ ފަރާތުން) އޮތްނަމަވެސް މަދީނާމީހުންގެ ތެރެއިން ގިނަ އަދަދެއްގެ ބަޔަކު އިސްލާމްވެފައިވަނީ. ވީމާދެން އެތަނުގައި ދައުލަތެއްހެދީ، ހަދާ ދީނީ ކެމްޕޭނުގެ ތެރޭން ސިޔާސީ އަދި އަސްކަރީ ކެމްޕޭނު ފެށީ. ދެން އަންނަން ފެށީ ހަރުކަށި އާޔަތްތަކާ ހަދީސްތައްކަމަށްވީ. ގުރުއާނުގެ މިކަހަލަ ހުރިހާ އާޔަތެއް އައީ މިދައުރުގައި. މުހައްމަދުގެފާނުގެ ހަޔާތަށް ވަރަށް ގިނަގޮތްގޮތުން ބަދަލުއައި. ކުރިން ވަފާތެރި އެއްމެ އަނތްބަކު ގެންގުޅެފާ،ފަހުން ބައިވަރު މީހުނާ އިނދެ އަޅު އަންހެނުން ގެންގުޅެ މިޒާތުގެ ބަދަލު ތައްވެސް އައީ. ޖިހާދުކުރުން އޮތީ އެއްމެނަށް މަޖުބޫރުކޮށްފަ. މުޅި ދުނިޔެއަށް ދީން ފެތުރުމުގެ އަމުރުވެސްއައީ މިހިސާބުން. ބޭރުގެ ގައުމުތަކަށް އިސްލާމްވާށޭ ކިޔާ ސިޓީވެސް ފޮނުވީ. ދެން ހަމަ މުޅިން ހަނގުރާމައާ ސިޔާސީބައި އޮތީ އޭގެފަހުން މައިގަނޑުގޮތެއްގަ.\nއެހެންވެގެން މި ފުށުއަރާ ޚިޔާލުތަކެއް މިއުޅެނީ. އުސޫލީން (ނުވަތަ ފަންޑަމެންޓަލިސްޓުން) ގެ ގޮތްތަކުގައި ހައްދުފަހަނަ އެޅުންބޮޑު. ނަމަވެސް މައުމޫނުމެން ކަހަލަ އިޚްވާނީ ، އަދި އަޝްޢަރީ ޚިޔާލުގެ އުސޫލީންގެ ތެރޭގައި އާއްމު މީހުންނާ ގުޅޭ ކަންތައް ހުންނަނީ މޮޑަރޭޓްކޮށް. މިސާލަކަށް ލަވަޖެހުން ހުއްދަވުން. ނަމަވެސް ބުރުގާއެޅުމާ، މުރުތައްދުމީހުން މެރުން ކަހަލަ ކަންތައް މިމީހުންވެސް ނަގާނީ ވަރަށް ސީރިއަސްކޮށް. ދެން މިހުރިހާބައެއް މޮޑަރޭޓްކުރަންޏާ އެއްގޮތަކީ ގުރުއާނުން ބައެއް އާޔަތްތައް ކަނޑާލުން، އަދި ހަދީސް ގަބޫލުނުކުރުން. ނަމަވެސް އޭރުން އެވެވެނީ މުރުތައްދުވެ ދީނުން ބޭރު. ދެން އޮތީ އެއްމެ ޗޮއިސްއެއް، އެއީ ރޫހާނީ ގޮތެއްގައި އިސްލާމްދީނާމެދު ދެކުން. މިސާލަކަށް ސޫފީން އެގެންގުޅޭ އުސޫލުތައް. އެއީ ކުރިން ދިވެހިންގެމެދުގައިވެސް ބޮޑަށް މަގުބޫލު ވައްތަރަކީ. ކުރިން ރާއްޖޭގައި އޮތީ އިސްލާމްދީނުގެ ރިމިކްސް އެއް. އެއީ ސުލްހަވެރި ވައްތަރެކޭބުނެވޭނީ. އެކަމު މައުމޫނަށް ކިޔެވުނީ މިސްރުން އޭނައަށް ކަމުދިޔައީ ބިންލާދިންއަށް ވެސް ކަމުދިޔަ އިސްލާމީ މުފައްކިރުން. އެހެންވެ އޭނަ އައިސް ނަދުރު ބުނުން މަނާކޮށް، ޒިޔާރަތްތައް ތަޅާ ސުންނާފަތިކޮށް، ބުރުގާއެޅުން ޕްރޮމޯޓުކޮށް (މިކަން ކުރިކަމަށް ފެންނަނީ އޭނާއަށް ސަޕޯޓްކުރި މުއްލާއިންގެ ބާރުންކަމަށް ބެލެވެނީ . މިއީ އޭނާ ޕަރސަނަލީ މާގަޔާވާކަމެއްކަމަކަށް ނުފެނޭ) ވަޖިދުވުން މަނާކޮށް، މާލޫދުކިޔުން މަނާކޮށް "ދިވެހި އިސްލާމް" ދީން މަރާލީ.\nއެހިސާބުން ފެށުނީ އުސޫލީ (ފަންޑަމެންޓަލިސްޓު) ދައުރު. އުސޫލީއެއް ނަމަވެސް މައުމޫނަކީ އިޚްވާނީ ފިކުރުގެމީހަކަށްވާތީ އޭނާ މީހުންގެ ބޮލަށް ވެއްދީ ޖިހާދު ކުރެވޭނެ ކަމަށް އެކަމު ސަރުކާރުގެ ދަށުން ކަމަށް. ވައްހާބީންނާ މާ ގަޔާވާ މީހަކަށް އޭނާ ނުވީ ސިޔާސީ ސަބަބުތަކަށްޓަކައިކަމަށް ބެލެވެނީ. އެކަމު ދެން ވީގޮތަކީ މައުމޫނީ އިސްލާމްގައި ޖަވާބު ނުލިބޭ ސުވާލުތައް ގިނަވީ. އޭގެން އަޅާދިން އުސޫލީ ބިންގާގެ މަތީގައި ބިނާ ކުރާނެވަރަށް ގާ ނެތުނީ. މިހިސާބުން ދިވެހި ޒުވާނުން އެނބުރިގަތީ ސައުދީ އަރަބިއްޔާއިން ސްޕޮންސަރ ކޮށް ހޯލްސޭލްކޮށް އަދި ރީޓޭލްކޮށް ޑިސްޓްރިބިއުޓް ކުރާ ވައްހާބީ އިސްލާމް އަށް. އަދި މަތީމަޖިލީހުގެ ވެރިން އަޑީގައި ތިބެގެން ޕާކިސްތާނާ ސައުދީއަށް ދިވެހި ކުދިން ފޮނުވުމަށް ހިއްވަރުދެމުން ދިޔައީ. ސައުދީއިން އަހަރަކު ހައެއްކަ ދިވެހިންނަށް މަދީނާ ޔުނިވަރސިޓީން ހިލޭ ކިޔަވާދޭން ފެށީ. ދެން ވަހާބީން ގިނަވެ އޭގެން ކަފި ކަފި ފަޅާ ޖިހާދީންނާ ބިންލާދިން ގުރޫޕުވެސް އުފެދުނީ. މިހާރު ކުއްޓި ނަޝީދު ކުރައްވަން އެ އުޅުއްވާކަމަކީ ދިވެހި އިސްލާމް އަލުން ދިރުވުން. އުސޫލީ މިންގަނޑުތަކުގެ ތެރެއިން "ދިވެހި އިސްލާމް" އަލުން އުފެއްދުމަށް ޑރ.އަފްރާޝީމް ލައްވާ އެ އުޅުއްވަނީ.\nނަމަވެސް އަހަރެން ދެކޭގޮތުގައި ދެން އިތުރަށް ދިވެހި ރައްޔިތުން ވާވެއްދުމުގެ ބަދަލުގައި މިނިވަންކަމާއެކު އިސްލާމްދީނާ މެދު ފާޑުކިޔުމުގެ ފުރުސަތު ހުޅުވާލުން މާރަނގަޅުވާނެ. ދީން ރިފޯމް ކުރީމާ ދީން އެ ބަދަލު ކުރެވެނީދޯ؟ ދީން ބަދަލުކުރީމާ އެހިސާބުން އިސްލާމްދީން އެ ދިޔައީ. އިސްލާމްދީނަކީ ފުރިހަމައަށް ބާވާލެއްވިދީނެއް. ދީނުގެ އެއްބައިކަންތަކުގައި ހިފާ އަނެއްބައި ދޫކޮށްލީމާ މީހާ ކާފަރުވާނެ. މިބުނީ މިސާލަކަށް އަސްކަރީ ޖިހާދުކޮށް ދީން ފެތުރުން ނުވަތަ ދީނުގެ މައިގަނޑު އަމުރެއް އެއީ ނެތްކަމެކޭ ބުނެފިނަމަ.\nރޭޑިޔޯއިން ގައިމު ބުނޭ "ތިޔަ ބޭފުޅުންގެ ފާޑުކިޔުމަކީ އަޅުގަނޑުމެންގެ ކުރި އެރުމޭ" . ނަމަވެސް އިސްލާމްދީން ކަހަލަ 'ފުރިހަމަ' ދީނެއް ކުރިއަރާކަށް ދެން ތަނެއް ނެތްވިއްޔާ، ދެން ކުރާނެ ބަހުސްވެސް ނެތެންނު. ގަދަބާރުން (އެއްމެފުރަތަމަ) އަދި ނުބައި ނަސީބުން (މިހާރު) ވިޔަސް މިތިބީ އެދީނަށް ވަދެވިފައެވެ. ދެން ނިކުމެވޭނީ ބޯ ކަނޑާލެވިގެން. ނަމަވެސް މިއީ މިޒަމާނުގައި މީހުންގެ ވިސްނުން ހުންނާންވީ ދަރަޖައެއްނޫން ދެއްތޯ؟ މިހާރު މިޒަމާނުގައި އިސްލާމްދީނަކީ ފުރިހަމަ ދީނެއްކަމަށް ބުނަންޏާ އެކަން ސާބިތު ކޮށްދޭންޖެހޭނެ. އެކަމާ މިނިވަންކަމާއެކު ބަހުސްކޮށް ވާހަކަދެއްކުމުގެ ފުރުސަތު އޮންނަން ޖެހޭނެ. އަދި އެބައޮތޭ އެއްވާހަކަ ނިންމާލުމުގެ ކުރިން، އެއްފަހަރުވެސް ވިސްނާލިންތާ، އަސްލު އެއްމެ ރަނގަޅު އިސްލާމްދީނަކީ ކޮބައިތޯ؟ އެތައް ސަތޭކަ ވައްތަރެއް އެބަހުރި، އޭގެން ހިޔާރު ކުރާނީ ކޮން ބްރޭންޑެއްތޯ؟ އަދި އިޚްތިޔާރު ކުރެއްވި ކުރެއްވުން ޖަސްޓިފައިކުރައްވާނީ ކިހިނެއްތޯ؟ އެހެން ވައްތަރެ ހިޔާރު ނުކުރައްވަނީ ކީއްވެތޯ؟ ގުރުއާނުގެ ނުވަތަ ސުންނަތުގެ ތެދުކަން އެނގެނީ ކިހިނެއްތޯ؟ ޚިޔާލީ ވާހަކަތަކެއް ދިރިއުޅުމުގެ އަސާސެއްކަމުގައި ހަދައިގެން މި އުޅެނީ އަޅެ ތިމާގެ އަގީދާ ނުވަތަ ގަބޫލުކުރާ ކަންތަކާމެދު (ހެއްކާއި ބުއްދިކުޅައުމުގެމަގުން) ކިހާ ޔަގީންކަމެއް އޮވެގެންބާއޭ ހިތައްއަރާ ސަހަރޯހީވާ ފަހަރުވެސް އާދޭ. އޫސީކުމް ބޫސީކުމް ވައަލާކުއްލިނަފްސިކުމް، ކޮން ފަދަޔަކުމް، ލާއިލާހަ ފީކުއްލިމަކާން. ސޮދަގަލޯހުލްއަލީމް.\nPosted by dharmabuddhi @ 11:21 PM3comments Links to this post\n"ﷲ ގެ ރަސޫލާ އަހަންނަށް ހަދީސްކުރެއްވިއެވެ، "ޛުލްޚަލަސާގެ ކިބައިން ތިމަން ކަލޭގެފާނު މިންޖުކޮށް ސަލާމަތްކޮށްދީފާނުހެއްޔެވެ؟" ތިމަން (ޖަރީރް) ދެންނެވީމެވެ، "އާދޭހެވެ (ތިޔަކަން ކޮށްދޭހުށީމެވެ)".\nދެން އަޚްމާސް ޤަބީލާގެ އަސްދުއްވުމަށް ކުޅަދާނަ ހުނަރުވެރި ސަތޭކަ ފަންސާސް އަސްވާރުންނައިގެން އަހަރެން (އެމަސައްކަތައިގެން) ކުރިއަށް ދިޔައިމެވެ.\nއޭރު އަހަންނަކީ އަހުގެމަތީގައި ހަމަޖެހި ސާބިތުކަމާއެކީ އިނދެވޭ މީހެއްނޫނެވެ، އެހެންވެ އެކަން އަހަރެން ނަބިއްޔާއަށް އެންގީމެވެ، އަދި އެކަލޭގެފާނު އަހަރެންގެ މޭމަތީގައި -އެޖެއްސެވިތަން ފާހަގަވެ އެނގޭވަރުވަންދެއް- އަތްޕުޅުން ޖެއްސެވިއެވެ. އަދި ހަދީސްފުޅުކުރެއްވިއެވެ،"ޔާﷲ! މީނާ ސާބިތުކުރައްވާނދޭވެ.އެހެންމީހުންނަށް (ތެދުމަގަށް) މަގުދައްކާދޭ އަދި ތެދުމަގު ލިބިގެންވާ މީހެއްކަމުގައި މީނާ ލައްވާނދޭވެ". އޭގެފަހުން އަހަރެން ދުވަހަކުވެސް އަހަކަށް ސަވާރުވެގެންއިންދާ ވެއްޓިފައެއްނުވެއެވެ.\nޛުލްޚުލަސާ އަކީ ޔަމަނުގައި ހުންނަ؛ ޚަތަމް އަދި ބަޖައިލާ ޤަބީލާއަށް ނިސްބަތްވާ ގެއެކެވެ، އަދި އެތަނުގެތެރޭގައި އަޅުކަންކުރެވޭ ބުދުތަކެއްވިއެވެ، އަދި އެތަނަށް އަލް ކައުބާ އޭ ކިޔާ ނަންދެވިފައިވިއެވެ. ޖަރީރް އެތަނަށް ވަޑައިގެންނެވިއެވެ. އަދި އެތަނުގައި ހުޅުޖަހާ އަންދާލާ އެތަން ބިމާހަމަކޮށް ރޫޅާލިއެވެ.\nޖަރީރް ޔަމަނަށް ވަޑައިގެންއިރު އެތަނުގައި ކުރިއަށް ވާންހުންނަ ކަންތައްތައް ބުނެދީ، ކަހީނުކަމުގެ ތީރު އުކައިގެން ހެޔޮފާލު ބުނެދީ އުޅުނު މީހަކު (ކަހީނަކު) އުޅުނެވެ. ކޮންމެވެސް މީހަކު އެމީހާއަށް ބުންޏެވެ:\n"ﷲ ގެ ރަސޫލާ މިތަނުގައި ހާޒިރުވެވަޑައިގެން އެބަ ހުންނެވިއެވެ. އަދި އެކަލޭގެފާނުގެ އަތްޕުޅުގައި ކަލޭ ޖެހިއްޖެނަމަ، އެކަލޭގެފާނު ކަލޭގެ ކަރު ބުރިކޮށްލާނެއެވެ".\nއެއްދުވަހަކު އެ (ކަހީނު) މީހާ އެއެއްޗެތި (ކަހީނުކަމުގެ ތީރުތައް) ބޭނުންކުރަމުންދަނިކޮށް ޖަރީރް އެތަނުގައި މަޑުކުރައްވާ އޭނާއަށް ދެންނެވިއެވެ:\n"ތިޔައެއްޗެހިތައް (ތީރުތައް) ބިންދާލާށެވެ، އަދި ﷲ ފިޔަވާ ހައްޤުވެގެން އަޅުކަންވެވޭ އިލާހަކު ނުވާކަމަށް ހެކިވާށެވެ (އެބަހީ ޝަހާދަތް ކިޔާ އިސްލާމްވާށެވެ)، އެހެންނޫނިއްޔާ އަހަރެން ކަލޭގެ ކަރު ބުރިކޮށްލާނަމެވެ."\nދެން (އެހެން ދެންނެވުމުން) އެމީހާ ތީރުތައް ބިންދާލާ، ﷲ ފިޔަވާ ޚައްޤުވެގެން އަޅުކަންވެވޭ އިލާހަކު ނުވާކަމަށްހެކިވިއެވެ (ޝަހާދަތްކިޔާ އިސްލާމްވިއެވެ)\nދެން ޖަރީރް މިކަމުގެ (ޛުލް ޚަލާސާ އަންދާ ހަލާކުކޮށްލެވުނުކަމުގެ) ހެޔޮ ހަބަރު ދެންނެވުމަށް ނަބިއްޔާގެ އަރިހަށް އަހްމާސް ޤަބީލާގެ އަބޫ އަރްތަތާ ނަމަކަށްކިޔުނު މީހަކު ފޮނުއްވިއެވެ. ދެން އެމީހާއަށް ނަބިއްޔާއާ ހަމައަށް ދެވުމުން އޭނާ ދެންނެވިއެވެ:\n" އޭ ﷲގެ ރަސޫލާއެވެ! ކަލޭގެފާނު ޚައްޤައިގެން ފޮނުއްވެވި ފަރާތް ގަންދީ ބުނަމެވެ، އެތަން ދޫކޮށް އަހަރެން އައި އިރު އެތަންވަނީ ކުރަލާފައިވާ ޖަމަލެއްފަދައިންނެވެ."\nދެން ނަބިއްޔާ އަހްމާސް ޤަބީލާގެ އަސްތަކަށާއި އެގަބީލާގެ ފިރިހެނުންނަށް ފަސް ފަހަރަށް ހެޔޮދުއާކުރެއްވިއެވެ.\nމިހަދީސްގައި މީހަކު އެ ކަހީނު ކަލޭގެ އަށް އިންޒާރު އެދެނީ ވަރަށް ބިރުވެރި ކަމަކާމެދުއެވެ. އެއީ މުހައްމަދުގެފާނު އެސަރަހައްދުގައި އުޅޭވާހަކައެވެ. ބިރުވެރިވަނީ ކީއްވެގެތޯއެވެ؟ އެއީ އޭނާގެ ކަރު އެކަލޭގެފާނު ބުރިކޮށްލާނެކަމުގެ ބިރު އޮތީމައެވެ. މިއީ މުހައްމަދުގެފާނާމެދު މީހުން ގެ ހިތްތަކުގައި ބިރުވެރިކަން އޮތް މިންވަރެވެ. މީހުންގެ ހިތްތަކުގައި ބިރުވެރިކަން އުފެއްދުމަށް އިނގިރޭސިބަހުން ކިޔާއުޅެނީ "ޓެރަރިޒަމް" އެވެ. އަދި އެފަދަ އަމަލުތައް ހިންގާ މީހުންނަށް "ޓެރަރިސްޓުން"ނެވެ. އެކަލޭގެފާނުގެ ގޮތް މިމީހާއަށް ރަނގަޅަށް އެނގެނީތާއެވެ. ބިރުގަތުން ހައްގެވެ.\nދެން ބަލާލަންޖެހޭ އަނެއްކަމަކީ ބަޔަކުމީހުން އެހެން ކައުބާއެއް ހަދައިގެން އުޅޭތީ އެތަން އަންދާލަން ފޮނުވުމެވެ. މިއީ ދީނަށް ގޮވާލުމުގެ މަގެކެވެ. މިބާވަތުގެ މިޝަނަރީ ހަރަކާތްތަކުގައި އޮންނަނީ ތިން އިޚްތިޔާރެވެ. އެއީ އިސްލާމްވުން،މުސްލިމުންނަށް ޖިޒީދީގެން އެމީހުންގެ ދަށުގައި (ޛިންމީންގެ ގޮތުގައި) އުޅެން އެއްބަސްވުން ނުވަތަ އިސްލާމްނުވުމެވެ. ފަހު އިޚްތިޔާރު (ފުރަތަމަ ދެގޮތްގަބޫލުނުކުރުމު)ގެ މާނައަކީ މަރެވެ. ޖިޒީ ދިނުމުގެ އިޚްތިޔާރުވެސް ދޭފަހަރާ ނުދޭފަހަރު އާދެއެވެ. މިހަދީސްގައި ޖަރީރް އެވަނީ ކަހީނު މީހާއަށް މި އިޚްތިޔާރު ނުދީފައެވެ. އޭނާއަށް އޮތީ އިސްލާމްވުން ނުވަތަ މަރުވުމެވެ.ކުރާނެ ކަމެއްނެތެޗެ މާތް ﷲ އޭނާއަށް ޞުލްހައިގެ ދީނުގެ މަގަށް ހިދާޔަތު ދެކެވުމަށް އިރާދަކުރެއްވީ ކަނޑީގެ މިޔަދަށުގައެވެ.\nޞުލްހައިގެ ދީނުގެ ނަމުން މަޝްހޫރުވެފައިވާ އިސްލާމްދީނުގެ ބާނީ އަދި ރަސޫލާ، ކޮމާންޑަރު މުހައްމަދުގެފާނުގެ އަމުރަށް އައިސް ދެ ޤަބީލާއެއްގެ މުގައްދަސް ތަނެއް އެހަލާކުކޮށްލީއެވެ. ރޯކޮށްލާ ބިމާހަމަކޮށްލީއެވެ. މިއީ ތޯލިބާނުން އަފްގާނިސްތާނުގެ ބާމިޔާންގައި ހުރި ބުއްދާ ގެ ބޮޑު ދެބުދު ހަލާކުކޮށްލުމަށް ހިތްވަރު ލިބިގަތް ހަދީސް އަކަށްވެދާނެއެވެ. މިއީ އިސްލާމްދީނުގައި އެހެން ދީންތަކުގެ މީހުނަށް އިޚްތިރާމް ނުކުރާކަމުގެ ލާމަސީލު މިސާލެކެވެ. އަނިޔާވެރިކަމާ ގަދަބާރުން ދީންފެތުރުމުގެވެސް މިސާލެކެވެ. މިއީ ސުންނީމުސްލިމުންގެ ގިނަ ޢިލްމުވެރިންގެ އަރިހުގައި ޞައްޙަ ހަދީސްފުޅެކެވެ. ﷲ އަކުބަރު!\nPosted by dharmabuddhi @ 10:25 PM 11 comments Links to this post


G.Dh Thinadhoogai hadhaa Tertiary Hospital ah 90 million rufiyaage budget eh kanda alhaifi - vNews.mv\nތިނަދޫ ޓާޝަރީ ހޮސްޕިޓަލަށް 90 މިލިއަން ރުފިޔާ ބަޖެޓެއް ކަނޑައަޅައިފި\nޒަމްޢަތު އަޙްމަދު ވަޙީދު Gdh. Thinadhoo | 08 November 2019, 19:04\nގދ. ތިނަދޫގައި ހަދާ ޓާރޝަރީ ހޮސްޕިޓަލަށް 90 މިލިއަން ރުފިޔާގެ ބަޖެޓެއް ކަނޑައަޅައިފި އެވެ.\nއަންނަ އަހަރަށް ލަފާކުރާ ދައުލަތުގެ ބަޖެޓްގައި ސިއްހީ ދާއިރާއަށް 4،108 މިލިއަން ރުފިޔާ ވަނީ ކަނޑައަޅާފައެވެ. މީގެ ތެރެއިން 3،541 މިލިޔަން ރުފިޔާ ރިކަރަންޓް ޚަރަދުގެ ގޮތުގައި ހިމަނާފައި ވާއިރު އޭގެ ތެރޭގައި މެޑިކަލް ކޮންސިއުމަބަލްސް އާއި މުއައްޒަފުންނަށް ހިނގާގެ ޚަރަދާއި އެހެނިހެން ރިކަރަންޓް ހަރަދުތައް ހިމެނެއެވެ.\nއެގޮތުން ތިނަދޫގައި ހަދާ ޓާޝަރީ ހޮސްޕިޓަލަށް ކަނޑައަޅާފައިވާ 90 މިލިޔަން ރުފިޔާ ވަނީ ކެޕިޓަލް ޚަރަދުގެ ގޮތުގައި ހިމެނޭ 566 މިލިޔަން ރުފިޔާގެ ތެރޭގައި ހިމަނާފައެވެ. ތިނަދޫގައި ޓާޝަރީ ހޮސްޕިޓަލެއް ހެދުމަށް ބޭނުންވާ ބިން މިހާރު ވަނީ ކަނޑައަޅައި ނިމިފައެވެ. އެގޮތުން ހޮސްޕިޓަލް އެޅުމަށް އެރަށުގެ އުތުރު ފަރާތު ހިއްކި ބިމުން ތިން ލައްކަ އަކަފޫޓަށް ވުރެ ކުޑަނޫން ބިމެއް ވެސް ސަރުކާރާ ހަވާލުކޮށްފައިވާ ކަމަށް ކައުންސިލުން ބުނެއެވެ.\nތިނަދޫގައި ހަދާ ޓާޝަރީ ހޮސްޕިޓަލްގެ ސަބަބުން ތިނަދޫ އާއި އެ އަތޮޅުގެ އެހެނިހެން ރަށްތަކުގެ ރައްޔިތުންނަށް ވަރަށް ބޮޑެތި ފަސޭހަތަކެއް ލިބިގެންދާނެ ކަމަށް ތިނަދޫ ކައުންސިލުން ބުނެއެވެ.\nމީގެ އިތުރަށް އަންނަ އަހަރަށް ލަފާކުރާ ބަޖެޓުގައި ކެޕިޓަލް ޚަރަދުގެ ތެރެއިން 51 މިލިޔަން ރުފިޔާ ހދ. ކުޅުދުއްފުށީ ރީޖަނަލް ހޮސްޕިޓަލް ޓާޝަރީ ހޮސްޕިޓަލަކަށް ބަދަލުކުރުމަށް ނިންމައި ވަނީ ހިމަނާފައެވެ. އަދި އެކި ރަށްރަށުގައި ސިއްޚީ ޚިދުމަތްދޭ ތަންތަން އިތުރަށް ތަރައްގީކުރުމާއި ޚިދުމަތް ފުޅާކުރުމަށް ބޭނުންވާ ބަދަލުތައް ގެނައުމަށް 184 މިލިއަން ރުފިޔާ ވަނީ ހިމަނާފައެވެ.\nރާއްޖޭގެ ފަސް ސަރަހައްދެއްގައި ޓާޝަރީ ހޮސްޕިޓަލްތަކެއް ތަރައްގީ ކުރުމަކީ ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހުގެ ރިޔާސީ ވައުދެކެވެ.\nދައުލަތުގެ ބަޖެޓް ސިއްހަތު ރާއްޖެ


SunOnline: NEW kolhah jehumu ge zinmaa Mosta ah\nޢަބްދުﷲ އައިމަން 04 Mar 2020, 12:17\nކުޅުންތެރިންނަށް ދޭން ޖެހޭ މުސާރައާއި އިނާޔަތްތައް ނުދިނުމުގެ މައްސަލައިގައި ފުޓުބޯޅައިގެ ހުރިހާ ހަރަކާތްތަކަކުން ސަސްޕެންޑްކޮށްފައިވާ ނިއު ރޭޑިއަންޓުގެ ޗެއާމަނަކަށް ރައްޔިތުންގެ މަޖިލީހުގެ ނޮޅިވަރަމް ދާއިރާގެ މެމްބަރު އަދި ކްލަބުގެ ދުވަސްވީ ސަޕޯޓަރު މުހައްމަދު ނަޝީދު އަބްދުﷲ (މޮސްޓާ) ހަމަޖައްސައިފި އެވެ.\nދިވެހި ފުޓުބޯޅައިގެ އެންމެ ދުވަސްވީ އަދި އެންމެ ކާމިޔާބު އެއް ކުލަބު ކަމަށްވާ ނިއުރޭޑިއަންޓުގެ ޗެއާމަނަކަށް އެންމެ ފަހުން ހުރި މުހައްމަދި ޒިޔާދު އެ މަގާމުން އިސްތިއުފާ ދެއްވީ މިދިޔަ އަހަރުގެ ތެރޭ އެކުލަބު އެންމެ ހާލުގައި ޖެހިފައި އޮއްވަ އެވެ. ޒިޔާދު އޭރު ވިދާޅުވީ ކުލަބު ދޫކޮށްލަން ނިންމެވީ އެ މަގާމަށް ޝައުގުވެރި އެހެން ފަރާތްތަކެއް ތިބުމުން ކަމަށެވެ.\nއެކަމަކު ނިއުރޭޑިއަންޓް މިއަދު އޮތް ހާލަތަށް ދިއުމުގައި ޒިންމާ ނަގަން ޖެހޭނީ ޒިޔާދު ކަމަށް ބުނެ ނިއުރޭޑިއަންޓުގެ ސަޕޯޓަރުން ވަނީ ވަރަށް ބޮޑަށް ފާޑު ކިޔައިފަ އެވެ. އަދި އެކުލަބުގެ ބޮލުގައި އެޅިފައިވާ ބޮޑު ދަރަންޏަކީ ކުލަބުގެ މެނޭޖްމެންޓްގެ ސަބަބުން ކުލަބަށް ދިމާވި ކަމެއް ކަމަށް އެކުލަބުގެ ކުރީގެ ބައެއް ކުޅުންތެރިންނާއި އޮފިޝަލުން ވެސް ވަނީ ބުނެފަ އެވެ.\nއެހެން ނަމަވެސް ރާއްޖޭގެ އެންމެ ސަޕޯޓަރުން ގިނަ ކުލަބު މި ހާލަތުގައި ވެސް މަސައްކަތް ފަށާފައިވަނީ ކުލަބު އަލުން އަނބުރާ ކޮޅަށް ނެގުމަށެވެ. އެގޮތުން ނިއު ރޭޑިއަންޓުގެ ޒަމާންވި ސަޕޯޓަރު މޮސްޓާ އެކުލަބުގެ އައު ޗެއާމަންގެ މަގާމަށް ހަމަޖެއްސިކަން ރޭ އެ ކްލަބުން ވަނީ އިއުލާންކޮށްފަ އެވެ.\nމޮސްޓާ 2013 ވަނަ އަހަރު ނިއު އިން ހޯދި ތައްޓަކާއެކު އޭރުގެ ޗެއާމަން އަލީ ވަހީދު (ބަލަކް)އާ އެކު.\n"އަލްޙަމްދުލިﷲ ހަޔާތުގެ އެންމެ ބޭނުންވި ދެވަނަ ކަންތައް ވެސް ހާސިލް ވެއްޖެ." ނިއުރޭޑިއަންޓްގެ ޗެއާމަންކަމާ ހަވާލުވުމަށްފަހު މޮސްޓާ ކުރެއްވި ޓްވީޓެއްގައި އޭނާ ބުނެފައިވެ އެވެ.


vnews - Dhiraagu ge final dividend ge gothugai 8.45 rufiyaa bahan faas koffi\nދިރާގުގެ ފައިނަލް ޑިވިޑެންޑްގެ ގޮތުގައި 8.45 ރުފިޔާ ބަހަން ފާސްކޮށްފި\nދިރާގަށް މިދިޔަ އަހަރު ލިބުނު ސާފު ފައިދާއިން ފައިނަލް ޑިވިޑެންޑްގެ ގޮތުގައި ހިއްސާއަކަށް 8.45 ރުފިޔާ ބަހަން ފާސްކޮށްފި އެވެ.\nމިގޮތަށް ފާސްކުރީ ނެޝަނަލް އާޓްގެލަރީގައި މިރޭ ބޭއްވި ދިރާގުގެ 28 ވަނަ އަހަރީ އާންމު ޖަލްސާގައި 25 ވޯޓުންނެވެ.\nމިޖަލްސާގައި ދިރާގަށް މިދިޔަ އަހަރު ލިބުނު ފައިދާއިން ހިއްސާދާރުންނަށް ބެހުމަށް ޑިރެކްޓަރުންގެ ބޯޑުން ފާސްކޮށްފައިވާ އަދަދު ފާސްކުރުމުގެ އިތުރަށް ދިރާގުގެ މިދިޔަ އަހަރުގެ މާލީ ހިސާބުތައް ވެސް ވަނީ ފާސްކޮށްފަ އެވެ.\nމިރޭގެ ޖަލްސާގައި މިދިޔަ އަހަރުގެ ފައިނަލް ޑިވިޑެންޑްގެ ގޮތުގައި 642 މިލިއަން ރުފިޔާ ބަހަން ފާސްކޮށްފައިވާތީ ޖުމްލަ ޑިވިޑެންޑްގެ ގޮތުގައި 1.09 ބިލިއަން ރުފިޔާ ހިއްސާދާރުންނަށް ބަހާނެ އެވެ.\nދިރާގުން މިދިޔަ އަހަރުގެ އިންޓަރިމް ޑިވިޑެންޑްގެ ގޮތުގައި ހިއްސާއަކަށް 5.92 ރުފިޔާގެ ރޭޓުން 450 މިލިއަން ރުފިޔާ ބަހާފައިވާތީ މިރޭގެ ޖަލްސާގައި ބަހަން ފާސްކުރި 8.45 ރުފިޔާއާ އެކު ދިރާގުގެ މިދިޔަ އަހަރު ހިއްސާގެ ފައިދާގެ ގޮތުގައި ކޮންމެ ހިއްސާއަކަށް ޖުމްލަ 14.37 ރުފިޔާ ލިބޭނެ އެވެ.\nދިރާގަށް މިދިޔަ އަހަރު ޖުމްލަ އާމްދަނީގެ ގޮތުގައި 2.5 ބިލިއަން ރުފިޔާ ލިބިފައިވާއިރު ސާފު ފައިދާގެ ގޮތުގައި ލިބިފައިވަނީ 840 މިލިއަން ރުފިޔާ އެވެ. މިއީ 2015 ވަނަ އަހަރާ އަޅާބަލާއިރު 16 ޕަސެންޓް އިތުރު އަދަދެކެވެ.\nދިރާގުން ބުނީ އެކުންފުނީގެ ކާމިޔާބީގެ އަސްލަކީ ކުންފުނީގެ ކަސްޓަމަރުން ކުންފުންޏަށް ކުރާ އިތުބާރާއި ހިއްސާދާރުންގެ މެދުގައި ކުންފުންޏަށް އޮންނަ ޔަގީންކަމާއި ކުންފުނީގެ މުވައްޒަފުންގެ ބުރަ މަސައްކަތް ކަމަށެވެ.


Anhenaku landudhinumun firihenmeehaaah heart attakeh\nއަންހެނުން މަރުވެފައިވާ 70 އަހަރުގެ ފިރިހެނަކަށް އަންހެނަކު ލަނޑު ދިނުމުން އެމީހާ ދެރަވެގެން ގޮސް ހާޓް އެޓޭކެއް ޖެހިއްޖެ އެވެ. އެމީހާއާ ކައިވެނި ކުރާނަމޭ ބުނެ އަންހެނަކު ވަނީ ފިރިހެންމީހާގެ 28 ލައްކަ ރުޕީސްގެ އަގުހުރި މުދަލާއި ފައިސާ މަކަރުން ވަގަށް ނަގާފަ އެވެ. މިއީ 2019 ގެ އޮގަސްޓް މަހު ހިނގި ހާދިސާއެއް ނަމަވެސް މިކަން މީހުންނަށް އެނގިގެން އުޅެނީ އަދި ކިރިޔާ އެވެ.\nމިކަން ވެގެން އުޅޭކަން މީހުންނަށް އެނގުނީ މުސްކުޅި ފިރިހެންމީހާ އަށް ހާޓް އެޓޭކެއް ޖެހުމާ ގުޅިގެން ފުލުހުންނަށް މި މައްސަލަ ހުށަހަޅައި އެ ފިރިހެންމީހާ އަށް ލަނޑުދިން އަންހެންމީހާ ހޯދަން ފެށުމާ ގުޅިގެންނެވެ.\nފުލުހުން ބުނި ގޮތުގައި 70 އަހަރުގެ ފިރިހެންމީހާގެ އަންހެނުން މަރުވީ 2018 ގެ ފެބްރުއަރީ މަހު އެވެ. އަންހެނުން މަރުވުމަށްފަހު އެކަނިމާއެކަނި އުޅޭތީ އަލުން ކައިވެންޏެއް ކުރަން އެކުވެރިއަކު އެ މީހާއަށް ނަސޭހަތް ދިނެވެ. އަދި ހަމަ އެ އެކުވެރިޔާ އޭނާއަށް ކައިވެނި ކުރާނެ މީހަކު ވެސް ހޯދައިދިނެވެ. އެއީ ވަރަށް ފަހުން ފރިމީހާ ކައިރިން ވަރިވެފައިވާ މީހެއް ކަމަށް އެކުވެރިޔާ މި އުމުރުން ދުވަސްވީ މީހާ ކައިރީ ބުންޏެވެ.\nއެހިސާބުން 70 އަހަރުގެ މީހާ އަންހެންމީހާ އާ ގުޅައިގެން ވާހަކަ ދެއްކުމުން އޭނާ އޭނާގެ މައިންބަފައިންނާއި ބޭބެ އާއި 21 އަހަރުގެ އަންހެން ދަރިފުޅާއެކު ފިރިހެންމީހާގެ ރަށް މުމްބައިގައި ހުންނަ އޭނާގެ ގެޔަށް ކައިވެނީގެ ތާރީޚު ކަނޑައަޅަން އަންނާނެ ކަމަށް ބުންޏެވެ.\nއަންހެންމީހާ ބުނި ގޮތަށް އޭނާގެ އާއިލާ ގޮވައިގެން މުމްބައި އަށް އައިސް ހުރި 70 އަހަރުގެ ފިރިހެން މީހާގެ ގޭގަ އެވެ. ފިރިހެންމީހާ އޭނާގެ ގޭގެ ޑަބަލް ތަޅުދަނޑިފައްޗެއް ވެސް އަންހެންމީހާ އަށް ހައްދާފައި ދިނެވެ.\nއަންހެން މީހާ ބޭނުންވީ އޭނާގެ ރަށް ކަމަށްވާ ޖައިޕޫރުގެ ކޯޓުގައި ކައިވެނި ކުރާށެވެ. އެހެންވެ އާއިލާގެ އެންމެން ފިރިހެންމީހާ އާ ވެސް އެކު ޖައިޕޫރަށް ދިޔައީ އެވެ. އެމީހުން ކައިވެނިކުރަން ކޯޓަށް ހުށަހެޅުމުން ކޯޓުން އެންގީ ކައިވެނިކުރެވޭނީ 30 ދުވަސް ފަހުން ކަމަށެވެ. އެހެންވެ އެހާ ގިނަ ދުވަހު ޖައިޕޫރުގައި ނުހުންނަން ވެގެން ކައިވެނިކުރާ ދުވަހު އެނބުރި އައުމަށް ފިރިހެންމީހާ އަލުން އެނބުރި އޭނާގެ ރަށަށް ދިޔައީ އެވެ.\nއެނބުރި ގެއަށް އައިސް ފިރިހެންމީހާ ޗެކްކުރިއިރު އޭނާގެ މުދަލާއި ގެދޮރުގެ ލިޔެކިޔުންތަކެއް ނެތެވެ. އަދި އަންހެންމީހާ އާއި އާއިލާއިން ތިބި ކޮޓަރީގައި ހުރި އަލަމާރިތަކުގައި ހުރި އަގުބޮޑު ގަހަނާތައް ވެސް ނެތެވެ. އެހިސާބުން އަންހެންމީހާ އާއި އޭނާގެ މަންމަ އާ ގުޅަން އުޅެ އުޅެ ފިރިހެންމީހާ އަކަށް އޭގެން އެއްވެސް މީހަކާ ގުޅޭ ގޮތެއް ނުވި އެވެ. ފަހުން އޭނާ ޖައިޕޫރަށް ގޮސް އަންހެންމީހާ ފެނޭތޯ އުޅެ އުޅެ ވެސް އޭގެން އެއްވެސް މީހަކު ފެންނަ ގޮތެއް ނުވި އެވެ. އެހެންވެ ކައިވެނިކުރަން ކޯޓަށް ލީ ފޯމު ނަގާފައި ކައިވެނި ނުކުރާ ގޮތަށް ހަމަޖެއްސީ އެވެ. އަދި އެކަމާ އޭނާ މާ ބޮޑަށް ވިސްނުމުގެ ސަބަބުން އެ ރަށުގައި ހުއްޓާ އޭނާއަށް ހާޓް އެޓޭކެއް ޖެހުނީ އެވެ.\nއޭނާގެ އެކުވެރިޔާ އަށް މިކަން އެނގިގެން ޖައިޕޫރަށް ދިޔައިރު 70 އަހަރުގެ މީހާ އޮތީ ހާޓް އެޓޭކް ޖެހިގެން ހޮސްޕިޓަލުގައި އެޑްމިޓް ކޮށްފަ އެވެ. އެމީހާ ހޮސްޕިޓަލުން ދޫކޮށްލުމުން އެކުވެރިޔާ އޭނާ ގޮވައިގެން މުމްބައި އަށް ގޮސް ފުލުހުންނަށް މައްސަލަ ހުށަހެޅީ އެވެ.\nމުމްބައި އަށް ދިޔަ ފަހުން ވެސް އެމީހާ އަނެއްކާ މާ ބޮޑަށް ބަލިވެގެން ހޮސްޕިޓަލުގައި ވަނީ އެޑްމިޓް ކޮށްފަ އެވެ.\nރާމާމަކުނުވެސް ސެލްފީ ނަގަން ދަސްކޮށްފި\nމަރުވަނީ ކަމަށް ބުނެ ދިޔައީ ލޯބިވެރިޔާ ކައިރިއަށް


Dhuniyeyge enme funn pool Poland gai hulhuvaifi - One Online\nޕޮލެންޑުގެ ޕޫލް --\nދުނިޔޭގެ އެންމެ ފުން ޕޫލް ޕޮލެންޑުގައި ހުޅުވައިފި\nދުނިޔޭގެ އެންމެ ފުން ޕޫލް ޕޮލެންޑުގައި ހުޅުވައިފިއެވެ.\nފުންމިނުގައި 148 ފޫޓު ހުންނަ އެ ޕޫލަކީ ޑައިވަރުން ތަމްރީނުކުރުމަށް ހަދާފައިވާ ޕޫލެކެވެ. އިންޖިނިއަރުން ވަނީ ޕޫލްގައި 280،000 ކިއުބިކް ފޫޓުގެ ފެން ޕޫލުގައި ހުންނާނެ ކަމަށް ފާހަގަކޮށްފައެވެ. މިއީ 27 އޮލިމްޕިކް ސައިޒުގެ ސުވިމިންގް ޕޫލުގެ ޖުމްލަ ހުންނަ ފެނާ އެއްވަރުގެ އަދަދެކެވެ.\nޕޫލުގެ އަޑީގައި ހޮހޮޅައެއް ހަދާފައިވާއިރު އަޑީގައި ހަލާކުވެފައިވާ ބޯޓެއް އޮންނާނެ ކަމަށް އޮފިޝަލުން ބުނެއެވެ. އަދި ޕޫލް ހާއްސަ ކުރެވިފައިވަނީ ޑައިވަރުންގެ އިތުރުން ޕޮލެންޑުގެ އާމީއާއި ފަޔާ ފައިޓަރުން ތަމްރީނުކުރުމަށް ކަމަށް އޮފިޝަލުން ބުނެއެވެ.\nއޮފިޝަލުން ބުނީ ޕޫލުގެ އަޑި ފެންނަ ގޮތަށް ހާއްސަ ހޮޓަލެއް ހަދާފައިވާ ކަމަށެވެ. އަދި ޑައިވަރުންގެ ޓްރޭނިންތައް ބަލަން ބޭނުންވާ ފަރާތްތަކަށް ހާއްސަ ޓަނަލްއެއް ޕޫލްގައި ހުންނާނެ ކަމަށް ވެސް އޮފިޝަލުން ބުނެއެވެ.\nއިމާދު ލަތީފުގެ ކޮލަމް: ޓްރަމްޕުގެ އަތުގައި ނިއުކުލިއަރ ބްރީފްކޭސް އޮތަސް އޭގެ ބޭނުމެއް ނުކުރެވޭނެއެވެ.


އޭ! ބިޒީ ޒުވާނާއެވެ. މައިންބަފައިން އެކަހެރިކޮށް ނުލާ ކުޑަ ވަގުތުކޮޅެއް ނަމަވެސް އެ ޢިއްޒަތްތެރީންނަށް ދޭށެވެ. – Dhen.mv\nއިބްރާހީމް ޙުސައިން September 10, 2021 - 10:04 am\nޔަމަނު މީހަކު ބުރަކަށި މައްޗަށް އޭނާގެ މައިމީހާ ލައިގެން ގެފުޅު ވަށައިގެން ޠަވާފު ކުރަނިކޮށް އިބްނު ޢުމަރު ރަޟިޔަﷲ ދެކެވަޑައިގަތެވެ. އެމީހަކު ބުންޏެވެ. ‘ހަމަކަށަވަރުން ތިމަންނައަކީ އެކަނބުލޭގެއަށްވާ ކިޔަމަންތެރި ޖަމަލެކެވެ. އެކަނބުލޭގެ ސަވާރުވާން ގެންގުޅޭ ޖަމަލު ބިރުގަތް ނަމަވެސް ތިމަން ބިރެއް ނުގަންނާނަމެވެ.’ އެއަށްފަހު އެމީހާ ބުންޏެވެ. އޭ އިބްނު ޢުމަރެވެ! އެކަނބުލޭގެ އަގު އަދާ ކުރެވިއްޖެކަމަށް ކަލޭގެފާނު ދެކިލައްވަންތޯއެވެ؟ އިބްނު ޢުމަރު ވިދާޅުވިއެވެ. “ނޫނެކެވެ. ވިހެއުމަށް އެޅި އެންމެ ވޭނެއްގެ މިންވަރު ވެސް އަދާނުކުރެވެއެވެ.” (الأدب المفر للبخاري)\nމައިންބަފައިންނަކީ ކޮންމެ މީހެއް ވެސް ދުނިޔެއަށް ނޭވާލުމުގެ އަސްލެވެ. އެއީ މިއަދު ފުރާ ފުރިހަމަވެފައި ތިހުރި ޒުވާނާއަށް އެތައް ޚިދުމަތެއް ކޮށްދިން ދެމަފިރީންނެވެ. އެމީހުންގެ ލޯބީގެ ރަންޒަމާނުގެ އެތައް ރެއެއް ޤުރުބާންކުރީ ނިކަމެތި ޙާލުގައި އޮތް ތިޔަ ޒުވާނާއަށް ޚިދުމަތް ކުރުމުގައެވެ. އެމީހުން އެތައް އަހަރެއް ވަންދެން ދާ އޮހޮރުވައިން ހޯދި އާމްދަނީ ހޯދީ ތިޔަ ޒުވާނާއަށް ތަޢުލީމު ދިނުމަށެވެ. ފުރިހަމަ ޞިއްޙަތެއް ހޯދައި ދިނުމަށެވެ.\nމިއަދު ފުރާ ފުރިހަމަވެފައިވާ ޒުވާނާއެވެ. ތިޔަ ޒުވާނާއަށް މިއަދު ލިބިފައިވާ ކުރިއެރުމާމެދު އެންމެ އުފާކުރާނެ ބަޔަކީ ތިބާގެ މައިންބަފައިންނެވެ. ތިބާއާ މެދު އެންމެ ފަޚުރުވެރިވާ ބަޔަކީ މިއަދު ތިބާގެ ޙަޔާތުގައި އެކަހެރިކޮށްލެވިފައިވާ މައިންބަފައިންނެވެ. އެ ދެމީހުން މިއަދު ބަލި އެނދުގައި އެތިބީ ތިބާގެ ޙަޔާތް ބާއްޖަވެރި ކުރުމަށް ވީ އެތައް ޤުރުބާނީއެއްގެ ސަބަބުންނެވެ.\nޒުވާނާއެވެ. ﷲގެ ރަޙުމަތުން ތިބާ ވެސް ދިރި ދުނިޔޭގައި ލައްވައިފިނަމަ ތިބާގެ މައިންބަފައިންގެ އެ ޙާލަތާ ބައްދަލު ކުރާނެއެވެ. އެ އުމުރުގެ ދުވަސްތައް ގުނާނެއެވެ. އެ ދުވަހަކުން މައިންބަފައިންނާމެދު ކަންތައް ކުރެވުނު ގޮތް ހަނދާނަށް އައުން ގާތެވެ. އެކަމާ ހިތާމަ ކުރުން ގާތެވެ. އެހެންކަމުން ވަގުތު ފާއިތު ނުވަނީސް ، ހެޔޮ މަގަށް އެނބުރި ރުޖޫޢަ ވާށެވެ. ތިބާގެ ޙަޔާތުން މަދު ވަގުތުކޮޅެއް ނަމަވެސް އެ އިއްޒަތްތެރި މައިންބަފައިންނަށް ދޭށެވެ.\nރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘް ކުރައްވާފައި ވެއެވެ. ((إِذَا مَاتَ الإِنْسَانُ انْقَطَعَ عَنْهُ عَمَلُهُ إِلاَّ مِنْ ثَلاَثَةٍ : مِنْ صَدَقَةٍ جَارِيَةٍ أَوْ عِلْمٍ يُنْتَفَعُ بِهِ أَوْ وَلَدٍ صَالِحٍ يَدْعُو لَهُ )). މާނައީ: “އިންސާނަކު މަރުވެއްޖެނަމަ، (އޭނާ ކޮށްފައިވާ) ތިން ކަމަކުން ފިޔަވައި ޢަމަލުތައް ހުއްޓުމަކަށް އާދެއެވެ. (އެތިން ކަމަކީ) ދޫކޮށްފައިވާ ދެމިގެންވި ޞަދަޤާތެއް، ނުވަތަ ދޫކޮށްފައިވާ ފައިދާ ކުރަނިވި ޢިލްމެއް، ނުވަތަ އެމީހާގެ މައްޗަށް ދުޢާ ކުރާނެ ޞާލިޙު ދަރިއެކެވެ.” (އިމާމް މުސްލިމް:1631)\nއޭ! ބިޒީ ޒުވާނާއެވެ. މިޙަދީޘްގައިވާ ފަދައިން ބައްޕައާއި މަންމައަށް ދުޢާކޮށް ދޭށެވެ. ދަރިފުޅުގެ ދުޢާގައި ބައްޕައާއި މަންމަގެ މަތިން ހަނދާން ނައްތާ ނުލާށެވެ. އެމީހުންގެ ހާލު ބަލާ ހެޔޮކޮށް ހިތާށެވެ.\nމައިންބަފައިން ދުނިޔެ ދޫކޮށް ދިޔުމުން، އެމީހުންނާ މެދު ހެޔޮކޮށް ހިތާނީ ކިހިނެއް؟\nއަހަރެމެން ބަލައި ބޮޑުކުރި މައިންބަފައިން ހަރުކަށި އަތްތަކެއްގެ މައްޗަށް ދޫކޮށްނުލާށެވެ.\nޞާލިޙް އަޅެއްގެ ގޮތުގައި ދެމިހުންނަށް ބޭނުންވާނަމަ މައިންބަފައިންނަށް ހެޔޮ ދުޢާ ކުރުންމަތީ ދެމިހުރޭ!


Imran magaamun ekaheri kuran govaalaifi\nފުރިހަމަ ތަހުގީގަކަށް އިމްރާން މަގާމުން އެކަހެރިކުރަން ގޮވާލައިފި\nއިމްރާން އަދި ރައީސް ނަޝީދު: ރައީސް ނަޝީދަށް އަމާޒުކުރި ޓެރަރިސްޓް ހަމަލާ ރަނގަޅަށް ތަހުގީގު ކުރަން ބޭނުންނަމަ އިމްރާން މަސްއޫލިއްޔަތުތަކުން އެކަހެރި ކުރަން ޖެހޭ ކަމަށް މެންބަރު އިބްރާހިމް ރަޝީދު ވިދާޅުވި\n"ހައެއް ފަހެއް" ގެ ޓެރަރިސްޓް ހަމަލާގެ ފުރިހަމަ ތަހުގީގެއް ހިންގަން ބޭނުންނަމަ ހޯމް މިނިސްޓަރު އިމްރާން އަބްދުﷲ ވަގުތުން ވަގުތަށް ސަސްޕެންޑްކޮށް މަގާމުން އެކަހެރި ކުރަން ޖެހޭ ކަަމަށް ރައްޔިތުންގެ މަޖިލީހުގެ މާފަންނު މެދު ދާއިރާގެ މެންބަރު އިބްރާހިމް ރަޝީދު (ބޮންޑެ) ވިދާޅު ވެއްޖެ އެވެ.\nބޮންޑެ މިހެން ވިދާޅުވީ އެމްޑީޕީގެ ގައުމީ މަޖިލީހުގެ ރޭގެ ބައްދަލު ވުމުގައި ވާހަކަ ދައްކަވަމުންނެވެ. އޭނާ ވިދާޅުވީ ރައީސް ނަޝީދަށް އަމާޒުކުރި ޓެރަރިސްޓް ހަމަލާގެ ފުނަށް ވާސިލް ވުމަކީ ރާއްޖޭގެ ހުރިހާ ހަމަޖެހުމަކާއި ގުޅިފައިވާ ކަމެއް ކަމަށެވެ. އެހެން ކަމުން އެއީ ވަރަށް އިހުލާސްތެރި ކަމާއެކު ކުރަން ޖެހޭ މަަސައްކަތެއް ކަމަށެވެ.\nރައީސް ނަޝީދުގެ ދިފާއުގައި ވަރަށް ބޮޑަށް ވަކާލާތު ކުރައްވާ ބޮންޑެ ވިދާޅުވީ ތަހުގީގު ފުރިހަމައަށް ކުރިއަށް ގެންދަން ބޭނުންނަމަ ހޯމް މިނިސްޓަރު އިމްރާން އަބްދުﷲ މަގާމުން އެކަހެރި ކުރަން ޖެހޭ ކަމަށެވެ. އަދި އެކަން ކޮށްދެއްވުމަށް "މެއި ހައެއް ކޮމެޓީ" ން ސަރުކާރުގައި އެދެން ޖެހޭ ކަމަށެވެ. އިމްރާނަކީ އަބަދުވެސް ރައީސް ނަޝީދާއި ވަރަށް ބޮޑު ޒާތީ ކަމެއް އޮތް ބޭފުޅެއް ކަމަށްވެސް ވިދާޅުވިއެވެ.\n"އަޅުގަނޑު އެދެން މި ކޮމެޓީން ސަރުކާރުގައި ދަންނަވައިގެން ވެސް ވަގުތީ ގޮތުން ހޯމް މިނިސްޓަރު [އިމްރާން އަބްދުﷲ] އެ މަގާމުން އެކަހެރި ކުރަން މި ތަހުގީގު [ރައީސް ނަޝީދަށް އަމާޒުކުރި ޓެރަރިސްޓް ހަމަލާ]، ފުރިހަމަ ތަހުގީގެއް ކުރާ ކަމަށްވަންޏާ. އެ މަސްލަހަތު އެބައޮތް، އެއީ ދައުލަތުގެ، އެމްޑީޕީގެ ވެރިއެއް އަދި ދިވެހިރާއްޖޭގެ ރަައީސްކަން ކޮށްފައިވާ ބޭފުޅެއް... ޒާތީ ގޮތުން ކުރީގައި ވެސް އެތައް ކަމެއް ކޮށްފައި ހުރި ބޭފުޅަކު ހޯމް މިނިސްޓަރުކަމުގައި ހުރެގެން ސާފު ތަހުގީގެއް ނުހިންގޭނެ. ނަތީޖާ ނެރެން އަޅުގަނޑުމެން ބޭނުންވަނީ،" ބޮންޑެ ވިދާޅުވި އެވެ.\nމި ކޮމެޓީން ސަރުކާރުގައި ދަންނަވައިގެން ވެސް ވަގުތީ ގޮތުން ހޯމް މިނިސްޓަރު [އިމްރާން އަބްދުﷲ] އެ މަގާމުން އެކަހެރި ކުރަން ޖެހޭ، މި ތަހުގީގު [ރައީސް ނަޝީދަށް އަމާޒުކުރި ޓެރަރިސްޓް ހަމަލާ]، ފުރިހަމަ ތަހުގީގެއް ކުރާ ކަމަށްވަންޏާ. އެ މަސްލަހަތު އެބައޮތް، އެއީ ދައުލަތުގެ، އެމްޑީޕީގެ ވެރިއެއް އަދި ދިވެހިރާއްޖޭގެ ރަައީސްކަން ކޮށްފައިވާ ބޭފުޅެއް... ޒާތީ ގޮތުން ކުރީގައި ވެސް އެތައް ކަމެއް ކޮށްފައި ހުރި ބޭފުޅަކު ހޯމް މިނިސްޓަރު ކަމުގައި ހުރެގެން ސާފު ތަހުގީގެއް ނުހިންގޭނެ.\nއިބްރާހިމް ރަޝީދު (ބޮންޑެ) | އެމްޑީޕީގެ މާފަންނު މެދު ދާއިރާގެ މެންބަރު\nބޮންޑެ ވަނީ "ހައެއް ފަހެއް" ގެ ޓެރަރިސްޓް ހަމަލާގެ މައުލޫމާތު ހޯމް މިނިސްޓަރަށް އަދި ފުލުހުންގެ އިންޓެލިޖެންސަށް ކުރީން ވެސް ލިބިފައިވާނެ ކަމަށް ތުހުމަތު ކުރައްވާފަ އެވެ. އިމްރާންގެ އަރިހުގައި ހޯމް މިނިސްޓްރީގައި އަދާލަތުގެ ސްލޮޓެއްގައި ޑެޕިއުޓީ މިނިސްޓަރަކަށް ހުންނެވީ ކުރީން ހަރުކަށި ފިކުރުގައި އުޅެފައިވާ ބޭފުޅެއް ކަމަށް ވެސް އޭނާ ވިދާޅުވި އެވެ.\nއޭނާ ވިދާޅުވީ ރައީސް ނަޝީދަށް ދިން ސެކިއުރިޓީއާ ގުޅޭ ގޮތުން ތަފާތު ވާހަކަތައް ދެކެވެމުންދާއިރު އެމަނިކުފާނަށް ހައި ސެކިއުރިޓީ ދީފައިވޭތޯ ސުވާލު ކުރަމުން އަންނަ ކަަމަށެވެ. އެއީ ކުރަން ޖެހޭ ސުވާލެއް ނޫން ކަމަށާ އެއީ އެއަށްވުރެ މާ ސާފު މައްސަލައެއް ކަމަށެވެ. ބޮންޑެ ވިދާޅުވީ ރައީސް ނަޝީދަށް ހައި ސެކިއުރިޓީ ދީފައިނުވާ ކަމަށާ އެ ސުވާލު ނުކުރެއްވުމަށް އެދިވަޑައިގަންނަވާ ކަމަށެވެ. އަދި ސުވާލު ކުރައްވަންވީ ހައި ސެކިއުރިޓީ ނުދިން ސަބަބާމެދު ކަމަށެވެ.\n"އަޅުގަނޑަށް ގަބޫލު ކުރެވޭ ބަޔަކު މީހުން އެވަރުގެ ކަމެއް ހިންގިއިރުގައި ޕޮލިސް އިންޓެލިޖެންސްއަށް މި ރާއްޖޭގެ އެ މައުލޫމާތު ނުލިބި ނުހުންނާނެ ކަން. އެއީ އެއްގޮތަަކަށް ވެސް އަޅުގަނޑު ޝައްކު ކުރާ ކަމެއް ނޫން، ލިބިފައި ހުންނާނީ. އެއާއެކީ އެމްއެންޑީއެފުން އަރުވާފައި އެ އޮތީ ސެކިއުރިޓީއެއް ނޫން، ހައިސެކިއުރިޓީއެއް ނޫން،" ބޮންޑެ ވިދާޅުވިއެވެ.\nބޮންޑެ ވިދާޅުވީ ރަައީސް ނަޝީދަށް އަމާޒުކުރި ހަމަލާއާ ގުޅިގެން ކަންބޮޑުވުން ފާޅުވެސް ނުކުރައްވާ އަދި އެހެންވެސް ވާހަކައެއް ނުދައްކަވާ ވަކި ބައެއްގެ ދިފާއުގައި އިމްރާން ވާހަކަ ދައްކަވަމުން ގެންދަވާ ކަމަށެވެ. ބޮންޑެ އެ އިޝާރާތް ކުރައްވަނީ ގައުމީ ޔުނިވާސިޓީގެ އެސިސްޓެންޓް ޕްރޮފެސަރު ޑރ. މުހައްމަދު އިޔާޒު އަބްދުއްލަތީފް އެ މަގާމުން ވަކި ކުރުމަށް ނިންމި ނިންމުމަކީ އިންސާފުވެރި ނިންމުމެއް ނޫން ކަމަށް ވިދާޅުވެ އިމްރާން ޓްވީޓްތަކެއް ކުރައްވާ ރޭ ދެއްކެވި ވާހަކަފުޅަށެވެ.\nރައީސް މުހައްމަދު ނަޝީދު މޯލްޑިވްސް ޕޮލިސް ސާވިސް އިމްރާން އަބްދުﷲ + މިނިސްޓްރީ އޮފް ހޯމް އެފެއާޒް ބޮންޑެ އިބްރާހިމް ރަޝީދު ނަޝީދަށް އަމާޒު ކުރި ހަމަލަ ހައެއް ފަހެއްގެ ހަމަލާ ޕޮލިޓިކްސް


Dharin tharubiyyathu kurumuga teacherunnekey evvarah beleniveringe dhauruves bodu | Fainu Online\n29 އޯގަސްޓު 2021, އާދިއްތަ, 22:29\nމިއަދު އަޅުގަނޑުމެންނަށް އަޑުއިވޭ އެއް ވާހަކައަކީ ދުވަހެއް ދުވަހަކަށް ކުދިންގެ އަޙްލާޤް ގޯސްވަމުންދާ ވާހަކައެވެ. އުމުރާއި ނުގުޅޭ ބައެއް ކަންކަން ކުދިންގެ ފަރާތުން ފެންނަ ވާހަކައެވެ. ދަރިން މައިންބަފައިންނަށް އަޅާނުލާ ވާހަކައެވެ. ކުށުގެ ވެށީގައި އަޅުގަނޑުމެންގެ ޅަ ދަރިން ބެދެވިދާ ވާހަކައެވެ. މި ވާހަކަތައް މިހެން ދެކެވޭއިރު އެކަން އެގޮތަށް ދިމާވާން މެދުވެރިވެދާނެ ސަބަބުތަކާއިމެދު ވިސްނާލަނީ އަޅުގަނޑުމެންގެ ތެރެއިން ކިތައް މީހުންތޯއެވެ؟ މިއީ މިއަދު އަޅުގަނޑުގެ ހިތުގައި އުފެދޭ ސުވާލެކެވެ. ކުދިން ތަރުބިއްޔަތު ކުރުމަކީ ނުވަތަ ކުދިންނަށް ރަނގަޅު މުސްތަޤުބަލެއް ހޯދައިދޭން މަސައްކަތް ކުރުމަކީ ކޮން ބައެއްގެ ޒިންމާއެއްތޯއެވެ؟\nއަޅުގަނޑުމެންގެ ސުކޫލުތަކުން މަސައްކަތް ކުރަމުންދަނީ އައު މަންހަޖުގެ ތަސައްވަރާއި އެއްގޮތަށް އަޅުގަނޑުމެންގެ ކުދިން ދިރިއުޅުމަށް ތައްޔާރު ކުރެވޭތޯއެވެ. ދެން އުފެދޭ ސުވާލަކީ ހަމައެކަނި ސުކޫލުތަކުގައި ގެންދާ ހަރަކާތްތަކުން އަޅުގަނޑުމެންނަށް އެކުދިން އެންމެ ފުރިހަމައަށް ތައްޔާރު ކުރެވިދާނެދާނެތޯއެވެ؟ އަޅުގަނޑު ޤަބޫލުކުރާ ގޮތުގައި އެންމެ ރަނގަޅުގޮތުގައި އަޅުގަނޑުމެންގެ ކުދިން ދިރިއުޅުމަށް ތައްޔާރު ކުރުމުގައި ސުކޫލުތަކާއި އެއްވަރަށް ބެލެނިވެރިންގެ އަދި މުޅި މުޖުތަމަޢުގެ ދައުރު ވަރަށް މުހިއްމު ރޯލެއް އަދާކުރެއެވެ.\nއަޅުގަނޑުމެން ތެރެއިން ބައެއް ބެލެނިވެރިންނަށް ހީވެފައި އޮންނަނީ ކުދިން ސުކޫލަށް ފޮނުވީމަ އެ ނިމުނީއެވެ. އެކުދިން ސުކޫލުގައި ކުރާކަމެއް އޮޅުން ފިލުވާލައި، އެ ކުދިންނާއިއެކު އުނގެނުމުގެ ކަމެއްގައި މަޝްއޫލުވެ އުޅެނީ އަޅުގަނޑުމެންގެ ތެރެއިން ކިތައް މީހުންތޯއެވެ؟ ފޯނަށް ނުވަތަ ޓީވީއަށް ގެއްލި ތިބެ، ކުދިން ކުރާނެ ކަމެއް ކުރަން ދޫކޮށްލެވުމުގެ ނަތީޖާއަށްވެގެންދަނީ އެކުދިންގެ ފަރާތުން ނޭދެވޭ ބައެއް ކަންކަން ފެންނަން ފެށުމެވެ. މުޖުތަމަޢުގެ ތެރޭގައި ކުދިން އުޅޭ އުޅުމުގައި އެކުދިންގެ ފަރާތުން ގޯސް އާދައެއް ފެނިއްޖެނަމަ ގިނަފަހަރަށް "މިމެނި މީހެއްގެ ދަރި މިހެންނޭ، އެހެންނޭ" ކިޔާ ވާހަކަތަކެއް ދެކެވެއެވެ.\nނަމަވެސް މިހެން މިކަންކަން ކުރުމުގެ ބަދަލުގައި އަޅުގަނޑުމެން ކޮންމެ މީހަކުވެސް ވާންވީ ކޮންމެ މީހެއްގެ ދަރިއަކަސް ކުދިންނަށް ރަނގަޅުގޮތް ބުނެދޭ މީހަކަށެވެ. މުއައްސަސާތަކާއި ގުޅުން ބަދަހި މީހަކަށެވެ. ކުއްޖެއްގެ ފަރާތުން ގޯސް ކަމެއް ފެނިއްޖެނަމަ އެއީ ގޯސް ކަމެއްކަން އަދި އެ ކަމެއް ގޯސްވާ ސަބަބު ކުދިންނަށް ބުނެދޭ މީހަކަށެވެ. ކުދިންނާއިއެކު އުނގެނުމުގެ ކަންކަމުގައި މަޝްއޫލުވެ، އެކުދިންގެ ވާހަކަތައް އަޑުއަހާ މީހަކަށެވެ. އެއްބަޔަކު އަނެއްބަޔަކަށް އެހީތެރިވެދޭ މިތުރުންތަކަށެވެ. އަޅުގަނޑުމެން ބޮޑެތި މީހުންގެ ފަރާތުން މިފަދަ ނަމޫނާތައް ދައްކާނަމަ އިންޝާﷲ، މާދަމާ އަޅުގަނޑުމެންގެ ކުދިންވެގެންދާނީ އަޙްލާޤު ރަނގަޅު ނަމޫނާ ކުދިންތަކަށެވެ.


Kuda kudhinaai vaahaka dhehkumugai mi4jumla beynun nukuraasheve. - TrendingRED\n11 އޮގަސްޓް 2017 - 22:00\nކުދިންނަކީ ދުނިޔެއަށް ފިތުރަތުގެ ތޯޚިރު ކަންމަތީގައި އުފަންވާ ބައެކެވެ. އެކުދިން ބޮޑުވެގެން އަންނަނީ އެކުދިންނަށް މައިންބަފައިން ނާއި، މުޖްތަމައުގެ ފަރާތުން ދެވޭ ތަރުބިއްޔަތާއި ދައްކުވައިދޭ ނަމޫނާއަށް ބަލައިގެން ނެވެ. ކުޑަ ކުދިންނަކީ އެކުދިން ތަރުބިއްޔަތު ކުރިގޮތަކަށް ބޮޑުވާ ކުދިންނެވެ. ކުދިންނަށް ދެވޭ ނަސޭހަތައްވުރެއް މީހުންގެ އަމަލުތަކާއި މިޒާޖު އެއީ ކުދިން މާބަލައިގަންނަ ކަމެކެވެ. އެއީ ރަނގަޅު ކަމަކަށް ވިއަސް އަދި ގޯސްކަމަކަށް ވިޔަސް އެކުދިން ބަލާނީ އެއީ ރަނގަޅު ކަންތައްކަމުގައެވެ. މިގޮތަށް ކަންއޮތްއިރު ކުދިން ތަރުބިއްޔަތު ކުރުމުގަ އާއި އެކުދިންގެ ގާތުގައި އުޅޭ މީހުން ތިރީގައި މި ބަޔާން ކުރާފަދަ ޖުމްލަތައް އެކުދިންނާއި ދިމާއަށް ނުބުނުމަށް ސަމާލު ކަމެއްދޭން ޖެހޭނެއެވެ. ސަބަބަކީ އެއިން ކުދިންނަށް ނޭދެވޭ އަސަރެއްކޮށްފާނެ ތީއެވެ.\n1. ބޮޑެތި އަންހެން/ފިރިހެން ކުދިން ބިރެއް ނުގަންނާނެ.\nމިހެން ބުނުމުން އެކުދިންނަށް އަސްލު އިޚްސާސްވާ ކަންތަކާއި އެކުދިން ދުރު ކުރުވެއެވެ. ބިރުގަތުމަކީ ކޮންމެ އިންސާނެއްގެ ވެސް ތަބީއަތުގައިވާ ކަމަކަށްވާއިރު މިއީ ގޯސްކަމެއް ނޫނެވެ. އަދި ގިނަ ބެލެނިވެރިންނަށް ހީވެފައިވާ ގޮތައް އެއީ ކުދިން ފިނޑި ވެގެންދާ ކަމެއްވެސް ނޫނެވެ. އެއީ އެކަންތަކާއި ކުރިމަތިލުމަށް އެކުދިންނަށް ހިއްވަރުދީ ހަދަންވީ ކަންތަކެވެ. އޭރުން ކުދިންގެ ހިތުގައިވާ ބިރުވެރިކަންވެސް ފިލައި ދާނެއެވެ.\n2. ވަގުތުން ރުއިން ހުއްޓާލުމަށް ބުނުން.\nކަމެއް ގޯސްކޮށް ކުރެވުމުން ނުވަތަ އެއްވެސް ކަމަކާނުލައިވެސް ބައެއް ކުދިން ވަރަށް ގިނައިން ރޮއި ހަދައެވެ. އެއީ އެކުދިންގެ އިޚްސާސްތައް އެކުދިން ހާމަ ކުރާގޮތެވެ. މިކަން ދިމާވުމުން ވަގުތުން އެއްޗެހި ކިޔައި ހުއްޓުވާލައިފި ނަމަ އެކުދިންގެ އިޚްސާސްތައް ހާމަ ކުރުމަށް އެކުދިން ބިރުގަންނާނެއެވެ. އަދި ހިންދާލައިގެން ބަހައްޓާނެއެވެ. އެހެން ނަމަވެސް މިފަދަ ކަމެއް ދިމާވުމުން ކުދިން ގައިގައި ލޯބިން ބައްދާލުމަށްފަހު އެކުދިންނަށް ކުރެވުނު ގޯސް ކަންތަކުގެ ވާހަކަ ބުނާށެވެ. އަދި އެކަން ނުކުރުމަށް ބުނުމާއި އެކު ކަމެއް ދިމާވެއްޖެނަމަ އަބަދުވެސް ގެންގުޅޭ މީހެއްގެ ގާތުގައި ބުނުމަށް އެދޭށެވެ.\n3. ބޭކާރު ކުއްޖެއް ކަމުގައި ނުބުނާށެވެ.\nފަހަރެއްގައި މިއީ ބެލެނިވެރިއެއްގެ ފަރާތުން ބުނެވޭ އެންމެ ގޯސް ބަސް ކަމުގައިވެސް ވެދާނެއެވެ. އެއީ މައިންބަފައިންގެ ރުހުމާއި އެއްބާރުލުމަކީ ކުދިންނައް އެންމެ މުހިއްމު އެތި ކަމުގައި ވާތީއެވެ. މިގޮތައް ގޭތެރޭގައި ކަން ހިނގާނަމަ ދަރިފުޅުގެ އަމިއްލަ ނަފްސުގެ މައްޗަށް އޮންނަ އިތުބާރު ގެއްލިގެން ދާނެއެވެ. އަދި ބޭރުގެ މަސައްކަތުގައި އުޅޭއިރު އެހެން މީހުންގެ އާ ބަސް ހޯދުމަށް އަބަދުވެސް އުޅޭނެއެވެ.\nމިހެން ކުދިންނަށް ބުނުމުގެ ބަދަލުގައި، އެކުދިންނަށް ކުރެވޭ ކަންތަކުން އިބުރަތް ލިބިގަނެ އެކަންތައް ރަނގަޅު ކުރުމަށް ހިތްވަރުދެވިދާނެއެވެ. އަދި އިންސާނުންނަކީ ކުއްކުރެވޭ ބައެއްކަން ކުދިންނަށް ވިސްނޭނެއެވެ.\n4. ހީކުރި ވަރުގެ ކުއްޖެއް ނޫން ތިއީ.\nކުއްޖާ ކަމަކާއި ދެރަ ވެފައި ނުވަތަ ކަމެއް ގޯސްވުމުން އެކަމަކާއި ވިސްނަމުންދާ ވަގުތެއްގައި މިހެން ބުނުމަކީ ވަރަށް ގިނަ ބެލެނިވެރިންގެ އާދައެކެވެ. މިހެން ކުދިންނާއި ދިމާއައް ނުބުނާށެވެ. އެއީ މުޅި ދުނިޔެއަކީ ތިބާ ހީކުރާ ވަރުގެ ތަނަކަށް ނުވިޔަސް ތިބާގެ ދަރިޔަކީ އަބަދުވެސް ތިބާ ބޭނުންވާފަދަ ކުއްޖެކެވެ. އެއީ އެކުދިންނަށް މަގު ދައްކަނީ ހުދު އެކުދިންގެ ބެލެނިވެރިންނެވެ. އެހެންކަމުން އެކުދިންނަށް ރަނގަޅު މަގު ދައްކައިދޭށެވެ. އޭރުން އެކުދިން ތިބާ ބޭނުންވާފަދަ ރަނގަޅު ކުދިންނަށް ވާނެއެވެ.\nމއިލޮ | 14 އޮގަސްޓް 2017 - 11:24


Covid-19: China gai beynun kuraa faisaa ves "karanteen koffi" | Mihaaru\nޗައިނާ އިން ބުނީ ބޭންކް ނޯޓުތައް ޑިސްއިންފެކްޓްކޮށް ރައްކާކުރީ އާއްމުންގެ ރައްތާތެރި ކަމަށްޓަކައި ކަމަށް. --ފޮޓޯ:ޕީޓީއައި\nކޮވިޑް-19: ޗައިނާގައި ބޭނުންކުރާ ފައިސާ ވެސް "ކަރަންޓީންކޮށްފި"\n16 ފެބުރުއަރީ 2020 - 14:284comments\nބެއިޖިން (ފެބްރުއަރީ 16) - ކޮވިޑް-19 ވައިރަހުން ރައްކާތެރިވުމަށް އަޅާ ފިޔަވަޅެއްގެ ގޮތުން، ޗައިނާގައި ބޭނުން ކުރާ ފައިސާ، ޔުއާން ވެސް "ކަރަންޓީން" ކޮށްފި އެވެ.\nޗައިނާގެ މާކެޓުގައި މިހާރު ބޭނުންކުރާ ފައިސާތައް ވަނީ އަލްޓްރާވައިލެޓް ލައިޓް ނުވަތަ ގަދަ ހޫނަކުން ޑިސްއިންފެކްޓްކޮށް، އެ ފައިސާތައް ސީލްކޮށް، 14 ދުވަހުގެ މުއްދަތަށް ރައްކާކޮށްފައި ބަހައްޓަން ނިންމައިފަ އެވެ. ޗައިނާގެ ސެންޓްރަލް ބޭންކުން ބުނީ ސާކިއުލޭޝަނަށް ފައިސާ ނެރުމުގެ ކުރިން އެގޮތަށް ކަންތައް ކުރާނީ ވަކި ސަރަހައްދުތަކެއްގައި ކަމަށެވެ. ބޭނުމަކީ ފައިސާގެ ޒަރިއްޔާ އިން އެކަކު އަނެކަކުގެ ގަޔަށް ވައިރަސް ވާސިލްވުން ހުއްޓުވުމަށެވެ.\nޗައިނާގެ މަރުކަޒީ ބޭންކުގެ ޑެޕިއުޓީ ގަވަރުނަރު ފޭން ޔިފެއި ވިދާޅުވީ ބޭންކުތަކުން އާއްމުންނަށް އާ ފައިސާ ދޫކުރުމަށް މިހާރު އަންގާފައިވާ ކަމަށެވެ. މަރުކަޒީ ބޭންކުން މިހާރު ވަނީ ހުބެއި ޕްރޮވިންސްގެ ސާކިއުލޭޝަން އަށް ހަތަރު ބިލިއަން ޔޫއާންގެ މުޅިން އާ ނޫޓު ނެރެފަ އެވެ.\n"މިއީ ފައިސާ ބޭނުންކުރާ އިރު އާއްމުންގެ ރައްކާތެރިކަމަށްޓަކައި އަޅާ ފިޔަވަޅެއް،" ފޭން ވިދާޅުވި އެވެ.\nޗައިނާގައި ނަގުދު ފައިސާ ގެންގުޅުމުގެ ބަދަލުގައި ގިނަ މީހުން މިހާރު ދަނީ މޯބައިލް ޕޭމަންޓަށް ބަރޯސާވަމުންނެވެ.\nޗައިނާގައި ކޮރޯނާވައިރަހަށް ޕޮޒިޓިވްވެފައި މިހާރު ތިބީ ގާތްގަނޑަކަށް 68،000 މީހުންނެވެ. ބަލީގައި މަރުވެފައި ވަނީ 1،665 މީހުންނެވެ. ޗައިނާ އިން ބޭރުން ވައިރަސް ފެނިފައި ވަނީ ގާތްގަނޑަކަށް 30 ގައުމަކުން 500 ވަރަކަށް މީހުންގެ ހަށިގަނޑުންނެވެ. ޗައިނާ އިން ބޭރުން މަރުވެފައި ވަނީ ހަތަރު މީހުންނެވެ. އެއީ ފިލިޕީންސް، ހޮން ކޮން، ޖަޕާން އަދި ފްރާންސް އިންނެވެ.


Shalabeege "Hidhaaee Nooru" nerefi | Mihaaru\nޝަލަބީގެ މަދަހަ ސީޑީ "ހިދާއީ ނޫރު" ރައީސް މައުމޫން ނެެރެދެއްވަނީ. ފޮޓޯ: މުހައްމަދު ހަމްދޫން\nޝަލަބީގެ މަދަހަ ސީޑީ "ހިދާއީ ނޫރު" ނެރުމުގެ ރަސްމިއްޔާތުގައި ކުރީގެ ރައީސް މައުމޫނާ އެކު ޝަލަބީ -- ފޮޓޯ: މުހައްމަދު ހަމްދޫން\nޝަލަބީގެ "ހިދާއީ ނޫރު" ނެރެފި، ކޮންމެ އަހަރަކު މަދަހަ ސީޑީއެއް ނެެރޭނެ\n30 ޖޫން 2016 - 22:344comments\n"މޯލްޑިވިން އައިޑޮލް" އިން ވިދާލި ލަވަ ކިއުންތެރިޔާ ޝަލަބީ އިބްރާހީމްގެ ފުރަތަމަ މަދަހަ ސީޑީ "ހިދާއީ ނޫރު" މިރޭ ރަސްމީކޮށް ނެރެފި އެވެ.\nޗަމްޕާ ހޮޓެލްސްގައި ބޭއްވި ރަސްމިއްޔާތެއްގައި މަދަހަ ސީޑީ ނެރެދެއްވީ، އެއަށް މަދަހައެއް ވެސް ހައްދަވައި ދެއްވި ކުރީގެ ރައީސް މައުމޫން އަބްދުލް ގައްޔޫމެވެ.\nސީޑީ ނެރުމުގެ ރަސްމިއްޔާތުގައި "މޯލްޑިވިއަން އައިޑޮލް" އިން ދެވަނަ އަށް ދިޔަ ޝަލަބީ ބުނީ އޭނާ ބޭނުންވީ ފުރަތަމަ މަސައްކަތެއްގެ ގޮތުގައި ފޭނުންނާ ހަމައަށް އެންމެ ފުރަތަމަ ވެސް އޭނާގެ އަޑުން މަދަހަ ސީޑީއެއް ގެނެސްދިނުން ކަމަށެވެ.\nއެހެންވެ އެކަން މިރޭ ހާސިލްވެގެން ދިއުމުން ވަރަށް އުފާވެއްޖެ ކަމަށް އޭނާ ބުންޏެވެ. ޝަލަބީ އަދި ބުނީ އުންމީދަކީ ކޮންމެ އަހަރަކު ވެސް އެހުންތެރިންނާ ހަމައަށް މަދަހަ ސީޑީއެއް އޭނާގެ އަޑުން ގެނެސްދިނުން ކަމަށެވެ.\nކޮންމެ އަހަރަކު މަދަހަ ސިޑީއެއް ނެރޭނެކަން ޝަލަބީ މިރޭ އިއުލާން ކުރުމުން ރައީސް މައުމޫން ވަނީ ޝަލަބީ އަށް މަރުހަބާ ވެސް ވިދާޅުވެ ހިތްވަރު ދެއްވައިފަ އެވެ. އަދި މިރޭގެ ހަފުލާ ޝަލަބީގެ ޤުރުއާން ކިޔެވުމާ އެކު ފެށުމުން މައުމޫން ވަނީ އޭނާގެ ޤުރުއާން ކިޔެވުމުގެ ހުނަރަށް ވެސް ތައުރީފު ކުރައްވައިފަ އެވެ.\nހަތް މަދަހަ ހިމެނޭ "ހިދާއީ ނޫރު" މިރޭގެ ހަފުލާގައި ހާއްސަ ފަރާތްތަކަށް ހަދިޔާކޮށް ދިނީ ޝަލަބީގެ ބައްޕަ އެވެ.\nޝަލަބީ ވަނީ އޭނާގެ ހަރަދުގައި ކެއާ ސޮސަޓީގެ ނުކުޅެދުންތެރިކަން ހުންނަ ކުއްޖަކަށް އެއް އަހަރުގެ ކިޔެވުމުގެ ހަރަދު ވެސް ދީފަ އެވެ. އޭގެ ރަމްޒީ ލިއުމާ ކެއާ ސޮސައިޓީގެ ފަރާތުން ހަވާލުވި އެވެ.\nޝަލަބީގެ މަދަހަ ސީޑީ "ހިދާއީ ނޫރު" ނެރުމުގެ ރަސްމިއްޔާތުގެ ތެރެއިން. ފޮޓޯ: މުހައްމަދު ހަމްދޫން\nޝަލަބީގެ އަމިއްލަ ރާގަށް އަދި އޭނާ ކިޔަފައިވާ މަދަހަތަކުގެ މާސްޓަ އާއި ރެކޯޑިން ހެދީ ހުސައިން ސޮބާހްގެ އިލެވެން އިލެވެން ސްޓޫޑިއޯއިންނެވެ.\nމަދަހަ ސީޑީ ވުޖޫދަށް ގެނައުމުގައި ޝަލަބީ އަށް އެހީތެރިކަން ފޯރުކޮށް ދިން ތިން ފަރާތަކަށް އޭނާ ވަރަށް ހާއްސަ ޝުކުރެއް ވެސް އަދާ ކުރި އެވެ.\nއެއީ އަބްދުﷲ ޝަފީގް (ސައްޕެ) އިސްމާއީލް ޝިޔާމް (އިއްސެ) އަދި މުހައްމަދު ޝަހީބެވެ.\nއީދު ހަދިޔާއެއްގެ ގޮތުގައި ޝަލަބީގެ ފޭނުންނަށް ހިލޭ ދޭ ހަދިޔާ މަދަހަ ސީޑީގެ މަދަހަތައް ހައްދަވާފައި ވަނީ ރައީސް މައުމޫންގެ އިތުރުން އުތީމު އާދަމް އަބްދުއްރަހުމާނާއި އާދަމް ނަސީރު އިބްރާހީމްގެ އިތުރުން ހަސަން ޝާކިރު މުހައްމަދެވެ.\nއިތުރު ލިޔުންތައް ރައީސް މައުމޫން އަބްދުލްގައްޔޫމް ޝަލަބީ އިބްރާހިމް\nAssistant Accounts Officer- Logistics Department


ނިއުމާ ފިލްމު ކުޅުން ހުއްޓާލަނީ - Voice of Meedhoo\nމާޅޮހުގެ އުއްމީދީ ކީޕަރު އިބޫ ވެލެންސިއާ ...\nފިލްމީ ދާއިރާގައި ތޭވީސް އަހަރުވަންދެން މަސައްކަތްކުރުމަށްފަހު ފިލްމީތަރި ނިއުމާ މުޙައްމަދު ފިލްމު ކުޅުން ހުއްޓާލިކަން އިއުލާންކޮށްފިއެވެ.\nއުމުރުން އެންމެ 17 އަހަރުގައި ފިލްމީ ދާއިރާއަށް ނުކުތް ނިއުމާ މުޙައްމަދު އެކްޓްކުރުން ހުއްޓާލިކަން އިއުލާންކުރީ، އޭނާގެ އުފަންދުވަހާއި ފިލްމީދާއިރާގައި ހޭދަވި 20 އަހަރު ފާހަގަކުރުމަށް ތައްޔާރުކުރި ސެލެބްރޭޓިންގ 20 ވީޑިއޯ ލަވައިގެ ކަލެކްޝަން ނެރުމަށް ބޭއްވި ޙާއްސަ ޙަފްލާގައެވެ.\nރޭގެ ހަފްލާގައި ނިއުމާގެ “ސެލެބްރޭޓިންގ 20” ކަލެކްޝަން ނެރެނީ\nމި ޙަފްލާގައި ނިއުމާ ވަނީ އޭނާގެ އެކްޓިންގ ބެލުންތެރިންނަށް ފެންނާނެ އެންމެ ފަހު ފިލްމާއި ބަޔޮގްރަފީ ފޮތް ލޯންޗުކޮށްފައެވެ. އަދި ފިލްމާއި ބަޔޮގްރަފީ ފޮތް އަންނަ އަހަރުގެ އޮކްޓޯބަރުމަހު އޭނާގެ ސަޕޯޓަރުންނަށް ލިބޭނެކަމަށް ނިއުމާ ބުންޏެވެ. މިހަފްލާގައި ނެރުނު ސެލެބްރޭޓިންގ 20 ކަލެކްޝަންގެ ލަވަތައް ޕެން ޑްރައިވެއްގައި ނެރެފައިވާއިރު މީގެ ތެރޭގައި އޭނާގެ އަމިއްލަ އަޑުން ކިޔާފައިވާ ލަވަތައްވެސް ހިމެނެއެވެ.\nފިލްމުތަކުން ތަފާތު ރޯލްތަކުގައި އެކްޓްކޮށްފައިވާ ކުޅަދާނަ ފަންނާނުގެ ފުރަތަމަ ފިލްމަކީ “ބަދަލު”އެވެ. ނަމަވެސް ފިލްމީދާއިރާގައި ނިއުމާގެ ތަރި އެންމެ ބޮޑަށް ފިޔަޖަހާލީ 1997 ވަނަ އަހަރު ނިއުމާގެ ހުނަރު ފެނިގެންދިޔަ ފިލްމް ފަތިސްހަނދުވަރުންނެވެ.\nރޭގެ ހަފްލާގައި ނިއުމާ މުހައްމަދު އަދި ޑައިރެކްޓަރ ފާތިމަތު ނަހުލާ\nފަތިސް ހަނދުވަރުގެ އިތުރުން ނިއުމާގެ ފާހަގަކޮށްލެވޭ ފިލްމު ތަކުގެ ތެރޭގައި ހިތް ހަލާކު، ކަލާޔާނުލާ، ޔޫސުފް، ގިނި ހިލަ، ދަރިންނަށްޓަކައި، ޒަލްޒަލާ އަދި ނިއުމާ ހިމެނެއެވެ. މީގެ އިތުރުން ނިއުމާއަކީ ހިތްގައިމު ގިނަ ލަވަތަކެއްވެސް ބެލުންތެރިންނަށް ގެނެސްދީގައިވާ ފަންނާނެކެވެ.\nފިލްމީދާއިރާއަށް ހާއްސަކޮށްގެން ރާއްޖޭގައި މިހާތަނަށް ދީފައިވާ އެވޯޑް ހަފްލާތަކުގައި އެންމެ ގިނަ އަދަދަކަށް އެވޯޑް ހާސިލްކުރި ފަންނާނަކަށްވެސް ނިއުމާވާނެއެވެ. އޭގެ ތެރޭގައި އެންމެ މޮޅު އެކްޓްރެސް ގެ އެވޯޑު ޖެހިޖެހިގެން އެތައް އަހަރަކު ހޯދާފައިވާއިރު މޯލްޑިވްސް ފިލްމު އެވޯޑްސްގައި އެންމެ މޮޅު ޑައިރެކްޓަރުގެ އެވޯޑްވެސް ނިއުމާ ވަނީ ހޯދާފައެވެ.


ދ. ހުޅުދެލީ ރައްޔިތުންނާ ބައްދަލުކުރައްވައި ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ދެއްކެވި ވާހަކަފުޅު - The President's Office\nދ. ހުޅުދެލީ ރައްޔިތުންނާ ބައްދަލުކުރައްވައި ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ދެއްކެވި ވާހަކަފުޅު\n16 އޮކްޓޫބަރު 2019، ރިފަރެންސް: SA/RIMS/2019/79\nاللَّـهُ سُبْحَانَهُ وَتَعَالَىٰ އަށް ޙަމްދާއި ޝުކުރު ދަންނަވަން. މި އުއްމަތުގެ މާތް ނަބިއްޔާ مُحَمَّدُ رَسُوْلُ اللهِ صَلَّى اللهُ عَلَيْهِ وَسَلَّمَ އަށް ޞަލަވާތާއި ސަލާމް ލެއްވުން އެދި ދުޢާކުރަން. މި ޞަލަވާތުގައި އިތުރު އެކަލޭގެފާނުގެ އާލުންނާއި އަޞްޙާބުން ޝާމިލުކުރަން.\nއާދެ، ހުޅުދެއްޔަށް އަޅުގަނޑަށް އާދެވުނު ފުރަތަމަ ފަހަރު މިއީ. އަޅުގަނޑުމެން، އަޅުގަނޑާއި އަޅުގަނޑުގެ ޓީމު ހުޅުދެއްޔަށް އައުމުން، މި ރަށުގެ ލޮބުވެތި ރައްޔިތުން ތިޔަ ވިދާޅުވި ހޫނު މަރުޙަބާއަށް އިޚްލާޞްތެރިކަމާއެކުގައި އަޅުގަނޑު އެންމެ ފުރަތަމަވެސް ޝުކުރު ދަންނަވަން.\nއަދި މި ދަތުރު ރޭވުމާ އެކީގައި މި ރަށުގެ ކައުންސިލުގެ މެންބަރުންނާއި، ރަށުގެ އިސް ބޭފުޅުން މިކަމަށް ތައްޔާރުވަމުންދިޔަ މިންވަރު އަޅުގަނޑަށް އެނގޭ. އެކަމަށްޓަކައިވެސް ކައުންސިލުގެ މެންބަރުންނަށްވެސް އަޅުގަނޑު އިޚްލާޞްތެރިކަމާއެކުގައި، އާދެ، ޝުކުރު ދަންނަވަން.\nއާދެ، ވެރިޔަކަށް ހުންނަ މީހަކު ރަށްރަށަށް އައިސް، ރައްޔިތުންނާ ބައްދަލުކޮށް، ރައްޔިތުން ބޭނުންވެފައި ހުންނަ ކަންތައްތައް ދެނެގަތުމަކީ ކުރަންޖެހޭ ކަމެއް. އަޅުގަނޑު ކުރަމުން މި ގެންދަނީ އެ ކަންތައްތައް. މި ރަށަށްވެސް ބޭނުންވެފައި ހުރި ތަރައްޤީގެ ކަންތައްތަކެއް އެބަހުރި. އަސާސީ ޚިދުމަތްތައް. ބައެއް ޚިދުމަތްތައް ނުލިބިހުރިކަންވެސް އަޅުގަނޑު ފާހަގަކުރަން.\nމި އަހަރުގެ ކުރީކޮޅު، އެޕްރީލް މަހުގައި، މި ރަށުގެ ކައުންސިލާ އަޅުގަނޑާ މާލެއިން ބައްދަލުކުރުމުގެ ފުރުޞަތު ލިބުނު. އެ ބައްދަލުވުމުގައިވެސް ރަށަށް ދިމާވެފައި ހުރި، މިހާރުން މިހާރަށްވެސް ކުރަންޖެހިފައި ހުރި ކަންތައްތަކުގެ ވާހަކަ، އެބޭފުޅުން އަޅުގަނޑާ ޙިއްޞާކުރި. އެގޮތުން ރަށުގެ ބަނދަރުގެ ވާހަކައާއި، ބިމުގެ ވާހަކަ، ޚާއްޞަ ގޮތެއްގައި ފާހަގަކުރި.\nއަޅުގަނޑުމެން މި ރަށަށް ގެންނަ ތަރައްޤީގެ މަޝްރޫޢުތަކުގެ ތެރޭގައި، މި ރަށުގެ ބަނދަރު ބޮޑުކުރުން އެބައޮތް. އިރާދަކުރެއްވިއްޔާ، މިހާރު މިދަނީ އެ ބިޑަށްލައި އިވެލުއޭޓް ކުރުމުގެ މަސައްކަތް ކުރަމުން. މި ރަށުގައި މިހާރު އޮތީ ސަތޭކަ ފަންސާސް ފޫޓް، ތިންސަތޭކަ ފޫޓުގެ ބަނދަރެއް. އިރާދަކުރެއްވިއްޔާ، ކައުންސިލުންވެސް އެދިފައި އޮތްގޮތަށް، މި ރަށުގެ ބަނދަރު، އިތުރަށް ތިންސަތޭކަ ފޫޓް ބޮޑުކުރުމުގެ މަސައްކަތް އަޅުގަނޑުމެން ކުރާނަން. އަދިވެސް އިތުރަށް ރައްޔިތުން ބަނދަރަށް ގެންނަން ބޭނުންވާ ބަދަލުތައް ގެނައުމުގެ ފުރުޞަތު އަދިވެސް އޮތް ވާހަކަ ތިޔަބޭފުޅުންނަށް ދަންނަވަން.\nތެދުފުޅެއް، މި ރަށަކީ މަސްވެރިކަމުގެ ރަށެއް. މަހަށް ރަނގަޅު އަގު ހޯދައިދިނުމަކީ، މި ސަރުކާރުން ވެފައިއޮތް ވަޢުދެއް. އަޅުގަނޑުމެން އެ މަސައްކަތް ކުރަމުން އެބަ ގެންދަން. އެނގިވަޑައިގަންނަވާނެ، މި އަހަރަކީ ރާއްޖެއަށް ވަރަށް ރަނގަޅަށް މަސްވެރިކަން އައިސްފައި އޮތް އަހަރެއް. ކުރިއަށް އޮތް ތަނުގައިވެސް މަސްވެރިކަން ރަނގަޅުވާނެކަމުގެ ނިޝާންތައް އެބަ ފެނޭ. ސަބަބަކީ، އިންޑިޔާ ކަނޑުގެ މަސްވެރިކަމަށް ދާއެޅުން. މީގެކުރިން ދާއަޅަމުން އައި މަސްވެރިކަމަށް މިހާރުވަނީ ކޮންޓްރޯލެއް ގެނެވިފައި. އެރެބިއަން ސީގައި ޚާއްޞަކޮށް، ދާ އަޅައިގެން މަސް މިހާރު ނެގެނީ ކޯޓަރއެއްގެ ދަށުން. މި އަހަރު އެއަށް ޢަމަލުކުރަން ފެށުމާ އެކީގައި، ވަކިވަރަކަށްވުރެ ގިނައެއްކޮށްނެތް، ކުރިންވެސް ދެންނެވި ފަދައިން، ދާއަޅައިގެން މަސްވެރިކަމެއް ނުކުރެވޭ.\nއެހެންކަމުން، 1980ގެ އަހަރު ތެރޭގައިވެސް ރާއްޖެއަށް އެ އައިފަދަ ރަނގަޅު މަސްވެރިކަމެއް، ކުރިއަށް އޮތް ތަނުގައި އަންނާނެކަމީ މިހާރު ފެންނަން އޮތް ޙަޤީޤަތެއް.\nއެހެންކަމުން، ސަރުކާރާއި އަދި މަސްވެރިކަމުގެ ދާއިރާގައި ހަރަކާތްތެރިވާ ވިޔަފާރިވެރިން މިކަމަށް ވިސްނައި، ބަދަލުތަކެއް ގެންނަން އެބަޖެހޭ. މިފްކޯގެ ކެޕޭސިޓީ މިހާރަށްވެސް ކުޑަ. ސަރުކާރުން މިގެންދަނީ މިފްކޯއަށް ކެޕޭސިޓީ ބޮޑުކުރުމުގެ މަސައްކަތް ކުރަމުން. އެގޮތުން ފެލިވަރާއި، ކޫއްޑޫ އިތުރަށް ބޮޑުކުރުމުގެ މަސައްކަތް، އިންފްރާސްޓްރަކްޗަރ އިތުރުކުރުމުގެ މަސައްކަތް އަޅުގަނޑުމެން ފަށައިގެން މިގެންދަނީ.\nމިހާރު މިފްކޯއަށް މި ގަންނަ އަގުގައި ގަނެގެން، އޭގެ ފައިދާ ލިބޭގޮތުގައި، ދުނިޔޭގެ މާކެޓަކަށް ވިއްކޭކަށް ނެތް. އެހެންކަމުން، މިހާރުން މިހާރަށް ކުރަންޖެހިފައި އޮތް ކަމަކީ އަޅުގަނޑުމެން މިފްކޯއަށް ގަންނަ މަސް، ވެލިއު އެޑްކޮށް، އެ ބަންދުކޮށް، ޕްރޮސެސްކޮށް، ރާއްޖެއިން ބޭރަށް ފޮނުވުމުގެ މަސައްކަތް ކުރުން. އިރާދަކުރެއްވިއްޔާ، އޭގެ ފުރަތަމަ ފިޔަވަހީގެ މަސައްކަތް، މި އަހަރުގެ ޑިސެންބަރު މަހުގެ ތެރޭގައި މިފްކޯއިން ކުރަން ފަށާނެ. އެކަން ފެށުމާ އެކީގައި މިފްކޯއަކީ، ދެކޮޅުޖެހޭ ކުންފުންޏަކަށް ބަދަލުވެ، ގަންނަ މަހަށް، މިހާރަށްވުރެ ރަނގަޅު އަގު ލިބޭނެގޮތް ހަމަޖެއްސުމުގެ މަސައްކަތް، އެ ބޭފުޅުން ކުރައްވަމުން އެބަ ގެންދަވާ.\nމިހާރުން މިހާރަށް ތިޔަބޭފުޅުން ތިޔަ ވިދާޅުވި ފަދައިން ކުރަންޖެހޭ ކަމެއް އެބައޮތް. މި ރަށުގެ މަސްވެރިން ބާނާ މަސް، މި އަތޮޅުން، ނޫނީވިއްޔާ، މިހިސާބު ކައިރިން، މި ރަށުން، ކިރޭނެގޮތެއް އެބަ ހަދަންޖެހޭ. އަޅުގަނޑު މިފްކޯއަށް މި މައްސަލަ ގެންގޮސް، އިރާދަކުރެއްވިއްޔާ މިއަށް ރަނގަޅު ޙައްލެއް ގެނެސްދޭނަން.\nއާދެ، އަޅުގަނޑުމެންނާ އޭރު ކައުންސިލުން ބައްދަލުކުރިއިރުގައި ދެއްކި، އިންޖީނުގޭގެ ވާހަކަވެސް. އަދި މި ރަށުގައި ސާފު ބޯފެން، ޑީސެލިނޭޝަން ޕްލާންޓެއް ބަހައްޓައިގެން ލިބޭނެ އުސޫލެއް އަދިއެއް ނެތް. އިރާދަކުރެއްވިއްޔާ މިހާރު އިންޖީނުގޭގެ މަސައްކަތް، ޢަމަލީ މަސައްކަތް ފެށުމާ ހިސާބުގައި އެއޮތީ. ދެންހުރި ކަންތައްތައްވެސް އަޅުގަނޑު މި ދެންނެވި ފަދައިން، ފެނުގެ ނިޒާމުވެސް އެއީ އަޅުގަނޑުމެން ސަރުކާރުން ވެފައި އޮތް ވަޢުދާ އެއްގޮތަށް، މި ސަރުކާރުގެ މި ދައުރުގެ ތެރޭގައި އިރާދަކުރެއްވިއްޔާ މި ރަށަށްވެސް ފޯރުވިގެންދާނެ.\nސަރުކާރުން މިހާރު މި ދުވަސްކޮޅު، ވަރަށް މުހިންމު މަސައްކަތްތަކެއް ކުރަމުން އެބަގެންދޭ. އެގޮތުން ދެ ހަފްތާ ކުރިން، އަޅުގަނޑުމެން ވާނީ ސަރުކާރުގެ ސްޓެރެޓީޖިކް އެކްޝަން ޕްލޭން އިޢުލާނުކޮށްފައި. އަޅުގަނޑުމެންގެ ފަސް އަހަރު ދުވަހުގެ ތެރޭގައި އަޅުގަނޑުމެން ވީ ވަޢުދާއި، ތިޔަބޭފުޅުންގެ އެދުމާ އެއްގޮތަށް ރާއްޖޭގެ ރަށްރަށުން، އަތޮޅުތަކުން ރައްޔިތުން އެދިފައި ހުރި ކަންތައްތައް ތަންފީޒުކުރާނެ ގޮތްތަކެއް، ތާވަލެއް އެއޮތީ ރާވައި ނިމިފައި. ތިޔަ ހުރިހާ ބޭފުޅުންވެސް އެއަށް ބައްލަވައިލެއްވީމާ، މިވެނި ރަށެއްގައި، މިވެނި ކަމެއް ކުރާނީ ކޮންއިރަކުންކަން ވަރަށް ސާފުކޮށް އެނގިގެންދާނެ. އެގޮތުން މި ރަށަށްވެސް، މި އަތޮޅަށްވެސް ކުރަންހުރި ކަންތައްތައް، ވަރަށް ސާފުކޮށް އޭގައި ހިމަނާފައި ހުންނާނެ. އިރާދަކުރެއްވިއްޔާ، އަޅުގަނޑުމެންގެ ފަސް އަހަރު ދުވަހުގެ ތެރޭގައި، އެ ކަންތައްތައް ތަންފީޒު ވެގެންދާއިރުގައި، ރައްޔިތުން މި ބޭނުންވާ އަސާސީ ޚިދުމަތްތަކާއި، ތަރައްޤީއަށް ބޭނުންވާ ކަންތައްތައް ފަހިވެގެންދާނެ.\nހަމަ އެއާއެކުގައި، މިދިޔަ ހަފްތާ ނިމުނުއިރުގައި، އަޅުގަނޑުމެން ވާނީ ރައްޔިތުންގެ މަޖިލީހަށް ލާމަރުކަޒީ ޤާނޫނު ހުށަހަޅާފައި. އެ އަންނަނީ ވަރަށް، ވަރަށްބޮޑު ބަދަލެއް ހިންގުމަށް. ސަރުކާރުން ކުރަމުން އައި ވަރަށްގިނަ ކަންތައްތައް، އަޅުގަނޑުމެން ކައުންސިލުތަކަށް އެބަ ދޫކޮށްލަން. ބާރުތައް އެބަ ދޫކޮށްލަން. މާލީގޮތުން ފުދުންތެރިކަން އެބަ ގެނެސްދެން.\nކުރިއަށް އޮތީ ކައުންސިލުގެ އިންތިޚާބު. ރައްޔިތުން ވިސްނުންތެރިކަމާ އެކީގައި އެކަން އެބަޖެހޭ ކުރަން. އަޅުގަނޑުމެން މި ދޫކޮށްލާ ބާރުތަކާއި، މާލީ ތަނަވަސްކަމުގެ ރަނގަޅު ފައިދާ ހެޔޮގޮތުގައި ރައްޔިތުންނާ ހިސާބަށް ގެނެސްދޭނެ ކައުންސިލެއް، ހަރަކާތްތެރި ކައުންސިލެއް އެބަޖެހޭ ހޯދަން. އަޅުގަނޑު ހިތުން ރައްޔިތުން، އެ އިންތިޚާބުގައި އެކަމާ ދޭތެރޭގައި ވިސްނައި، ސަރުކާރުގެ ސިޔާސަތުތައް ތަންފީޒު ކުރުމަށް މަގުފަހިކޮށްދޭ ކަހަލަ ކައުންސިލެއް ހޮވައިދެއްވާނެ ކަމުގެ ޔަގީންކަން އަޅުގަނޑަށް މި ރަށުގައިވެސް އެބައޮތް.\nއަޅުގަނޑުމެން އޭގެއިތުރުން، އިއްޔެ އެވަނީ އިންކަމް ޓެކްސްގެ ޤާނޫނުވެސް މަޖިލީހަށް ހުށަހަޅާފައި. މިއީވެސް ގެނެވޭ ވަރަށްބޮޑު ބަދަލެއް. އަޅުގަނޑުމެން ގަބޫލުކުރާގޮތުގައި، ރާއްޖޭގައި މިހުރި ޤުދްރަތީ ވަސީލަތްތަކާއި، ތަނަވަސްކަމުގެ ހަމަހަމަކަން، ވީހާވެސް ބޮޑަކަށް ރައްޔިތުންނާ ހަމައަށް ގެނެސްދޭނެ ގޮތް، އޭރަކު އޮންނަ ސަރުކާރަކުން ކުރަންޖެހޭނެ. މަސައްކަތްކުރަން ބޭނުންވާ މީހުންނަށް މަސައްކަތް ކުރުމުގެ ފުރުޞަތު ދިނުމަށްފަހުގައި، އެ ލިބޭ އެއްޗެއް ވީހާވެސް ބޮޑަކަށް ރައްޔިތުންނާ ހަމައަށް، ހަމަހަމަކޮށް ގެނެސްދިނުމުގެ މަސައްކަތް އެއީ ސަރުކާރުން ކުރަންޖެހޭނެ ކަމެއް. އަޅުގަނޑުމެން މިވަނީ ވިޔަފާރިވެރިންނަށް ވިޔަފާރި ކުރުމުގެ ފުރުޞަތު ހުޅުވާލާފައި. ފަހި ގޮތްތަކެއް އަޅުގަނޑުމެން ހޯދައިދޭނަން. ރާއްޖޭގެ، މި ދެންނެވި ޤުދްރަތީ ވަސީލަތްތަކުން ލިބޭ މަންފާ ރައްޔިތުންނާ ހިސާބަށް ގެނެސްދިނުމަށްޓަކައި ކުރަންޖެހޭ އެއްކަމެއް އެއީ، ލިބޭ އާމްދަނީއިން ޓެކްސްއެއް ހޯދައި، އެ ރައްޔިތުންނާ ހިސާބަށް ގެނެސްދިނުން. އަޅުގަނޑުމެން ކުރަން މިއުޅެނީ އެކަންތައް.\nއިރާދަކުރެއްވިއްޔާ، މި ޓެކްސް ތަޢާރުފުވެގެން ދިޔުމާއެކީގައި، އަޅުގަނޑުމެންނަށް ދައުލަތަށް ވަންނަ ފައިސާ މިހާރަށްވުރެ އިތުރުވެގެންދާނެ. އޭގެ ނަތީޖާއަކަށް ވެގެންދާނީ އަޅުގަނޑުމެން ރައްޔިތުންނަށް ކޮށްދޭން މި ބޭނުންވާ ކަންތައްތައް ކުރުމަށް، އިތުރު ފައިސާ، ސަރުކާރުގެ ބަޖެޓުގައި ހިމަނަން ފުރުޞަތު ލިބުން. އިރާދަކުރެއްވިއްޔާ، އެ ބިލުވެސް ފާސްވެގެން ދިޔުމާއެކީގައި، އަޅުގަނޑު މި ދެންނެވި ފަދައިން، ރައްޔިތުންނަށް އަޅުގަނޑުމެން ކޮށްދޭން ހުރި ކަންތައްތައް އިތުރަށް އަވަސްކޮށް، ހަލުވިކޮށް ކުރެވިގެންދާނެ.\nމި ދެންނެވީ، މި ވަގުތަށް އަޅުގަނޑުމެން ކުރަމުންގެންދާ ބައެއް މުހިންމު ކަންތައްތައް. އޭގެ އިތުރުން، އަޅުގަނޑުމެންގެ މި ސަރުކާރުން އަބަދުވެސް ވިސްނާ އެއްކަމެއް އެއީ ހަމަޖެހުމާއި، އިންޞާފު ރާއްޖޭގައި ޤާއިމުވެފައި އޮތުން. ތަރައްޤީއަށްޓަކައި އެންމެ ބޭނުންވާ މުހިންމު އެއްކަމަކީ ހަމަޖެހުން. ހަމަޖެހުން ނެތް ތަނެއްގައެއް އިޤްތިޞާދެއް ކުރިއެއްނާރާނެ. އެހެންކަމުން، ސަރުކާރުގެ އެންމެ އިސް ވާޖިބެއް ކަމުގައި އަޅުގަނޑު ދެކޭ އެއްކަމަކީ، ރާއްޖޭގައި ހަމަޖެހުން ޤާއިމުވެފައި އޮތުން. ރާއްޖޭގައި ޤާނޫނުއަސާސީ އިން ލިބިދީފައި އޮތް މިނިވަންކަން އޮންނާނެ. އެއަކަށް އަޅުގަނޑުމެން ހުރަހެއްނާޅަން.\nއެހެންނަމަވެސް، ރާއްޖޭގައި ހަމަނުޖެހުމަށް ގޮވާލާ ގޮވާލުންތައް އަޅުގަނޑުމެން ހުއްޓުވާނަން. އެއީކީއެއް އަޅުގަނޑުމެން ފުރުޞަތުދޭނެ ކަމެއް ނޫން. ރާއްޖޭގައި އޮންނާނީ އިސްލާމްދީން. އިސްލާމްދީނަށް ގޮންޖަހާފައި، އެއަށް ބަދުބަސް ބުނެ، ރަސޫލާއަށް މަލާމާތްކޮށް، އެއީ އަޅުގަނޑުމެން ފުރުޞަތުދޭނެ ކަމެއް ނޫން. ހަމައެއާއެކީގައި، އިސްލާމްދީނުގެ ނަމުގައި ފިތުނަފަސާދަ އުފެއްދުމަށްޓަކައި އެއްވެސް ކަމެއް ކުރުމަކަށް އަޅުގަނޑުމެން ޖާގައެއް ނުދޭނަން.\nއެނގިވަޑައިގަންނަވާނެ، އިހަށްދުވަހު އަޅުގަނޑުމެން ވާނީ އެންޓި-ޓެރަރިޒަމްގެ ޤާނޫނަށް އިޞްލާޙުތަކެއް ގެނެސްފައި. އެ އިޞްލާޙުތަކުގެ ބޭނުމަކީ، ރާއްޖޭގައި އޮތް ޚިޔާލުފާޅުކުރުމުގެ މިނިވަންކަން ނަގާލުމެއްނޫން. އަޅުގަނޑު ގަބޫލުކުރާގޮތުގައި، ރާއްޖޭގެ އެއްވެސް ރައްޔިތަކު ނުޖެހޭ ސީރިޔާއަށް ގޮސް ހަނގުރާމަކުރާކަށް. އެއީކީއެއް ދިވެހީން ކުރަންޖެހޭ ކަމެއްނޫން. ސީރިޔާގައި، އަފްޣާނިސްތާނުގައި އެ ކުރާ ހަނގުރާމަތަކަކީ ޓެރަރިސްޓް ހަނގުރާމަތަކެއް. ދުނިޔެ ބަލައިގަންނަ ހަނގުރާމަތަކެއް ނޫން އެއީކީ. އެހެންވީމާ، އެ ތަންތަނަށް ގޮސް އެކުރާ ހަނގުރާމަތަކުގައި ރައްޔިތުން ބައިވެރިވިޔަނުދިނުމަށްޓަކައި ކުރަންޖެހޭ ހުރިހާ ކަމެއް އަޅުގަނޑުމެން ކުރާނަން. އަދި އެކަމަށް ހިތްވަރުދީ، ބާރުދޭ ފަރާތްތައް ހޯދައި، އެކަންވެސް އަޅުގަނޑުމެން ކުރާނަން. އެއީ ރާއްޖޭގެ ޞުލްޙައާއި، އަމާންކަމަށްޓަކައި އޭރަކު އޮންނަ ވެރިކަމަކުން ކުރަންޖެހޭ ކަމެއް.\nއިރާދަކުރެއްވިއްޔާ، އަޅުގަނޑުމެން ވެރިކަމަށް މި އައިގޮތް، ރައްޔިތުން އަޅުގަނޑުމެން ވެރިކަމަށް މި ގެނައި ސަބަބު، އަޅުގަނޑަށް ވަރަށް ސާފުކޮށް އެނގޭތީ، ރައްޔިތުންގެ ހަމަޖެހުމާއި، އިންޞާފާއި، ތަރައްޤީއަށްޓަކައި ކުރަންޖެހޭ ކަންތައްތައް، އަޅުގަނޑުމެން ރާވައިގެން، އިންތިޒާމުކޮށްގެން، ކުރިއަށް ގެންދާނެކަމުގެ ޔަޤީންކަން، ތިޔަބޭފުޅުންނަށް އަރުވަން. އިރާދަކުރެއްވިއްޔާ، އަޅުގަނޑުމެންނަށް އޮތީ ރަނގަޅު އުފާވެރި މުސްތަޤުބަލެއް.\nއަޅުގަނޑުމެންގެ ދުޢާއަކީ، މި ރަށަށާއި، މި ރަށުގެ ރައްޔިތުންނަށާއި، ދިވެހި ހުރިހާ ލޮބުވެތި ރައްޔިތުންނަށް ފާގަތި މުސްތަޤުބަލެއް ﷲ މިންވަރު ކުރެއްވުން.\nއަދިވެސް އެއްފަހަރު ތިޔަބޭފުޅުންނަށް ޝުކުރު އަދާކުރަމުން އަޅުގަނޑުގެ ވާހަކަ ނިންމާލަން.


ކޮވިޑްގެ ހާލަތު ގޯސްވެ އިންޑިއާގައި އެއް ދުވަސްތެރޭ އެއްލައްކަ...\nކޮވިޑް-19، އިންޑިއާގެ ހާލަތު\nކޮވިޑްގެ ހާލަތު ގޯސްވެ އިންޑިއާގައި އެއް ދުވަސްތެރޭ އެއްލައްކަ މީހުން ޕޮޒިޓިވް!\nއޭޕްރީލް މަހު އެގައުމުގެ ބައެއް ސްޓޭޓްތަކުން ބަލި ފެންނަ މިންވަރު ވަނީ 12 ގުނަ އިތުރުވެފައި\nއިންޑިއާގައި ކޮވިޑް އެންމެ ބޮޑަށް ފެތުރިފައިވަނީ އެގައުމުގެ ދެވަނައަށް އެންމެ އާބާދީ ބޮޑު ސްޓޭޓް ކަމަށްވާ މަހާރަޝްތުރާގައި\n5 އޭޕްރިލް 2021 | ހޯމަ 20:22\nއިންޑިޔާގެ މަހާރަޝްތުރާގެ ހޮސްޕިޓަލު ޑޮކްޓަރެއް، އެގައުމުން އެންމެ ގިނަ މީހުން ޕޮޒިޓިވްވަމުން އަންނަނީ މަހާރަޝްތުރާ ސްޓޭޓުން\nއިންޑިއާގައި ކޮވިޑްގެ ހާލަތު ގޯސްވެ އެއް ދުވަސްތެރޭ އެއް ލައްކަ މީހުން ބައްޔަށް ޕޮޒިޓިވްވެއްޖެއެވެ.\nއިންޑިއާގެ ސިއްހަތާއިބެހޭ ވުޒާރާއިން ހާމަކޮށްފައިވާ ތަފާސް ހިސާބުތައް ދައްކާ ގޮތުން ފާއިތުވެދިޔަ 24 ގަޑިއިރުގެ ތެރޭގައި އެގައުމުން 103،558 މީހުން ކޮވިޑަށް ޕޮޒިޓިވްވެފައިވެއެވެ. މިއީ އިންޑިއާއިން އެއް ދުވަސްތެރޭގައި ކޮވިޑަށް އެންމެ ގިނަ މީހުން ޕޮޒިޓިވްވި ދުވަސްވެސްމެއެވެ. އަދި މިއީ އެމެރިކާއަށް ފަހު އެއް ދުވަސްތެރޭގައި އެއްލައްކަ މީހުން ކޮވިޑަށް ޕޮޒިޓިވްވި ދެވަނަ ގައުމެވެ.\nމިއަހަރު ފެށުނު ފަހުން އިންޑިއާއިން ކޮވިޑް ކޭސްތައް ފެންނަ މިންވަރު ދަށްވެފައިވީ ނަމަވެސް އޭޕްރީލް މަހު އެގައުމުގެ ބައެއް ސްޓޭޓްތަކުން ބަލި ފެންނަ މިންވަރު ވަނީ 12 ގުނަ އިތުރުވެފައެވެ. އަދި ބަލި ފެތުރެމުން އަންނަނީ އައު ވޭރިއަންޓްތަކުގެ ސަބަބުންނާއި، ގައުމުގެ އިގްތިސާދު ހުޅުވާލާ އަޅާފައިވާ ރައްކާތެރިކަމުގެ ގިނަ ފިޔަވަޅުތަކަށް ބޮޑެތި ލުއިތަކެއް ދިނުމާގުޅިގެންނެވެ.\nއިންޑިއާގައި ކޮވިޑް އެންމެ ބޮޑަށް ފެތުރިފައިވަނީ އެގައުމުގެ ދެވަނައަށް އެންމެ އާބާދީ ބޮޑު ސްޓޭޓް ކަމަށްވާ މަހާރަޝްތުރާގައެވެ. ފާއިތުވެދިޔަ 24 ގަޑިއިރު އެކަނިވެސް އެ ސްޓޭޓުން ބައި ލައްކައަށް ވުރެ ގިނަ މީހުން ވަނީ ޕޮޒިޓިވްވެފައެވެ. އަދި ފާއިތުވެދިޔަ ދެ ހަފްތާގައި އިންޑިއާއިން ޕޮޒިޓިވްވި ކޮވިޑް ކޭސްތަކުގެ 55 އިންސައްތަ ޕޮޒިޓިވްވެފައިވަނީ އެ ސްޓޭޓުންނެވެ.


Foakaidhoo ah2ton mas hadhiyaakoh erashu nooru dhoanin iskuree dheelathi kan\nނޫރު ދޯނިން ފޯކައިދޫގެ ރައްޔިތުންނަށް ހަދިޔާކުރި މަސް ރަށަށް ބާލަނީ-- ފޮޓޯ: ފޯކައިދޫ ކައުންސިލް އިދާރާ\nޕޮޒިޓިވް ކޭސްއެއް ފެނުމާއި ގުޅިގެން މިމަހު 13 ވަނަ ދުވަހު މޮނީޓަރިންގެ ހާލަތަށް ގެނައި ށ ފޯކައިދޫގެ ރައްޔިތުންނަށް އެރަށު ނޫރު ދޯނިން2ޓަނުގެ މަސް ހަދިޔާކޮށްފި އެވެ.\nކޭއޯއަށް މައުލޫމާތު ދެމުން އެރަށު ކައުންސިލްގެ ރައީސް އަހުމަދު އާސިފް ވިދާޅުވީ އެ ދޯނިން އިއްޔެ ހަދިޔާކުރި މަސް މިހާރު ގޭބީސީތަކަށް ބަހާފައިވާކަމަށެވެ. އެރަށުގައި މީހުން ދިރިއުޅެ 237 ގެއެއް އޮތްއިރު ކޮންމެ ގެއަކަށް ގާތްގަނޑަކަށް 10 މަސް ޖެހުނު ކަމަށް އާސިފް ވިދާޅުވި އެވެ.\nއާސިފް ވިދާޅުވީ މަސް ލިބުމުގެ ދަތިކަން ދިމާވުމުން މަސްގަތުމަށް އެކި ދޯނިތަކަށް ގުޅިކަމަށާއި ނޫރު ދޯންޏަށް ގުޅިއިރު އެ ދޯނީގައިވެސް އެވަގުތު މަސްނެތް ކަމަށެވެ. ނަމަވެސް ފަހުން އެދޯނި މަހަށް ނުކުމެ މަސް ބެވުމުން އެތަކެތި ހަދިޔާކުރަން ބޭނުންވާކަމަށް އެ ދޯނިން ގުޅާފައި ބުނިކަމަށެވެ.\nއޭނާ ވިދާޅުވީ ގޭބިސީތަކުން މަސް ހުސްވެފައިވަނީ މޮނީޓަރިންގެ ހާލަތުގައި އޮތުމުން ރަށަށް އަރައި ފޭބުން މަނާކޮށްފައިވާތީއެވެ. އެރަށު ނޫރު ދޯންޏަކީ ކަންނެލި މަސްވެރިކަން ކުރާ ދޯންޏެކެވެ.\nއާސިފް ވިދާޅުވީ ކާޑުގެ ބާވަތްތަކާއި އެހެނިގެން ޒަރޫރީ ތަކެތި ހޯދުމުގައި މިވަގުތު އެއްވެސް ދަތިކަމެއް ނެތްކަމަށާއި ރަށުގެ ތެރޭގެ ހާލަތުވެސް ރަނގަޅުކަމަށެވެ.\nމިވަގުތު އެރަށުގެ އެކްޓިވް ކޭސްގެ އަދަދަކީ 134 އެވެ. ޒަރޫރީ ބޭނުމެއް ފިޔަވާ ރައްޔިތުން ބޭރަށް ނުކުމެ ނޫޅޭކަމަށާއި އެފަދަ ކަމެއްގައި ބޭރަށް ނުކުމެވޭނީ ކައުންސިލްގެ ފާސް އޮވެގެން ކަމަށް އާސިލް ވިދާޅުވި އެވެ. ކަރަންޓީނުގައި އޮތް ގެތަކަށް ބޭނުންވާ ތަކެތި ފޯރުކޮށްދެމުން ސޯސަލް ޑެސްކުން ހަރަކާތްތެރިވަމުން ދާކަމަށްވެސް އާސިފް ވިދާޅުވި އެވެ.


އިންތިޚާބު ޕީޕީއެމްއަށް ލިބިއްޖެނަމަ، ފާއިތުވެދިޔަ ސާދަ އަހަރު އެމްޑީޕީން ކުރި މަސައްކަތްތައް ދާނީ ފަނުފުލުން: ޝިއްޕެ - DhiDaily\nއިންތިޚާބު ޕީޕީއެމްއަށް ލިބިއްޖެނަމަ، ފާއިތުވެދިޔަ ސާދަ އަހަރު އެމްޑީޕީން ކުރި މަސައްކަތްތައް ދާނީ ފަނުފުލުން: ޝިއްޕެ\nއަންނަ އޭޕްރީލް މަހުގައި ބާއްވާ ލޯކަލް ކައުންސިލް އިންތިޚާބު ޕީޕީއެމްއަށް ލިބިއްޖެނަމަ، ފާއިތުވެދިޔަ ސާދަ އަހަރުތެރޭގައި އެމްޑީޕީން ކޮށްފައިވާ މަސައްކަތްތައް ދާނީ ފަނުފުލުންކަމަށް އެމްޑީޕީގެ ނައިބު ރައީސް އަދި ރައީސް އޮފީހުގެ މިނިސްޓަރު މުޙާއްމަދު ޝިފާޒް(އެމްޑީޕީ ޝިއްޕެ) ވިދާޅުވެއްޖެއެވެ.\nބާރަށު ދާއިރާގެ ކުރީގެ މެންބަރުކަން ވެސް ކުރައްވައިފައިވާ ޝިއްޕެ މިހެން ވިދާޅުވީ ހޯމަދުވަހުގެރޭ ވާރޗުއަލްކޮށް ބޭއްވި ބާރަށުގެ ކެމްޕެއިން ޖަލްސާގައި, އެ ރަށު ރައްޔިތުންނާ މުޚާތަބުކުރައްވައި ދެއްކެވި ވާހަކައިގައެވެ.\nޝިއްޕެގެ ވާހަކަ ފެށްޓެވީ ކޮވިޑާއި ގުޅިގެން ރާއްޖެއަަށް ދިމާވި ދަތި ހާލަތުގެ މައްޗަށެވެ. އެ ކަންކަން ފާހަގަކުރައްވައި ޝިއްޕެ ވަނީ, ސަރުކާރުން ރައްޔިތުންނަށް ދޭންޖެހޭ ހުރިހައި ޚިދުމަތެއް ފޯރުކޮށްދީފައިވާކަން ފާހަގަކުރައްވައިފައެވެ.\nއެ ގޮތުން އެކި ނަންނަމުގައި މާލީ ގޮތުން ރައްޔިތުންނަށް އެހީތެރިކަން ސަރުކާރުން ފޯރުކޮށްދިންކަން ވެސް ޝިއްޕެ ފާހަގަކުރެއްވިއެވެ.\nއެއަށްފަހު ޝިއްޕެ އަލިއަޅުއްވައިލެއްވީ އެމްޑީޕީގެ ސިޔާސަތަށާއި، އިންތިޚާބުގެ މައްޗަށެވެ.\nއެމްޑީޕީން އިންތިޚާބު ކާމިޔާބުކުރަން ބޭނުންވަނީ، އެ ޕާޓީއަކީ ގުޅިލާމެހިފައިވާ މެނިފެސްޓޯއަކަށް ވޯޓު ހޯދާ ބަޔަކަށްވާތީ ކަމަށެވެ. ހަމައެހެންމެ އެ ”ބުރު“ ފުރިހަމަކުރެވޭނީ, ރައްޔިތުންނާ ހިސާބުން ކުރެވޭ މަސައްކަތްތަކެއްގައި، އެ ރައްޔިތުންގެ މަދަދާއި ތާއީދު ލިބިގެންކަމަށް ޝިއްޕެ ވިދާޅުވިއެވެ.\nއެ ގޮތުން އެ ”ބުރު“ ފުރިހަމަކުރަން އެމްޑީޕީގެ ސިޔާސަތާއި ވައްޓަފާޅި ޤަބޫލުކުރާ ބަޔަކު ކައުންސިލުތަކަށް އިންތިޚާބުކުރާންޖެހޭކަމަށް ވެސް ޝިއްޕެ ވިދާޅުވިއެވެ.\n”…ވައްޓަފާޅި ނެތް ބަޔަކު ކައުންސިލަށް އިންތިޚާބުކޮށްފިނަމަ ތިޔަ ބޭފުޅުންގެ ހަޔާތުގައި، ވޭތުވެދިޔަ ސާފަ އަހަރު މި ޕާޓީއާއެކު ކުރި މަސައްކަތް ޙަޤީޤަތުގައި ވެސް ފަނުފުލުންދާނެ…“ ޝިއްޕެ ވިދާޅުވިއެވެ.\nއެހެންކަމުން މިހާރު ލިބިފައިވާ ރަނުގެ ފުރުސަތު ނަގައިނުލުމަށް ވެސް ޝިއްޕެ އިލްތިމާސްކުރެއްވިއެވެ.\nފާއިތުވެދިޔަ ސާދަ އަހަރަށް ނަޒަރެއް ދެއްވަމުން ޝިއްޕެ އިތުރަށް ވިދާޅުވީ ”އެމްޑީޕީގެ ތިލަފަތަކަށް“ ބަދަލެއް އައިސްފައިނުވާ ކަމަށެވެ.\nނަމަވެސް ރާއްޖޭގައި ދެން ހުރި ސިޔާސީ ޕާޓީތައް ލޯގޯ, އެއްބައިފަހަރު ”ފިނިފެންމަލަކަށް“، އަނެއްބައި ފަހަރު ”ބަޅު ރުކަކަށް“، އަނެއްބައި ފަހަރު ”ގޮށްމުއްކަވާފައި ހުންނަ އަތަކަށް“ ބަދަލުވަމުން އަންނަ ކަމަށާއި، އެ އިން އެއެއްމިއެއް ސާފެއްނުވާ ކަމަށެވެ.\nއެހެންކަމުން އެންމެހައި ފަރާތްތަކުން ތިލަފަތް އިޚުތިޔާރުކުރަން ޖެހޭކަމަށް ވެސް ޝިއްޕެ ވަނީ ވިދާޅުވެފައެވެ.


Suranjan: Flying school gai thibi dhivehi dharivarunnah huri nurakkaleh! – adduLIVE\nސުރަންޖަން: ފްލައިން ސްކޫލްގައި ތިބި ދިވެހި ދަރިވަރުންނަށް ހުރި ނުރައްކަލެއް!\n1 Jan 05, 2021, 08:49 އައްޑޫ ލައިވް\nއައްޑޫ ސިޓީ ގަމުގައި ހިންގަމުން އަންނަ ފްލައިން ސްކޫލާއި ގުޅޭގޮތުން މިފަހަރު ދައްކަން މި އުޅެނީ ތަފާތު ވާހަކައެކެވެ. އެގޮތުން މިފަހަރު މި ލިޔަނީ ފްލައިން ސްކޫލްގެ ހެޑް އޮފް ޓްރޭނިން ކެޕްޓަން ސުރަންޖަން ޑި ސިލްވާ ދަރިވަރުންނާއި މެދު އަހަރުތަކެއް ވަންދެން ހިންގަމުން އައިސްފައިވާ ގޮތްކުޑަ އަމަލުތަކުގެ ވާހަކައެވެ. ސްރީލަންކާ އަށް ނިސްބަތްވާ ސުރަންޖަން އަކީ ހާއްސަކޮށް ދިވެހި ދަރިވަރުން އަމިއްލަ ގައުމުގައި ދެވަނަ ދަރަޖައިގެ ބަޔަކަށް ހަދައިގެން އަހަރުތަކެއް ވަންދެން ގެންގުޅުނު ބިރުވެރި، ނުރައްކާތެރި މީހެކެވެ. އޭނާގެ އަމަލުތަކާއި ބަސް މަގު ހުރީ އިންސާނުން އެހެން އިންސާނުންނާއި ދޭތެރޭ މުއާމަލާތްކޮށް އަމަލުކުރަން ވެސް ހެޔޮ ނުވާހާ ދަށު ދަރަޖައެއްގައެވެ.\n2010 ވަނަ އަހަރު ގަމަށް ފްލައިން ސްކޫލް އައީސުރެން ފެށިގެން ފްލައިން ސްކޫލްގެ ހެޑް އޮފް ޓްރޭނިންގެ މަގާމުގައި ހުންނަނީ ސުރަންޖަން އެވެ. އޭނާގެ ޒިންމާ އަކީ ޓްރޭނިން އާއި ގުޅުންހުރި ހުރިހާ ކަމެއް ކުރުމާއެކު ސްކޫލް ހިންގުމެވެ. ސުރަންޖަން އަކީ އޭވިއޭޝަން ދާއިރާގައި ވެސް ތަޖުރިބާ ހުރި ފަރާތެއް ވެސް މެއެވެ.\nފެށުނީއްސުރެން ފެށިގެން ވެސް ސުރަންޖަންގެ އަމަލުތަކާއި ބަސް މަގު ދަރިވަރުންނާއި މެދު ގެންގުޅެފައިވަނީ ހުތުރުކޮށެވެ. އެގޮތުން މީޑިޔާ އާއި ހަމައަށް ފްލައިން ސްކޫލްގައި ހުރި މައްސަލަތައް ފެންމަތިވުމުގެ ކުރިން ސުރަންޖަން މުޅި ސްކޫލާއި ދަރިވަރުން ކޮންޓްރޯލް ކުރަމުން އައިސްފައިވަނީ ބިރު ދެއްކުމާއި އޮބި އަޅައިގެންނެވެ. މީގެކުރިން ވެސް ފްލައިން ސްކޫލާއި ގުޅޭ ހަބަރުތައް މީޑިޔާތަކުގައި ޖެހުމުން ސުރަންޖަން އަމިއްލަ އަށް މީޑިޔާތަކަށް ގުޅައި ސްކޫލާއި ބެހޭ މައުލޫމާތު ދިން ދަރިވަރުން ހޯދަން ވެސް މަސައްކަތް ކޮށްފައި އެބަހުއްޓެވެ. އަދި މީޑިޔާތަކަށް މައުލޫމާތު ދޭ ދަރިވަރުން ސްކޫލުން ވަކިކުރާނެ ކަމުގެ ބިރު ވެސް ސުރަންޖަން ދައްކާފައި އެބަހުއްޓެވެ.\nސުރަންޖަންގެ ބިރު ދެއްކުމުގައި ފްލައިން ސްކޫލްގެ ދަރިވަރުން އެތައް ދުވަސްތަކެއް މިވަނީ ހޭދަކޮށްފައެވެ. ހަމައެކަނި ބިރު ދެއްކުމެއް ވެސް ނޫނެވެ. ޖިސްމާނީ ގޮތުން ވެސް ދަރިވަރުންނަށް އަނިޔާތައް ވެސް ދީފައި އެބަހުއްޓެވެ. ނަސްލީ ގޮތުން ދަރިވަރުންނާއި ދިމާކުރުމާއި، ދަރިވަރުންނާއި ދިމާލަށް "އަވަގުރާނަ" ގޮވުމާއި، ކޯހުން ދަރިވަރުން ފެއިލްކޮށްލާނެ ކަމުގެ އިންޒާރު ވެސް ދީފައި އެބަހުއްޓެވެ. މިވަރުން އަދި ނިމުނީއެއް ނޫނެވެ. ސްކޫލްގެ މައްސަލަ މުއައްސަސާތަކަށް ހުށަހަޅާ ދަރިވަރުން ދަތިކޮށް، ސްކޫލުން އެ ދަރިވަރަކު އަމިއްލަ އަށް ބޭރުވާ ހާލަތަށް ވެސް ކަންކަން ސުރަންޖަން ގެންގޮސްފައި އެބަ ހުއްޓެވެ.\nފްލައިން ސްކޫލަކީ ދިވެހި ދަރިވަރުން މި ދާއިރާ އަށް ނެރެދިނުމުގެ މަގުސަދުގައި ހުޅުވި ތަނެކެވެ. ނަމަވެސް ދިވެހި ދަރިވަރުންނަށް ލުއި ގޮތްތަކެއް ހަދައިދިނުމެއް ވެސް ނެތެވެ. އޭގެ މިސާލެއްގެ ގޮތުން ފައިސާގެ ދަތިކަން ހުންނަ ދަރިވަރުންނަށް ދަތިކޮށް، މޮޑިއުލާ ޕްރޮގްރާމަށް ލުމާއި، (އިތުރަށް ފްލައި ކުރަންޖެހި، އަތުން ފައިސާ ހަރަދުވޭ) އެއްވެސް އިންޒާރަކާ ނުލައި ދަރިވަރުން ވަކިކުރުން ވެސް ހިމެނެއެވެ. އެގޮތުން މިފަހުން ވެސް މިފަދަ ގޮތަކަށް ދަރިވަރުންތަކެއް ވަނީ ވަކިކޮށްފައެވެ. ނަމަވެސް މުއައްސަސާތަކުގެ ޕްރެޝަރާއި ހުރެ އެ ދަރިވަރުން މިހާރު ވަނީ ސްކޫލަށް ވައްދާފައެވެ.\nސްކޫލްގައި ދަރިވަރުންނާއި މެދު ފިޔަވަޅު އެޅޭނެ އުސޫލުތަކެއް ނެތްއިރު، ސުރަންޖަން އަމިއްލަ އަށް އުސޫލުތައް ހަދައި ދަރިވަރުންނަށް ފިޔަވަޅު އެޅުމަކީ ވެސް އާންމު ކަމެކެވެ. އޭގެ އިތުރުން ހަސަދައިގެ ނަޒަރުން ބަލައި ދަރިވަރުންނާއި މެދު ތަފާތު ކުރުން ގެންގުޅެ ހަރުކަށިކަން އިސްކުރާ ކަމުގެ ޝަކުވާތައް ވެސް ދަރިވަރުން ކޮށްފައި އެބަހުއްޓެވެ. މީގެއިތުރުން ސިޔާސީ ނުފޫޒުގަދަ މީހުންނާއި ގުޅުން އޮންނަ ކަމަށް ބުނެ ދަރިވަރުން މުއައްސަސާތަކަށް މައްސަލަ ޖެއްސިޔަސް ބޭނުންހާ ގޮތެއް ނުހެދޭނެ ކަމުގެ އިންޒާރު ވެސް ސުރަންޖަން ދަރިވަރުންނަށް އެކި ފަހަރުމަތިން ވަނީ ދީފައެވެ.\nމިއީ ސުރަންޖަން ދަރިވަރުންނަށް ކުރާ ބިރު ދެއްކުމާއި ގުޅޭ ވާހަކަތަކުގެ ކުޑަ މިންވަރެކެވެ. ދަރިވަރުން "އައްޑޫ ލައިވް" އާއި ހިއްސާކުރި މި މައުލޫމާތުތައް އެކި ފަހަރުމަތިން މުއައްސަސާތަކަށް ވެސް ހުށަހަޅާފައިވާއިރު އެ ކަމަށް އެ ފަރާތްތަކުން ބީރު ކަންފަތެއް ދީފައިވުމަކީ ދިވެހި ދަރިވަރުންނަށް ވާނެ އެއްޗެއް ވާން ދޫކޮށްލުން ނޫން ކޮން ކަމެއްތޯއެވެ؟ ސުރަންޖަން އާއި ގުޅޭގޮތުން ދަރިވަރުން ހިއްސާކުރީ ފިތްކަޑައިގެންދާހާ ހިތްދަތި ވާހަކަތެކެވެ. މިއީ ފޮނި އުއްމީދުތަކާއެކު ދަރިވަރުން ސްކޫލަށް ފޮނުވި ބެލެނިވެރިންގެ ކަންފަތަށް ކެތްވާނެ ވާހަކަތަކެއް ނޫނެވެ.\nދަރިވަރުން ހިއްސާކުރި މައުލޫމާތުތަކަށް ބަލާއިރު މިހާރު ސްކޫލްގައި ދަރިވަރުންނަށް ކިޔަވާނެ އެންމެ ރަނގަޅު މާހައުލެއް އޮތް ކަމަކަށް ނުފެނެއެވެ. ސްކޫލާއި ގުޅޭ މައްސަލަތައް މީޑިޔާތަކަށް ތިލަކުރުމުން ވެސް އެދެވޭ ހައްލެއް ނާންނަ ކޮންމެ ދުވަހަކީ ދަރިވަރުންނަށް ބިރު ދެއްކުމާއި، ހަރުކަށިކަން ދައްކަން ސުރަންޖަން ފަދަ ފަރާތްތަކަށް ލިބޭ އިތުރު ފުރުސަތެކެވެ. ދަރިވަރުން މިދިޔަ އަހަރުތަކުގައި މިފަދަ ވާހަކަތައް ހާމަނުކޮށް ތިބީ ބޮޑު ހަރަދުކޮށްފައި ހަދަން ފެށި ކޯހުން ވަކިކޮށް، ކުރިމަގަށް ދެކެމުން އައި ހުވަފެންތަކުގައި ކުލަ ނުޖެހިދާނެތީއެވެ. ސުރަންޖަން ދިވެހި ދަރިވަރުންނާއި މެދު ހިންގާފައިވާ އަމަލުތަކަކީ ނަސޭހަތަކުން ނިންމާލެވޭނެ ވަރުގެ ކުޑަ ކަންކަމެއް ނޫނެވެ. މިއީ ތަހުގީގުކޮށް ފިޔަވަޅު އަޅަންޖެހޭ ކަމަކަށްވާއިރު އުއްމީދަކީ ބަޔާނަކުން މިކަން ވެސް ނިންމާ ނުލުމެވެ.